Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Kumitat għat-Trasport u t-Turiżmu Rapporteurs għal opinjoni(*): Satu Hassi , Kumitat għall-Ambjent, is-Saħħa Pubblika u s-Sikurezza ta' l-Ikel Struan Stevenson , Kumitat għas-Sajd (*) Koperazzjoni aktar mill-qrib bejn kumitati - l-Artikolu 47 tar-Regoli ta' Proċedura (*) Koperazzjoni aktar mill-qrib bejn kumitati - l-Artikolu 47 tar-Regoli ta' ProċeduraMOZZJONI GĦAL RIŻOLUZZJONI TAL-PARLAMENT EWROPEW 2 OPINJONI tal-Kumitat għall-Ambjent, is-Saħħa Pubblika u s-Sikurezza ta' l-Ikel 32 OPINJONI Kumitat għall-Industrija, ir-Riċerka u l-Enerġija …………………43 OPINJONI tal-Kumitat għall-Iżvilupp Reġjonali ……………………………………….49 (*) Koperazzjoni aktar mill-qrib bejn kumitati - l-Artikolu 47 tar-Regoli ta' Proċedura MOZZJONI GĦAL RIŻOLUZZJONI TAL-PARLAMENT EWROPEW Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Il-Parlament Ewropew , – wara li kkunsidra l-Green Paper tal-Kummissjoni bit-titolu "Lejn politika marittima tal-ġejjieni għall-Unjoni: Viżjoni Ewropea għall-Oċeani u l-Ibħra" ( COM(2006)0275 ), wara li kkunsidra l-Artikolu 299(2) tat-Trattat KE, – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għat-Trasport u t-Turiżmu u l-opinjonijiet tal-Kumitat għall-Ambjent, is-Saħħa Pubblika u s-Sikurezza ta' l-Ikel, il-Kumitat għall-Industrija, ir-Riċerka u l-Enerġija, il-Kumitat għas-Sajd u tal-Kumitat għall-Iżvilupp Reġjonali ( A6‐0235/2007 ), A. billi l-ibħra u l-oċeani jagħtu kontribut deċiżiv lill-kobor u r-rikkezza ġeografika ta' l-Unjoni Ewropea, permezz tar-reġjuni l-aktar imbiegħda tagħha, filwaqt li 'joffru' lill-UE 320 000 km ta' kosta u huma l-abitazzjoni ta' terz tal-popolazzjoni Ewropea, inklużi 14-il miljun li jgħixu fuq gżejjer, B. billi l-industriji u s-servizzi bbażati fuq il-baħar, mhix inkluża l-materja prima, jikkontribwixxu bejn 3 u 6% tal-Prodott Gross Domestiku (GDP) ta' l-Ewropa, u r-reġjuni kostali jgħoddu total ta' 40% tal-PGD, u billi 90% tal-kummerċ estern ta' l-UE u 40% tal-kummerċ intern tiegħu huwa ttrasportat bil-baħar u l-Ewropa għandha 40% tal-flotta tad-dinja, C. billi l-applikazzjoni ta' l-Istrateġija ta' Liżbona għall-politiki marittimi mhux biss tikkonċernax l-objettivi marbuta mat-titjib tal-kompetittività iżda għandu jkollha wkoll impatt fuq pilastri oħra ta' l-istrateġija, bħall-ħolqien ta' impjiegi marittimi aktar sostenibbli u ta' kwalità aħjar fl-UE, D. billi l-oċeani u l-ibħra fl-Ewropa fihom kurituri maġġuri tat-trasport li jakkomodaw proporzjon konsiderevoli mill-volum ta' trasport, billi l-oċeani u l-ibħra għad għandhom potenzjal sustanzjali f'dik li hi kapaċità dinjija, billi l-oċeani u l-ibħra għalhekk ma fihomx biss valuri ekoloġiċi importanti iżda valuri soċjali u ekonomiċi importanti wkoll, E. billi t-tbaħħir huwa responsabbli għal madwar 4% ta' l-emissjonijiet tas-CO 2 madwar id-dinja kollha, li jikkorrispondi għal madwar 1000 miljun tunnellata, u billi l-emissjonijiet marittimi m'humiex koperti mill-Protokoll ta' Kjoto, billi, skond studju li sar mill-Organizzazzjoni Marittima Internazzjonali (IMO), l-emissjonijiet tal-gass tal-klima marittima se jogħlew b'iktar minn 70% sa l-2020 u billi, minbarra s-CO 2 , kull sena kwantitajiet kbar ta' gassijiet bl-effett ta' serra qed joħorġu minn sistemi ta' tkessiħ li jkunu abbord, F. billi, f'ħafna oqsma ta' attività marittimi, il-prestazzjonijiet imtejba huma misjuqa minn ideat innovattivi f'dak li jirrigwarda t-tbaħħir, billi l-industrija Ewropea tal-bini tal-vapuri flimkien man-netwerk wiesa' tagħha ta' fornituri ta' tagħmir u servizzi hija forza dinjija li tixpruna t-tagħmir u l-inġenji marittimi innovattivi, G. billi t-tbaħħir jipproduċi inqas gassijiet bl-effett ta' serra kull mil tunnellata minn kwalunkwe forma oħra ta' trasport u l-avvanzi teknoloġiċi jtejbu b'mod kostanti l-effiċjenza ta' dan is-settur, billi hemm rieda politika qawwija biex ikun promoss it-tbaħħir bħala mezz biex jitnaqqsu l-emissjonijiet bl-effett ta' serra li joħorġu mit-trasport tal-merkanzija, H. billi l-Programm ta' l-Ambjent tan-Nazzjonijiet Uniti jistma li xi 80% tat-tniġġis tal-baħar huwa kkaġunat minn skular ta' skart likwidu minn fuq l-art, I. billi t-tbaħħir huwa responsabbli wkoll għall-iskular ta' kwantitajiet kbar ta' tipi differenti ta' skart likwidu għal ġo l-ibħra, inkluż l-iskart likwidu li ġej mit-tindif tat-tankijiet, mill-kċejjen tal-vapuri, mill-faċilitajiet tal-ħasil tal-ħwejjeġ u installazzjonijiet sanitarji, ilma tas-saborra u skular aċċidentali ta' żejt waqt operazzjonijiet, billi diversi tipi ta' skart solidu wkoll jiġu prodotti waqt li jkun għaddej ix-xogħol abbord il-vapuri u hija biss proporzjon żgħira minnu li tiġi mormija fil-faċilitajiet ta' ġbir fil-portijiet, bil-biċċa l-kbira minnu jiġi maħruq fuq il-baħar jew sempliċement mormi l-baħar minn fuq il-vapur, J. billi vapuri kbar illum iġorru kwantitajiet kbar ta' żejt tal-banker abbord għall-bżonnijiet ta' l-operazzjonijiet tagħhom, u fil-każ ta' aċċident jew inċident dan iż-żejt jista' jikkawża ħsara ekoloġika kunsiderevoli u diġà kkawża ħsara kunsiderevoli, bi ftit possibilitajiet ta' rimedju legali, K. billi, skond estimi uffiċjali, xi 80% ta' aċċidenti li jseħħu fuq il-baħar huma attribwibbli direttament lill-iżball tal-bniedem, L. billi si Stati Membri, bħal m'huma l-Greċja u l-Ġermanja, diġà introduċew kwoti minimi għal dawk l-Ewropej li jbaħħru regolarment fuq bastimenti li jkunu ikbar minn ċertu daqs, sabiex il-kompetenza tinżamm fil-pajjiż, M. billi fil-preżent meta l-maġġoranza l-kbira tal-vapuri kbar jaslu fi tmiem il-ħajja tagħhom u jiġu żarmati f'tarzni fejn jiġu żmuntati l-vapuri fid-dinja li qiegħda tiżviluppa taħt kundizzjonijiet soċjalment u ekoloġikament inaċċettabbli, u billi fil-parti l-kbira tal-każijiet il-bejgħ ta' dawn il-vapuri lil xerrejja barra mhux Ewropej huwa mod kif wieħed jevita l-Konvenzjoni ta' Basel dwar il-Kontroll ta' Ċaqliq Transkonfinali ta' Skart Perikoluż u r-Rimi tagħhom, li taħtha dawn il-vapuri jkunu suġġetti għal projbizzjoni ta' esportazzjoni bħala skart perikoluż, N. billi l-livelli ta' l-ilma baħar kienu u għadhom qiegħdin jogħlew, u b'hekk qed jipperikolaw ir-reġjuni, il-popolazzjonijiet u l-industriji kostali bħal m'hu t-turiżmu kostali, O. billi d-diversità ta' l-attivitajiet tal-baħar u dawk kostali tirrkjiedi ppjanar flessibbli ta' l-ispazji mill-Istati Membri u mill-awtoritajiet tagħhom, P. billi l-UE hija fuq quddiem fid-dinja f'dik li hija limitazzjoni ta' l-emissjonijietli joħorġu minn mezzi oħra ta' trasport li bħala riżultat tiegħu l-industrija Ewropea saret waħda minn ta' quddiem nett fid-dinja fl-innovazzjoni, u billi l-ġejjieni sostenibbli ta' l-industrija Ewropea fuq il-medda twila ta' żmien jista' jiġi assigurat biss permezz ta' l-innovazzjoni, Q. billi l-UE għandha diversi aġenziji li jinkludu l-Aġenzija Ewropea tas-Sikurezza Marittima (EMSA), l-Aġenzija Ewropea għall-Immaniġġjar tal-Koperazzjoni Operazzjonali fuq il-Fruntieri Esterni (FRONTEX), l-Aġenzija ta' l-Industrija tal-Ħut u l-Aġenzija ta' l-Ambjent li jintrigaw ruħhom minn diversi kompiti u billi jidher ċar li ma jsir l-ebda skambju formali bejniethom, R. billi, mill-2004 'hawn, ir-rotot ta' ħeffa kbira tal-baħar kienu fost it-tletin proġett ta' prijorità tan-netwerk ta' trasport TEN iżda billi sar ftit wisq progress, S. billi l-oċeani u l-ibħra huma l-bażi tal-ħajja kollha fid-dinja u jilagħbu rwol sinjifikanti fil-bidla tal-klima, billi għan importanti ta' politika marittima integrata għandu jkun li jiġu mħarsa u ppriservati b'mod sostenibbli r-riżorsi tagħhom, billi kwart mill-istokkijiet tal-ħut tal-baħar jinsabu fil-periklu li jiġu estinti u minn dan il-kwart 17% kienu l-oġġett ta' sajd eċċessiv u 7% sar tnaqqis kbir fin-numri tagħhom, billi huma 1% biss ta' l-istokkijiet li qed jirkupraw bil-mod il-mod, u billi 52% ta' l-istokkijiet tal-ħut diġà sar tant sajd eċċessiv tagħhom li l-ammonti tagħhom ma jistgħux jerġgħu jiġu għal dawk li kienu u x-xjentisti qed javżaw li s-sajd kummerċjali jista' jikkrolla sa nofs is-seklu (l-2048), T. billi l-industrija tas-sajd hi settur ekonomiku rregolat ħafna u għalhekk iridu jiġu stabbiliti miżuri sabiex jiġi assigurat li dawn ir-regolamenti jittraduċu ruħhom fi prattika tajba u riżultati tajbin, billi, sabiex tiġi implimentata s-sostennibilità, huwa meħtieġ li jiġu meqjusa l-ħafna fatturi varji li jinfluwenzaw l-istat ta' l-istokkijiet tal-ħut, bħal m'huma l-bidla fil-klima, il-predaturi, it-tniġġis, l-esplorazzjoni u t-tħaffir għaż-żejt u għall-gass, impjanti marittimi għall-enerġija mir-riħ, l-estrazzjoni ta' ramel u ta' żrar irqiq, U. billi fi żmien għoxrin sena s-settur ta' l-industrija tas-sajd ta' l-UE se jkun ġie ttrasformat minħabba l-fatturi barranin bħall-bidla fil-klima u l-azzjoni tal-bniedem u billi, bl-evidenza diġà tidher ta' trasformazzjoni bħal din fil-każ tal-bakkaljaw tal-Baħar tat-Tramuntana, huwa kruċjali li jiġu indirizzati b'mod effettiv il-kawżi tal-bidla fil-klima, V. billi l-baħar u l-oċeani jilagħbu parti importanti fil-produzzjoni ta' l-enerġija minn sorsi alternattivi u jżidu s-sigurtà tal-provvista ta' l-enerġija, W. billi l-ispeċifiċitajiet tar-reġjuni l-aktar imbegħda u tal-gżejjer Ewropej, jiġifieri l-immigrazzjoni illegali, id-diżastri naturali, it-trasport kif ukoll il-kontribut tagħhom għall-bijodiversita, għandhom jiġu rrikonoxxuti, X. billi parti kbira mill-fruntiera esterna ta' l-UE hija waħda marittima u s-sorveljanza u l-ħarsien tagħha jimplikaw spejjeż akbar għall-Istati Membri kostali, Y. billi l-Mediterran u l-Baħar l-Iswed huma mqassma bejn Stati Membri ta' l-UE u pajjiżi terzi li min-naħa tagħhom għandhom inqas riżorsi għad-dispożizzjoni tagħhom biex jimplimentaw regoli ambjentali u miżuri ta' sigurtà u ta' sikurezza, Jilqa' b'sodisfazzjon il-Green Paper tal-Kummissjoni bit-titolu "Lejn politika marittima tal-ġejjieni għall-Unjoni: Viżjoni Ewropea għall-Oċeani u l-Ibħra' u jappoġġja l-approċċ integrat għall-politika marittima, fejn, għall-ewwel darba, oqsma tal-politika marittima bħal m'huma t-tarznari, it-tbaħħir, is-sikurezza tal-vapuri, it-turiżmu, l-industrija tas-sajd, il-portijiet, l-ambjent marittimu, ir-riċerka, l-industrija, l-ippjanar ta' l-ispazju u oħrajn huma deskritti u fejn l-interdipendenza reċiproka tagħhom hija enfasizzazzata; iqis din bħala opportunità għall-Unjoni Ewropea u l-Istati Membri tagħha biex jiżviluppaw politika marittima li tħares 'il quddiem, li tgħaqqad flimkien b'mod intelliġenti l-ħarsien ta' l-ambjent marittimu u l-użu innovattiv u intelliġenti ta' l-ibħra filwaqt li jiġi assigurat li s-sostenibbiltà tibqa' l-qofol tal-politika marittima; jemmen li l-UE għandha l-opportunità li tkun il-pijuniera ta' politika marittima innovattiva u sostenibbli u li dan jitlob li l-Istati Membri jaġixxu b'sens ta' għan komuni; jinnota li l-Parlament, fil-ġejjieni, se jevalwa kull Presidenza tal-Kunsill skond il-progress li jkun sar fil-qasam tal-politika marittima Ewropea; Jilqa' b'sodisfazzjoni Politika Marittima li titlob li jkun hemm l-integrazzjoni tal-politiki, ta' l-azzjonijiet u tad-deċiżjonijiet rigward l-affarjiet marittimi u li tippromwovi koordinament aħjar, aktar ftuħ u koperazzjoni akbar bejn l-atturi kollha li l-azzjonijiet tagħhom għandhom impatt fuq l-oċeani u fuq l-ibħra Ewropej; Jinnota li, b'responsabilità għal politiki u għal azzjonijiet relatati ma' l-ibħra li għandhom sehem minnhom l-awtoritajiet ta' l-UE, il-gvernijiet nazzjonali u l-awtoritajiet reġjonali u lokali, il-livelli kollha governattivi għandhom jimxu lejn approċċ aktar koordinat, filwaqt li jiżguraw li l-azzjonijiet tagħhom fl-arena marittima jqisu bis-sħiħ l-interazzjonijiet multipli ta' bejniethom; Jappoġġja l-prinċipju li l-politika marittima Ewropea tkun ankrata fi ħdan l-Istrateġija ta' Liżbona sabiex jiġu ffaċilitati t-tkabbir ekonomiku u l-impjiegi b'mod sostenibbli, fuq il-bażi ta' l-għerf xjentifiku; jenfasizza s-sinjifikat tat-trasport marittimu f'termini ta' volum ta' trasport u ta' impatt ekonomiku; iħeġġeġ lill-Kummissjoni tirrevedi l-leġiżlazzjoni eżistenti fl-ispirtu u fil-kuntest ta' l-inizjattiva tal-Kummissjoni għal Regolamentazzjoni Aħjar u ta' l-Istrateġija ta' Liżbona; jisħaq li għandha tingħata prijorità mill-Kummissjoni Ewropea u mill-Istati Membri lill-implimentazzjoni aħjar u lit-tisħiħ tal-leġiżlazzjoni eżistenti; jenfasizza l-valur miżjud ta' l-Ewropa f'inizjattivi prattiċi, pereżempju rigward koordinament u koperazzjoni aħjar bejn l-Istati Membri sabiex jiġu evitati d-duplikazzjoni u l-kontradizzjoni li jistgħu jinħolqu; Il-bidla fil-klima bħala l-akbar sfida għall-politika marittima Jenfasizza li, meta wieħed iqis id-diskussjoni kurrenti dwar il-bidla fil-klima u l-ewwel pubblikazzjonijiet tar-rapport tar-Raba' Evalwazzjoni tal-Panel Intergovernattiv dwar il-Bidla fil-Klima, dawk kollha involuti iridu jsiru konxji l-azzjoni ilha li messha ttieħdet u li l-Komunità fadlilha biss 13-il sena biex tuża teknoloġiji ġodda sabiex tevita katastrofi tal-klima; jinnota li, skond ir-rapport, xenarji speċifiċi rigward livelli tal-baħar li qed dejjem jogħlew li se jkunu partikolarment ta' ħsara għal pajjiżi kostali, il-mewġiet ta' sħana, it-tgħargħir, il-maltempati, in-nirien tal-foresti u n-nixfiet madwar id-dinja kollha; jisħaq li hemm ukoll problema potenzjali relatata direttament mar-refuġjati tal-klima u problemi oħra relatati mas-sigurtà internazzjonali li jirriżultaw minn tilwim possibbli fuq riżorsi komuni; Jisħaq li l-UE għandha tilgħab irwol prinċipali u ta' pijuniera fil-ġlieda kontra l-bidla fil-klima; jenfasizza li l-Komunità għandha tuża il-kapaċitajiet tagħha fir-riċerka u l-innovazzjoni u tieħu t-tmexxija f'idejha u taġixxi b'mod deċiżiv fuq il-livell internazzjonali; Jenfasizza li l-enerġija mill-qawwa tar-riħ fuq l-art u fuq il-baħar għandha potenzjal sostanzjali ħafna għall-iżvilupp u tista' tagħti kontribut kbir għall-ħarsien tal-klima, u għalhekk, jistieden lill-Kummissjoni tieħu azzjoni billi twaqqaf taqsima jew unità ta' koordinazzjoni għall-enerġija mir-riħ u billi tillanċja pjan ta' azzjoni għall-enerġija mir-riħ; 8. ;Jenfasizza l-fatt li l-bidla fil-klima hija realtà; jenfasizza li l-politika marittima Ewropea għandha tilgħab parti sinjifikanti fil-ġlieda kontra l-bidla fil-klima permezz ta' mill-inqas tliet politiki: l-ewwel, l-emissjonijiet mill-vapuri ta' sustanzi bħal m'huma s-CO 2 , l-SO 2 u l-ossidu tan-nitroġenu għandhom jitnaqqsu drastikament; it-tieni, il-fattibilità ta' l-iskambju tal-kwoti ta' l-emissjonijiet għat-tbaħħir għandha tiġi evalwata bir-reqqa; it-tielet, wieħed għandu jintroduċi u jipprowovi enerġiji li jiġġeddu bħal m'huma l-enerġija mir-riħ u mix-xemx għandhom jiddaħħlu u jiġu promossi għat-tbaħħir; Jinsab imħasseb minħabba r-rapporti li jissuġġerixxu li l-emissjonijiet marittimi tad-dijossidu tal-karbonju huma ogħla milli kien maħsub qabel, li jirrappreżentaw sa 5% ta' l-emissjonijiet globali, u huwa pproġettat li se jiżdiedu b'sa 75% bejn il-15 u l-20 sena li ġejjin sakemm ma tittiħidx azzjoni biex tegħleb din it-tendenza; jinnota li l-emissjonijiet tal-gassijiet b'effett ta' serra minn bastimenti tas-sajd huma sinjifikanti; jinnota nuqqas ta' progress fi ħdan l-IMO dwar din il-kwistjoni minkejja l-mandat mogħti fil-Protokoll ta' Kjoto għaxar snin ilu; iħeġġeġ lill-Kummissjoni tipproponi leġiżlazzjoni sabiex tnaqqas b'mod effettiv l-emissjonijiet tal-gass b'effett ta' serra marittimi u jħeġġeġ lill-UE tieħu azzjoni deċiżiva biex tinkludi s-settur marittimu f'konvenzjonijiet internazzjonali dwar il-klima; Jirrikonoxxi l-fatt li biex l-Istrateġija tal-Baħar tkun il-'pilastru ambjentali' tal-Politika Marittima, hemm bżonn li l-politiki jkunu komplementari għal kollox sabiex tiġi żgurata l-konsistenza fl-approċċ ta' l-UE; jirrikonoxxi l-fatt li l-ħżin tad-dijossidu tal-karbonju fi strutturi ġeoloġiċi taħt qiegħ il-baħar jista' jipprovdi parti minn pakket ta' miżuri għat-tnaqqis ta' l-emissjonijiet ta' gassijiet bl-effett ta' serra fl-atmosfera u jitlob li jinħoloq qafas leġiżlattiv u regolatorju ċar għall-użu ta' din it-teknoloġija; Jenfasizza li huwa ta' l-akbar importanza għall-iżvilupp tal-gżejjer u taż-żoni kostali li jitqiegħdu restrizzjonijiet kwantitattivi fuq l-iskular tal-fosfru u tan-nitroġenu għal ġol-Baħar Baltiku, minħabba l-fatt li l-kundizzjoni tal-baħar hija fundamentali għat-turiżmu u għall-kummerċ marbut miegħu; hemm il-ħtieġa ta'ġabra ta' regoli ċari u li jinftiehmu faċilment u manwal li jispjega b'mod ċar l-inċentivi u l-konsegwenzi tagħhom; Allarmat mill-impatt tal-bidla fil-klima fuq l-ekosistemi tal-baħar anke fl-iktar xenarji pożittivi ta' ħarsien tal-klima, jitlob li tingħata attenzjoni xierqa lill-vulnerabilità addizzjonali ta' l-ambjent tal-baħar għal fatturi oħra ta' pressjoni minħabba dawn l-impatti; jinsisti li l-emissjonijiet ta' gassijiet bl-effett ta' serra minn attivitajiet marittimi jridu jiġu indirizzati b'mod urġenti b'miżuri effettivi bħal m'hi l-inklużjoni tat-trasport marittimu fl-iskambju tal-kwoti ta' l-emissjonijiet u użu ikbar ta' enerġiji li jiġġeddu biex jinstaqu l-vapuri; Jinsisti li l-ippjanar ta' l-iżvilupp tul il-kosta twila tal-Komunità, jiġifieri għal żvilupp urban, għal siti industrijali, għal portijiet u marini, siti rikreattivi eċċ., irid iqis b'mod espliċitu l-konsegwenzi tal-bidla fil-klima u ż-żjieda assoċjata fil-livelli tal-baħar, inklużi l-frekwenza u s-saħħa dejjem jiżdiedu tal-maltempati u l-mewġ li qed jikber fil-għoli tiegħu; jinsisti li l-ebda installazzjoni nukleari ġdida m'għandha tinbena f'zoni kostali; Jidhirlu li huwa ta' importanza mill-akbar li jiġu żviluppati sistemi ta' twissija bikrija matul il-kosti Atlantiċi li huma potenzjalment esposti għaz-zunamijiet; Jemmen, għalhekk, li huwa importanti li tiġi kkoordinata skeda għat-tfassil ta' pjanijiet ta' azzjoni ta' strateġija marittima bi programmi importanti fuq il-livell ta' l-UE, bħal m'huma l-Fondi Strutturali ta' l-EU, sabiex jinkisbu l-ikbar benefiċċji possibbli ta' koordinazzjoni mal-programmi eżistenti; jidhirlu li l-pjanijiet ta' azzjoni għandhom, għalhekk, jiġu mfassla sa mhux aktar tard mill-2012 sabiex tiġi ffaċilitata l-koordinazzjoni ma' l-abbozzar tal-programmi strutturali mill-2014; jenfasizza li l-koordinazzjoni mal-fond agrikolu ta' l-UE hija ta' importanza partikulari għal dawk ir-reġjuni fejn l-agrikoltura hija responsabbli għal porzjon sinjifikanti ta' l-iskular għal ġol-baħar; Tbaħħir Ewropew aħjar b'bastimenti Ewropej aħjar Jenfasizza li t-trasport marittimu huwa parti essenzjali tas-sistema ekonomika tad-dinja, u li l-ġarr ta' merkanzija bil-baħar bħalissa huwa wieħed mill-metodi ta' trasport li jagħmlu l-inqas ħsara lill-ambjent; jidhirlu, madanakollu, li t-tbaħħir għandu prezz ambjentali konsiderevoli, u għalhekk bilanċ sostenibbli bejn il-ħarsien ambjentali u l-użu kummerċjali ta' l-oċeani Ewropej huwa essenzjali, li bih il-garanzija tas-sostenibilità għandha tkun prijorità assoluta; jistieden lill-Kummissjoni tissalvagwardja dan il-bilanċ meta tkun qiegħda tfassal il-proposti (futuri) tagħha dwar il-politika marittima u tal-portijiet; Jenfasizza li l-promozzjoni tat-trasport marittimu bħala forma sostenibbli ta' trasport tirrikjedi l-iżvilupp u l-espansjoni tal-portijiet u taż-żoni tal-portijiet; jinnota li d-Direttivi dwar l-Ambjent Naturali Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' l-habitati naturali u tal-fawna u l-flora selvaġġi (ĠU L 206, 22.7.1992. p. 7). u t-Tajr Selvaġġ Direttiva tal-Kunsill 79/409/KEE tat-2 ta' April 1979 dwar il-konservazzjoni tat-tajr selvaġġ (ĠU L 103, 25 4 1979, p. 1) . iqisu biss l-impatt ta' ħsara li jista' jkollu fuq livell lokali, bla ma jqisu l-impatt pożittiv tiegħu fuq l-ambjent; jitlob, għalhekk, li ssir evalwazzjoni korretta u estensiva tal-benefiċċji ambjentali kollha tal-proġetti għall-portijiet, filwaqt li jiġu miżuna b'paragun mal-possibilità ta' telf ta' l-ambjent naturali fuq il-livell lokali, u l-kumpens għal telf bħal dan, fuq il-bażi ta' l-Artikolu 6 tad-Direttiva dwar l-Ambjenti Naturali, jistieden lill-Kummissjoni tfassal linji gwida bil-għan speċifiku li jiġu integrati l-benefiċċji ambjentali tat-trasport marittimu u l-iżvilupp tal-portijiet fuq il-livell ta' l-UE fi stadju aktar bikri tal-proċedura tat-teħid tad-deċiżjonijiet ipprovduta fl-Artikolu 6 milli hu permess mid-dispożizzjonijiet eċċezzjonali stipulati fl-Artikolu 6(4); barra minn hekk, jistieden lill-Kummissjoni, sabiex waqt ir-reviżjoni tad-Direttivi dwar l-Ambjenti Naturali u dwar it-Tajr Selvaġġ tqis mhux biss l-impatt ekoloġiku iżda wkoll l-impatt ekonomiku ta' dawn id-direttivi fuq l-ambjent; Jemmen li l-politika marittima Ewropea għandha tfittex li tippreserva u ssaħħaħ il-pożizzjoni ta' l-industriji marittimi Ewropej u l-attivitajiet speċjalizzati u tevita politiki li jippromwovu ċ-ċaqlieq lejn bnadar ta' pajjiżi terzi, li jipperikolaw is-sigurtà u l-ħarsien ta' l-ibħra u jfaqqru l-ekonomija Ewropea; jenfasizza li l-ħarsien ta' l-ambjent tal-baħar jinkiseb aħjar permezz ta' regolamenti internazzjonali li japplikaw għall-vapuri kollha huma x'inhuma l-bandiera u l-ewwel port fejn jieqaf vapur; Jidhirlu li industrija tal-manifattura marittima innovattiva u kompetittiva Ewropea hija kruċjali għat-tkabbir sostenibbli skond l-Istarteġija ta' Liżbona; jissottolinja li, meta wieħed iqis il-kapaċitajiet ta' produzzjoni li qed jiżdiedu fi bnadi oħra, l-iżviluppi pożittivi li saru fir-rigward tat-tarznari Ewropej f'dawn l-aħħar snin m'għandhomx iwasslu għal stat ta' kompjaċenza u għalhekk jitlob li jsiru aktar sforzi biex tiġi msaħħa l-kompetittività u biex tiġi żgurata sitwazzjoni kundizzjonijiet l-istess għal kulħadd; Iħeġġeġ lill-Kummissjoni tipprovdi appoġġ fuq il-livell tad-WTO għat-tarznari Ewropej, li huma kontinwament esposti għal kompetizzjoni inġusta mill-bennejja tal-vapuri Ażjatiċi; Jilqa' b'sodisfazzjon il-Komunikazzjoni tal-Kummissjoni bit-titolu "LeaderSHIP 2015: Rapport ta' Progress" ( COM(2007)0220 ) u jenfasizza b'mod partikulari s-suċċess ta' l-approċċ komprensiv il-ġdid għall-politika industrijali li nħolqot għall-ewwel darba minn LeaderSHIP2015 bħala waħda mill-ewwel inizjattivi settorjali; Jenfasizza li koordinazzjoni u koperazzjoni (transkonfinali) aħjar bejn il-portijiet tal-baħar, u tqassim aktar ibbilanċjat tar-responsabilità madwar l-Ewropa kollha bejn il-portijiet jistgħu jikkontribwixxu b'mod konsiderevoli biex jiġi evitat it-trasport mhux sostenibbli bl-art; Iqis l-irwol ta' l-UE bħala ta' quddiem nett dwar limiti aktar stretti mhux bħala restrizzjoni iżda bħala opportunità għall-industrija Ewropea; f'dan ir-rigward, jistieden lill-Istati Membri u lill-Komunità biex iqawwu l-isforzi taggħom biex jippromwovu r-riċerka u l-iżvilupp ta' teknoloġiji aktar effiċjenti u aktar nodfa għall-bastimenti u l-portijiet; Jagħraf il-fatt li fil-ġejjieni prevedibbli l-emissjonijiet ta' kontaminanti ta' l-arja kkawżati minn bastimenti se jeċċedu lil dawk ġejjin minn sorsi bbażati fuq l-art; ifakkar fit-talba tiegħu fil-kuntest ta' l-Istrateġija Tematika dwar il-Kwalità ta' l-Arja biex il-Kummissjoni u l-Istati Membri jieħdu passi urġenti biex inaqqsu l-emissjonijiet mis-settur tat-tbaħħir u biex il-Kummissjoni tersaq bi proposti: - - biex ikunu stabbiliti standards għall-emissjonijiet ta' l-NOx għall-vapuri li jużaw il-portijiet ta' l-UE; - - biex il-Baħar Mediterranju u l-Baħar ta' l-Atlantiku tal-Grigal jiġu ddikjarati bħala Zoni ta' Kontroll ta' l-Emmissjonijiet tal-Kubrit (SECAs) skond il-Konvenzjoni MARPOL; - - biex jitnaqqas, minn 1.5% għal 0.5%, il-kontenut massimu permess ta' kubrit fil-fjuwils marittimi użati fis-SECAs minn bastimenti tal-passiġġieri; - - biex jiġu introdotti miżuri fiskali bħal m'huma taxxi jew ħlasijiet fuq l-emissjonijiet ta' SO 2 u NO x minn bastimenti; - - biex tiġi mħeġġa l-introduzzjoni ta' ħlasijiet iddivrenzjati għall-użu tal-portijiet u tal-kanali navigabbli li jiffavorixxu l-bastimenti b'emissjonijiet baxxi ta' SO 2 u NO x ; - - biex il-basitmenti jiġu mħeġġa jużuw l-elettriku ġej mix-xatt meta jkunu sorġuti f'port; - - biex titħejja direttiva ta' l-UE dwar il-kwalità tal-fjuwils marittimi; Jara potenzjal enormi għat-tnaqqis fl-użu tal-fjuwils fossili u fl-emissjonijiet tas-CO 2 fis-settur tat-trasport marittimu, b'mod partikulari permezz ta' inċentivi fiskali għall-użu ta' dan it-tip ta' fjuwil u inċentivi akbar għar-riċerka u l-iżvilupp (R&D) u, inter alia, billi jiġi promoss l-użu tal-bijofjuwils u riċerka aktar fil-fond dwarhom u billi jitħaffef l-użu ta' l-enerġija mir-riħ għas-sewqan tal-basitmenti; jisħaq, madanakollu, fuq il-ħtieġa li jkun hemm ċertifikazzjoni ambjentali u soċjali obbligatorja tal-bijofjuwils u li ċ-ċiklu sħiħ tal-ħajja tagħhom, l-effiċjenza klimatika tagħhom u l-bilanc tas-CO 2 ma jkun hemm l-ebda dubju dwarhom; Jemmen li l-isforzi għall-prevenzjoni u r-rispons għat-tniġġis ikkawżat mill-vapuri m'għandux ikun ristrett biss għat-tniġġis biż-żejt iżda għandhom jgħoddu wkoll għal kull tip ta' tniġġis, b'mod speċjali dawk it-tipi ikkawżati minn sustanzi perikolużi u tossiċi ; f'dan ir-rigward, jinnota li l-irwol li tilgħab l-EMSA huwa wieħed essenzjali u li bil-mod il-mod għandha tintriga ruħha minn aktar kompiti, għalkemm dawn għandhom dejjem ikunu addizzjonali għall-kompiti mwettqa mill-Istati Membri fil-qasam tal-prevenzjoni tat-tniġġis u r-rispons għalih. għalhekk jidhirlu li huwa meħtieġ li tiġi ggarantita sigurtà finanzjarja xierqa għall-iffinanzjar tal-kompiti afdati f'idejn l-EMSA; Jilqa' b'sodisfazzjon is-sistema operazzjonali CleanSeaNet għas-sorveljanza u s-sejba ta' tniġġis li jkun ħiereġ minn bastimenti li għandha tgħin lill-istati kostali jillokalizzaw u jidentifikaw lil min iniġġes fiż-żoni ġeografiċi li jaqgħu taħt il-ġurisdizzjoni tagħhom; jistieden lill-Istati Membri jittrasponu immedjatament id-Direttiva 2005/35/KE tal-Parlament Ewropew u tal-Kunsill tas-7 ta' Settembru 2005 dwar it-tniġġiż ikkawżat minn vapuri u dwar l-introduzzjoni ta' sanzjonijiet għall-infrazzjonijiet ĠU L 255, 30.9.2005, p. Jirrikonoxxi l-attivitajiet tal-Kummissjoni fil-qasam tas-sikurezza marittima u tal-vapuri wara d-diżastri ta' l-"Erika" u l-"Prestige", li r-riżultat prinċipali tagħhom kien il-pakketti ta' miżuri dwar is-sikurezza fuq il-baħar; Iħeġġeġ lill-Kunsill għat-'Trasport' biex jiddiskuti t-"Tielet pakkett ta' sikurezza marittima" mill-aktar fis u biex jieħu deċiżjoni, flimkien mal-Parlament, sabiex ma jingħatax lok għal nuqqas fil-kredibilità; Iħeġġeġ lill-Kummissjoni sabiex issaħħaħ il-miżuri kollha li jikkonċernaw ir-responsabilità ċivili u kriminali f'każ ta' xi aċċident jew inċident, f'konformità mal-prinċipji tas-sussidjarjetà u t-tqassim tas-setgħat u f'konformità mal-qafas legali internazzjonali; Iffakar fid-deċiżjonijiet tal-Parlament dwar it-titjib tas-sikurezza fuq il-baħar (il-kumitat MARE) u jistieden lill-Kummissjoni biex tieħu kont aktar tal-fattur uman fil-passi li se jmissha tieħu; Jinnota bi tħassib li l-Baħar Baltiku bħalissa huwa wieħed mill-ibħra l-aktar imniġġsa fid-dinja u jfakkar lill-Kummissjoni fit-talba preċedenti tiegħu biex tiġi abbozzata rakkomandazzjoni dwar strateġija ta' l-UE għall-Baltiku, fejn jiġu proposti miżuri għat-titjib tal-kundizzjoni ambjentali tal-Baħar Baltiku, b'mod partikulari biex titnaqqas l-ewtrofikazzjoni tal-Baltiku u biex jiġi evitat li żejt u sustanzi oħra tossiċi u li jagħmlu l-ħsara jiġu skulati għal ġol-baħar; ifakkar li l-istrumenti eżistenti għall-koperazzjoni bħal m'huma l-programmi INTERREG għandhom jiġu sfruttati bis-sħiħ meta jkunu qed jiġu implimentati proġetti interreġjonali sabiex jiġi ammeljorat l-istat ta' l-ambjent Baltiku; Jitlob li jiġu stabbiliti zoni speċjali ġewwa zoni tal-Baħar Baltiku li huma ambjentalment sensittivi u diffiċli għan-navigazzjoni, b'mod partikolari it-Trunċiera ta' Kadet (Kadet Trench), Skagerrak/Kattegat, l-Istrett il-Kbir (Great Belt) u s-Sound, li bastimenti li jbaħħru l-ilmijiet kbar, partikolarment it-tankers taż-żejt, ma jkunux jistgħux jinnavigawhom aktar mingħajr pilota , u jistieden lill-Kummissjoni u lill-Istati Membri jagħtu bidu għat-tfassil ta'miżuri meħtieġa fil-korpi kompetenti internazzjonali, b'mod partikolari l-IMO; Itenni l-istedina tiegħu lill-Kummissjoni sabiex mill-aktar fis possibbli tressaq proposta lill-Kunsill u lill-Parlament biex jiġi żgurat li ż-żejt tal-banker għall-fjuwil tal-magna f'vapuri ġodda jiġi maħżun hu ukoll f'tankijiet aktar sikuri bi bwieq doppji peress li l-vapuri tal-merkanzija jew bil-kontejners spiss ikun fihom fjuwil tqil bħala fjuwil tal-magna fil-bankers tagħhom, li l-kwantità tiegħu tista' taqbeż sewwa lil dik tat-tagħbijiet ta' tankers taż-żejt iżgħar; jidhirlu li, qabel ma tressaq proposta bħal din, il-Kummissjoni għandha taċċerta ruħha jekk ir-regoli eżistenti ta' l-IMO stipulati fir-Riżoluzzjoni 141(54) ta' l-MEPC humiex biżżejjed jew le sabiex jiggarantixxu t-trasport sikur ta' żejt tal-banker użat bħala fjuwil; Iħeġġeġ lill-Kummissjoni sabiex iżżid il-viġilanza fir-rigward ta' l-applikazzjoni tar-regoli dwar l-użu obbligatorju ta' bwieq doppji; Jitlob li jkun hemm l-ogħla standards ta' sikurezza għall-basitmenti kollha li jidħlu f'portijiet Ewropej; f'dan ir-rigward, jistieden lill-Ewropa tilgħab parti prinċipali; huwa konxju li dawn ir-rekwiżiti ma jistgħux jiġu estiżi għall-bastimenti kollha fiz-zona ta' 200 mil; Huwa mħasseb dwar il-fatt li inqas u inqas żgħażagħ Ewropej imħarrġin tajjeb qed jaħdmu bħala uffiċjali u membri ta' l-ekwipaġġ fuq vapuri Ewropej, li bħala riżultat qed joħloq il-biża' ta' telf ta' mħuħ fuq skala enormi; huwa tal-fehm a li kundizzjonijiet aħjar tax-xogħol , skond id-dispożizzjonijiet stipulati mill-Organizzazzjoni Dinjija tax-Xogħol (ILO) u l-Organizzazzjoni Internazzjonali Marittima (IMO) , jistgħu jgħinu biex aktar Ewropej jiġu inkuraġġiti jagħżlu karriera fuq il-bastimenti; Iħeġġeġ lill-Istati Membri u lil dawk li għandhom interess fis-settur marittimu sabiex jirrevedu l-pjanijiet ta' karriera u l-opportunitajiet ta' tagħlim ta' tul il-ħajja fis-settur marittimu, l-ewwelnett sabiex jippermettu li l-ħiliet u l-esperjenza miksuba jkunu jistgħu jintużaw b'mod aktar effettiv u, t-tieni, bil-ħsieb li jkunu introdotti sistemi ta' qlib bejn xogħol fuq il-baħar u xogħol fuq l-art sabiex tiġi ppriservata l-kompetenza u sabiex il-prospetti ta' karriera jsiru aktar attraenti; Jemmen li, kif kien issuġġerit fil-Green Paper imsemmija hawn fuq, l-esklużjoni tal-baħħara regolari mid-direttivi soċjali għandha tiġi rriveduta mill-imsieħba soċjali; Jistieden lill-Istati Membri u lis-sidien tal-vapuri biex jiffurmaw sħubija sabiex iħarrġu baħħara u uffiċjali ta' kwalità, kif qed isir b'suċċess fid-Danimarka, u sabiex, permezz tal-politiki tagħhom ta' edukazzjoni u taħriġ, iżidu l-għerf u l-ħeġġa tagħhom għall-wirt marittimu u jipprovdu inċentivi addizzjonali għal attivitajiet u għal professjonijiet marbuta mal-baħar, jistieden lill-Kummissjoni toħloq il-kundizzjonijiet li jappoġġjaw sħubijiet bħal dawn permezz ta' finanzi u pariri; Jitlob li tiddaħħal marka ta' kwalità Ewropea għall-vapuri, f'konformità ma' l-iskema ta' kklassifikar tal-lista l-bajda ta' l-IMO, li jkunu jilħqu l-aktar standards reċenti u l-iktar kundizzjonijiet soċjali urezza reċenti, liema marka se tagħti lil dawn il-vapuri trattament preferenzjali fir-rigward tal-kontrolli mill-istat fil-portijiet; Jinnota l-iskarsezza ta' professjonisti esperti u mħarrġa sew li qed taffaċċja lil din l-industrija; jissuġġerixxi li jiġu żviluppati korsijiet speċjali ta' taħriġ għall-kaptani u l-ekwipaġġ tal-bastimenti tas-sajd biex ikun ipprovdut fehim bażiku tax-xjenza li taffettwa l-industrija tagħhom, inkluż it-twassil tal-fehim ta' l-importanza ta' l-amministrazzjoni u s-sostenibilità ambjentali bħala għajnuna għall-iżvilupp progressiv ta' approċċ, ibbażat fuq l-ekosistemi, lejn l-immaniġġjar tas-sajd b'suċċess; Iħeġġeġ lill-Kummissjoni toħloq pjanijiet biex jingħata taħriġ vokazzjonali mill-ġdid lis-sajjieda, li jkun jinkuraġġihom jiffokaw fuq prattiki ġodda li jippromwovu l-użu ta' għarfien relatat max-xogħol fuq il-baħar; jindika l-akkwakultura lilhin mill-kosta u l-ekoturiżmu bħala setturi li huma fost il-miri possibbli; Jiġbed l-attenzjoni għall-importanza li tiġi mtejba l-impressoni dwar is-settur ta' l-industrija tas-sajd, li bħalissa qed ibati minn nuqqas ta' rispett; hu tal-fehma li t-titjib fil-kundizzjonijiet tas-saħħa u tas-sikurezza fuq il-bastimenti, u pagi u kundizzjonijiet aħjar għall-ekkwipaġġ, jistgħu jintlaħqu biss f'industrija sostenibbli u li tħalli qligħ u hu tal-fehma li jridu jiġu ddedikati aktar riżorsi għar-riċerka u l edukazzjoni mmirati lejn it-titjib ta' l-għarfien u tal-ħiliet; Jinnota li l-ħolqien ta' kundizzjonijiet li jiżguraw l-iġjene, is-sikurezza u l-kumdità għall-ħaddiema fl-industrija tas-sajd, kemm għas-sajjieda nfushom kif ukoll għan-nies li jaħdmu f'setturi 'upstream' u 'downstream', huwa objettiv essenzjali ta' politika għall-ibħra u l-oċeani; Jidhirlu li, meta mqabbel mal-leġiżlazzjoni, il-kunċett tar-responsabilità soċjali korporattiva huwa ta' valur limitat fil-kuntest tal-konservazzjoni ta' l-ambjent marittimu, u li għalhekk bażi ta' leġiżlazzjoni xierqa trid tkompli tirrinforza l-programm Komunitarju għall-konservazzjoni ambjentali, li għandu jkun imsaħħaħ permezz ta' azzjonijiet volontarji li jimpenjaw ruħhom fihom kumpaniji li jkunu jixtiequ juru l-imġiba responsabbli tagħhom; Jikkundanna l-kundizzjonijiet li taħthom qed jiġu żarmati bħalissa l-vapuri fid-dinja li qed tiżviluppa u jistieden lill-Kummissjoni tfassal proposti għat-titjib tal-kundizzjonijiet tax-xogħol fil-baċiri fejn il-vapuri kkonċernati jiġu żarmati u li tesplora l-possibilitajiet kollha fil-qasam tal-liġi kriminali li hi disponibbli mill-Qorti tal-Ġustizzja filwaqt li prinċipju ta' "min iniġġes iħallas" jiġi japplika fis-settur marittimu l-istess bħal m'hu l-każ f'setturi oħra; jistieden lill-Kummissjoni, f'dan ir-rigward, biex tiżviluppa proposta għal 'passaport aħdar' li għandu jinżamm mad-dokumenti tal-vapur, li jkun jelenka s-sustanzi tossiċi kollha li jkollu fuqu; jemmen li l-Komunità għandha tindirizza l-kwistjoni tar-riċiklaġġ tal-vapuri billi tikkonkludi Konvenzjoni internazzjonali obbligatorja - maħsuba għall-2008 jew l-2009 - u li sadanittant għandha ssegwi l-linji gwida ta' l-IMO; Jidhirlu li t-tarznari u l-industriji tat-tagħmir marittimu fl-Unjoni rnexxielhom jibqgħu kompetittivi billi investew fi prodotti u proċessi innovattivi u billi ħolqu swieq ta' niċċa bbażati fuq l-għerf; jemmen li strateġija marittima Ewropea jmissha toħloq il-kundizzjonijiet li jwasslu biex tinżamm kif inhi l-pożizzjoni ta' l-Unjoni fuq quddiem nett f'dawn is-swieq, pereżempju billi jkun promoss l-iżvilupp ta' mekkaniżmi ta' trasferiment tat-teknoloġija marittima, jidhirlu li jeħtieġ li wieħed għandu joqgħod attent ħafna għall-prattiki li jmorru kontra l-kompetittività fis-swieq mondjali, filwaqt li għandu jirreaġixxi jekk dawn il-prattiki jseħħu; Jistieden lill-Istati Membri sabiex jieħdu vantaġġ sħiħ mil-Linji Gwida għall-Għajnuna Statali tal-Komunità li jikkonċernaw l-ispejjeż ta' l-impjiegi u t-tassazzjoni, b'enfasi partikolar aktar fuq is-sistema tat-taxxa fuq it-tunnellaġġ; jidhirlu li l-LeaderSHIP 2015 kellu impatt pożittiv, u li s-settur marittimu għandu jibqa' jinżamm eliġibbli għall-għajnuna statali sabiex tkun promossa l-innovazzjoni; Jitlob li, fil-ġejjieni, it-trasbord taż-żejt jew ta' tagħbijiet tossiċi oħra fuq il-baħar ikun illimitat għal zoni indikati b'attenzjoni kbira taħt sorveljanza sabiex tkun iffaċilitata l-identifikazzjoni ta' min ikun responsabbli f'każ li jsir xi skarikar ta' kontaminanti għal ġol-baħar; jinnota li l-ġarr bil-baħar jikkontribwixxi għat-tniġġis marittimu, u potenzjalment għat-tħarbit ta' l-ekosistemi, permezz ta' l-introduzzjoni, fl-ibħra u fl-oċeani, ta' speċijiet aljeni li jinsabu fl-ilma tas-saborra li jintrema għal ġol-baħar u permezz ta' l-użu ta' kimiċi f'żebgħat ta' kontra l-infestazzjonijiet ("anti-fouling") li jaffettwaw l-ormoni tal-ħut; jenfasizza li l-irqajja' ta' żejt ukoll huma wieħed mill-perikli marittimi ewlenin; Jitlob li jiġu pprovduti taħriġ u informazzjoni billi jinġabru, jiġu analizzati, u mxerrda l-aħjar prattiki, tekniki, strumenti għall-immoniterjar tat-tbattil tat-tankijiet u l-innovazzjoni biex jiġi miġġieled it-tniġġis miż-żejt u minn sustanzi tossiċi u perikolużi, u li jiġu żviluppati soluzzjonijiet tekniċi, bl-użu ta' sorveljanza bbażata fuq spezzjonijiet u l-użu tas-satelliti, bil-għan li jkun immoniterjat it-tixrid aċċidentali jew li jsir apposta; Politika Ewropea tal-kosta li tkun aħjar u li tkun tinkludi portijiet Ewropej aħjar Jidhirlu li l-parteċipazzjoni ta' dawk interessati kemm reġjonali u kemm lokali hija essenzjali għas-suċċess ta' politika marittima Ewropea; għaldaqstant, jilqa' b'sodisfazzjon il-fatt li r-reġjuni tal-kosta Ewropej qed jiżviluppaw koperazzjoni u netwerks reċiproċi dejjem aktar mill-qirb; Huwa tal-fehma li l-Kummissjoni, l-Istati Membri u r-reġjuni għandhom jagħmlu sforzi partikulari sabiex iżidu l-kuxjenza dwar temi marittimi; jemmen li dan jista' jinkludi, pereżempju, ir-rikonoxximent ta' xempji tajba ta' proġetti turistiċi, tbaħħir li jirrispetta l-ambjent jew kontribuzzjonijiet partikolari lejn l-edukazzjoni dwar il-baħar; f'dan ir-rigward, jipproponi l-ħolqien ta' "marka" ta' l-UE u li jingħataw premjijiet jingħataw lil reġjuni marittimi eżemplari bħala mod kif tiġi promossa l-aħjar prattika; jissottolinja s-sinjifikat ta' l-inizjattiva tiegħu, li għandha tiġi promossa mill-Kummissjoni, rigward it-twaqqif ta' Jum Marittimu Ewropew bħala ċelebrazzjoni tas-settur marittimu; jisħaq li korsijiet pilota dwar l-"edukazzjoni marittima" għandhom jiġu introdotti fl-iskejjel sekondarji bl-appoġġ tal-Kummissjoni; Iħeġġeġ lir-reġjuni u lill-Istati Membri sabiex jużaw l-istrumenti tal-politika tal-koeżjoni sabiex tinkiseb integrazzjoni aktar fil-politika marittima u kostali, jippromwovu l-intraprenditorija u jistabbilixxu SMEs, u b'hekk jgħinu biex tingħeleb il-problema ta' l-impjiegi staġjonali; jitlob, b'mod partikolari, li jinħoloq netwerk ta' reġjuni ta' eċċellenza marittima fil-qafas ta' l-Objettiv ta' Koperazzjoni Territorjali Ewropea; Jissottolinja l-importanza fundamentali u l-irwol li għandhom il-portijiet bħala lenbut għall-kummerċ internazzjonali, bħala sewwieqa ekonomiċi u bħala ħallieqa tax-xogħol għar-reġjuni kostali u bħala ċentri ta' tranżitu għall-intrapriżi tas-sajd, kif ukoll bħala punti essenzjali għall-kontroll tas-sigurtà; Jistieden lill-Istati Membri u lill-Kummissjoni, minħabba t-tniġġis ta' l-arja f'ħafna bliet port u reġjuni fejn jinsabu l-portijiet, biex iżidu b'mod sinjifikanti l-inċentivi għall-forniment ta' enerġija bbażata fuq l-art għall-vapuri li jkunu fil-port meta dan ikun ta' nfiq effettiv u jirriżulta f'benefiċċji ambjentali; jitlob, għalhekk, li d-Direttiva tal-Kunsill 2003/96/KE tas-27 ta' Ottubru 2003 li tirristruttura l-qafas Komunitarju għat-tassazzjoni tal-prodotti ta' l-enerġija u l-elettriku ĠU L 283, 31.10.2003, p. 51. tiġi rriveduta sabiex dawk l-Istati Membri li jkunu qed japprofittaw ruħhom miż-żejt tal-banker bla taxxa, kif ipprovdut fl-Artikolu 14 ta' dik id-Direttiva, ikunu obbligati li jeżentaw mit-taxxa sa l-istess punt l-elettriku li hu bbażat fuq l-art; Jitlob li ssir reviżjoni tad-Direttiva 2000/59/KE tal-Parlament Ewropew u tal-Kunsill tas-27 ta' Novembru 2000 dwar il-faċilitajiet tal-portijiet fejn jintlaqa' skart iġġenerat mill-vapuri u residwi tat-tagħbijiet ĠU L 332, 28.12.2008, p. 81. , sabiex il-vapuri kollha li jidħlu fil-portijiet ta' Stat Membru jkunu jiskarikaw 100% ta' l-iskart solidu u likwidu tagħhom; Jidhirlu li fil-futur huwa aktar probabbli li se jkun hemm problemi li joħolqu dewmien fit-trasport tal-merkanzija fil-konnessjonijiet bejn il-portijiet u n-netwerks Ewropej tat-trasport bl-art, milli se jkun hemm problemi fil-kapaċità tal-portijiet biex jintlaqa' l-iskart tal-vapuri; jikkunsidra li, jekk għandu jsir l-aħjar użu tal-possibilitajiet tat-trasport marittimu, il-portijiet Ewropej għandhom ikollhom għad-dispożizzjoni tagħhom l-aħjar konnessjonijiet possibbli għall-postijiet l-aktar imbiegħda fuq l-art, u għalhekk jitlob li jiġu żviluppati fejn ikun meħtieġ, filwaqt li tingħata prijorità lill-modi ta' trasport li l-aktar jirrispettaw l-ambjent, bħal m'huma l-ferrovija u l-ilmijiet navigabbli interni; Jemmen li, minħabba l-importanza enormi tat-trasport bil-baħar, kemm fi ħdan is-suq intern u kemm bejn l-Unjoni u l-imsieħba kummerċjali tagħha, strateġija marittima ġdida ta' l-UE għandha tinkludi strateġija għall-portijiet li tkun tippermetti lill-portijiet li jiżviluppaw f'rispons għall-iżviluppi u d-domanda tas-suq filwaqt li tkun tirrispetta l-leġiżlazzjoni relevanti bil-għan li tiġi stabbilita klima favorevoli għall-investiment sabiex tiġi ffaċilitata kapaċità tal-portijiet biżżejjed biex ikunu akkomodati l-flussi tat-traffiku tal-merkanzija marittimu li qed jiżdied; jinsisti li strateġija bħal din għandha tiġi żviluppata f'koordinament mad-dibattitu li għaddej bħalissa dwar Politika Ewropea tal-Portijiet, sabiex ikun evitat ix-xogħol doppju; Jinnota li l-Ewropa hija reġjun popolari għat-turiżmu tal-jottijiet, tal-kruċieri u tal-bugħaddasa; jinkoraġġixxi lir-reġjuni marittimi sabiex jinvestu fl-infrastruttura tal-marini tagħhom u f'infrastrutturi relatati oħra sabiex jibbenefikaw minn dan is-suq li qed jespandi filwaqt li jiżguraw il-ħarsien ta' l-ambjenti naturali, l-ispeċijiet u lekosistemi tal-baħar b'mod ġenerali; jistieden lill-Kummissjoni tgħin biex jiġu stabbiliti standards armonizzati għall-faċilitajiet u t-tagħmir tekniku biex ikun żgurat livell għoli ta' kwalita' ta' servizz fl-Unjoni kollha; Jissottolinja l-importanza tal-kontribuzzjoni li jistgħu jagħtu l-kooperazzjoni territorjali u n-netwerking tar-reġjuni tal-kosta lejn politika marittima olistika permezz tal-promozzjoni ta' strateġiji konġunti għall-kompetittività taz-zoni kostali; Jiffavorixxi l-ħolqien ta' aktar gruppi żgħar marittimi li jieħdu vantaġġ mill-esperjenza pożittiva li nkisbet u mill-prattiki tajba li diġà qed jitwettqu f'dan il-qasam u jemmen li dawn l-eżempji għandhom ikunu segwiti u promossi; jistieden lill-Istati Membri sabiex jieħdu miżuri biex itejbu l-kompetittività ekonomika tar-reġjuni kostali billi jinkoraġġixxu r-riċerka, il-ħolqien ta' ċentri ta' eċċellenza marittima u l-iżvilupp u l-innovazzjoni teknoloġika kif ukoll il-koperazzjoni bejn in-negozji (netwerks, gruppi, imsieħba pubbliċi) u l-forniment ta' servizzi ta' appoġġ imtejba mmirati biex titnaqqas id-dipendenza ta' dawk ir-reġjuni fuq numru limitat ħafna ta' attivitajiet ekonomiċi (tradizzjonali); Jikkonferma mill-ġdid il-pożizzjoni tiegħu ta' l-14 ta' Novembru 2006 dwar id-Direttiva dwar l-Istrateġija Marittima Testi Adottati , P6_TA(2006)0482 . u b'mod partikulari fir-rigward tal-projbizzjonijiet u/jew il-kriterji għar-rimi sistematiku/intenzjonat ta' kwalunkwe materjal solidu, likwidu jew gass fil-kolonna ta' l-ilma, f'qiegħ il-baħar jew fis-saff ta' ħamrija taħt wiċċ il-ħamrija; barra minn hekk iqis li kwalunkwe ħażna ta' dijossidu tal-karbonju f'qiegħ il-baħar u fis-saff tal-ħamrija taħt wiċċ il-ħamrija għandha tkun suġġetta għal awtorizzazzjoni f'konformità mal-liġi internazzjonali, għal evalwazzjoni ta' impatt ambjentali minn qabel skond id-Direttiva tal-Kunsill 85/337/KEE tas-27 ta' Ġunju dwar l-evalwazzjoni ta' l-effetti ta' ċerti proġetti pubbliċi u privati dwar l-ambjent ĠU L 175, 5.7.1985, p. 40. u konvenzjonijiet internazzjonali rilevanti, kif ukoll għal monitoraġġ u kontrolli regolari; Għalhekk huwa konvint li riżorsi li jiġġeddu ta' l-ambjent tal-baħar jistgħu u għandhom jintużaw b'mod sostenibbli biex l-isfruttament tagħhom, u l-benefiċċji ekonomiċi li jirriżultaw, ikunu jistgħu jkomplu fuq perjodu ta' żmien fit-tul; għalhekk, jenfasizza l-bżonn li l-politiki varji kkonċernati jkunu adattati għar-rekwiżiti ta' ambjent tal-baħar tajjeb; f'dan ir-rigward, jitlob ukoll li jkun hemm użu akbar ta' l-enerġija mir-riħ fuq l-art u fuq il-baħar biex ikun sfruttat b'mod sostenibbli l-potenzjal tagħha mill-perspettiva tal-politika dwar l-impjiegi u ekonomika; Iżda jinsisti li l-immaniġġjar taz-zona kostali jrid ikollu, bħala wieħed mill-objettivi prinċipali tiegħu, il-konservazzjoni ta' l-ambjent tal-baħar, iktar milli jiddedika ftit zoni ta' kampjun bħala ġest li jservi ta' simbolu għall-isforzi ta' konservazzjoni, b'mod partikulari fid-dawl tar-Rakkomandazzjoni 2002/413/KE tal-Parlament Ewropew u tal-Kunsill tat-30 ta' Mejju 2002 rigward l-implimentazzjoni ta' l-Immaniġġjar Integrat taz-Zoni Kostali fl-Ewropa ĠU L 148, 6.6.2002, p. F'dan il-kuntest, jaqbel mal-Kummissjoni li hemm limitu naturali għall-ammont ta' attività tal-bniedem, f'termini ta' densità ta' popolazzjoni u ta' attività industrijali, li zoni kostali jistgħu jappoġġjaw mingħajr deterjorament ambjentali serju u possibilment irreversibbli; għalhekk, jappoġġja l-ħsieb tal-Kummissjoni li hemm bżonn ta' studju komprensiv biex dawn il-limiti jkunu jistgħu jiġu identifikati b'mod aħjar u biex ikun hemm pjanar u previżjoni xierqa; Jirrimarka li t-tfassil ta' mapep tridimensjonali ta' qiegħ il-baħar ser ikun ta' valur enormi mhux biss għall-industrija tas-sajd imma wkoll għas-settur ta' l-enerġija, għall-konservazzjonisti u anke għall-interessi tad-difiża; iqis li l-valur kummerċjali sinifikanti ta' dawn il-mapep huwa evidenti u b'hekk huma jistgħu jgħinu biex tissolva l-kwistjoni ta' ffinanzjar għal din l-attività; jemmen li dejta mtejba fis-settur marittimu tista' tinvolvi previżjoni aħjar tat-temp, informazzjoni dwar l-għoli tal-mewġ mistenni u bosta kwistjonijiet li jistgħu jtejbu s-sikurezza u l-iżvilupp; Jitlob li jkunu żviluppati l-miżuri neċessarji kollha biex ir-riskji ta' ħsara liz-zoni kostali minn diżastri naturali bħal għargħar, erożjoni, maltempati u tsunamis ikunu evitati u mmaniġġjati; jisħaq ukoll fuq il-bżonn li jkunu adottati miżuri Komunitarji sabiex ikunu ttrattati l-perikli għall-ekosistemi kostali Ewropej, li huma kkawżati minn diversi attivitajiet tal-bniedem; Iqis li l-bini ta' lqugħ fil-baħar biex ikun hemm protezzjoni kontra livelli jogħlew tal-baħar jista' jwassal għal telf ta' l-ambjent naturali, filwaqt li ż-żieda fil-livell hija nfisha twassal għal 'tagħsir kostali' ta' bassasiet tal-melħ u pjanuri tat-tajn u l-erożjoni ta' duni tar-ramel, li kollha kemm huma huma ambjenti naturali prezzjużi għall-pjanti u l-annimali; jitlob li jkun hemm strateġija fit-tul għaż-żamma ta' difiżi kostali, għall-protezzjoni kontra livelli tal-baħar li jogħlew u għat-tnaqqis kemm jista' jkun tat-telf ta' ambjenti naturali; Jinkoraġġixxi l-iżvilupp ta' netwerks ġodda għall-implimentazzjoni ta' proġetti u attivitajiet fil-forma ta' sħubijiet bejn is-settur privat, l-NGOs, l-awtoritajiet lokali u r-reġjuni, bil-għan li jinħolqu dinamiżmu, innovazzjoni u effiċjenza akbar u sabiex jitjieb il-livell ta' l-għajxien fiz-zoni kostali; Jenfasizza l-importanza, fi ħdan politika marittima olistika, li tiġi żviluppata u implimentata politika ta' mmaniġġjar integrat taz-zoni kostali (ICZM) li tkopri l-ħafna użi taz-zoni kostali u l-impatt tagħhom fuq il-politiki ta' żvilupp; jitlob, f'dan il-kuntest, għal armonizzazzjoni akbar tal-leġiżlazzjoni nazzjonali rilevanti mal-liġi Komunitarja; Jisħaq fuq il-ħtieġa li r-reġjuni kostali jsiru aktar attraenti mhux sempliċement bħala postijiet għall-mogħdija taż-żmien imma bħala postijiet fejn wieħed jgħix, jaħdem u jinvesti fihom, billi jittejbu l-aċċessibilità u l-infrastrutturi tat-trasport intern; barra minn hekk jitlob li jiġu adottati miżuri għat-titjib tas-servizzi ta' interess ġenerali (is-saħħa, l-edukazzjoni, l-ilma u l-enerġija, l-informazzjoni, it-teknoloġiji tal-komunikazzjoni, is-servizzi postali, l-ilma tad-dranaġġ u t-trattament ta' l-iskart), filwaqt li jitqiesu l-bidliet demografiċi staġjonali; Iħeġġeġ lill-Istati Membri, meta wieħed iqis il-fatt li proporzjon sinifikanti tat-tniġġis totali ta' l-ibħra Ewropej joriġina fuq l-art, biex jimplimentaw malajr il-leġiżlazzjoni Ewropea attwali u futura kollha f'dan il-qasam; barra minn hekk, jistieden lill-Kummissjoni biex tippreżenta pjan ta' azzjoni biex jitnaqqas dan it-tniġġis; huwa tal-fehma li l-appoġġ finanzjarju għal proġetti biex jitnaqqas it-tniġġis f'pajjiżi terzi għandu jkollu rwol ukoll, peress li f'dawn il-pajjiżi l-livell tas-sistemi ta' ffiltrar u purifikazzjoni spiss huwa wisq aktar baxx mill-istandards Ewropej u għalhekk l-investiment finanzjarju jista' jkollu effett akbar; Jilmenta li l-impatt tas-settur agrikolu għadu ma ġiex meqjus b'mod suffiċjenti mill-Green Paper; jenfasizza l-fatt li s-settur agrikolu huwa wieħed mis-setturi li jipprovdu l-akbar ammont ta' nutrijenti lill-baħar; jenfasizza li, sabiex tintlaħaq sostenibilità ambjentali, iridu jittieħdu miżuri neċessarji fil-livell ta' l-UE; Jinnota li l-biċċa l-kbira tat-tniġġis fl-ambjent tal-baħar joriġina minn sorsi bbażati fuq l-art, inkluż iżda mhux limitat għal skular agrikolu u emissjonijiet industrijali, li għandhom impatt partikolarment ta' ħsara fuq ibħra magħluqin jew kważi magħluqin; jisħaq li l-UE trid tagħti attenzjoni partikolari lil dawn iz-zoni u tieħu miżuri biex tillimita u tevita aktar tniġġis; iqis ukoll li t-teknoloġija GMES (Monitoraġġ Globali għall-Ambjent u s-Sigurtà) il-ġdida tista' tintuża b'suċċess għal dak il-għan; Iqis li s-settur marittimu huwa wieħed mill-ftit oqsma fejn il-prinċipju ta' 'min iniġġes iħallas' mhux osservat; jemmen li l-industriji li jarmu ħmieġ tad-dranaġġ, l-industriji involuti fl-estrazzjoni tar-ramel u ż-żrar, l-intrapriżi involuti fl-enerġija marittima u kull negozju ieħor li, għalkemm ibbażat fuq l-art, jista' jitqies bħala sors ta' tniġġis ta' l-ambjent tal-baħar, għandhom jikkontribwixxu għal fond ta' l-UE indirizzat lejn it-tkabbir mill-ġdid u l-konservazzjoni tal-flora u l-fawna tal-baħar, inklużi l-istokkijiet tal-ħut, u li l-Kummissjoni għandha tagħmel sforz biex tiżgura applikazzjoni iktar uniformi u effettiva tal-prinċipju ta' 'min iniġġes iħallas'; Jistieden lill-Kummissjoni biex tieħu azzjoni biex ikunu kkontrollati s-sustanzi li jniġġsu (tniġġis ambjentali ta' l-ibħra) li jirriżultaw mill-iskular agrikolu, mid-dranaġġ jew mill-ħmieġ tad-dranaġġ industrijali u miż-żibel, ħafna drabi plastik, li jistgħu jifgaw lill-mammiferi tal-baħar, lill-fkieren u lill-għasafar tal-baħar; sustanzi li jniġġsu bħal dawn huma periklu dejjem ikbar u għandhom impatt qawwi fuq is-settur tas-sajd u fuq it-turiżmu kif ukoll inaqqsu l-kwalità u s-saħħa tal-prodotti tas-sajd destinati għall-konsum mill-bniedem; rigward il-bastimenti li jbaħħru fl-oċeani, jistieden lill-Kummissjoni biex tħeġġeġ lill-Istati Membri biex jimplimentaw l-Anness V tal-konvenzjoni MARPOL ta' l-IMO, li jipprojbixxi r-rimi fil-baħar ta' skart tal-plastik u ta' l-irmied li jirriżulta mill-inċinerazzjoni tal-plastik; jistieden lill-Kummissjoni biex temenda d-Direttiva 2000/59/KE dwar il-faċilitajiet ta' ġbir fil-portijiet biex jitjiebu l-adegwatezza u d-disponibilità ta' faċilitajiet bħal dawn fl-UE u biex finalment jitnaqqas ir-rimi ta' skart fil-baħar; Iħeġġeġ lill-UE, fil-kuntest tal-politika marittima internazzjonali, biex tirrevedi u taġġorna l-Konvenzjoni tan-NU ta' l-10 ta' Diċembru 1982 dwar il-Liġi tal-Baħar u l-Ftehima tat-28 ta' Lulju 1994 relatata ma' l-implimentazzjoni ta' kwistjonijiet li huma rregolati mill-Parti XI tal-Konvenzjoni tal-Liġi tal-Baħar (cf. ĠU L179, 23.6.1998, p.129), u b'mod partikulari biex ittejjeb ir-regoli internazzjonali dwar is-sikurezza tat-trasport marittimu, il-prevenzjoni tat-tniġġis tal-baħar, u l-ħarsien u l-preservazzjoni ta' l-ambjent tal-baħar; barra minn hekk jistieden lill-awtoritajiet ta' l-UE biex jagħmlu sforz partikulari biex jiżguraw li l-Istati Membri ta' l-UE jagħmlu użu effettiv mill-proċedura biex jintlaħaq ftehim f'każ ta' tilwim, li torbot legalment u li hija inkorporata fit-Tribunal Internazzjonali għal-Liġi tal-Baħar f'Hamburg, li kien twaqqaf fl-1996, fuq il-bażi tal-Konvenzjoni tan-NU dwar il-Liġi tal-Baħar, peress li b'dispjaċir jinnota li s'issa l-Istati Membri kellhom it-tendenza li ma jilħqux ftehim dwar tilwim permezz tat-Tribunal Internazzjonali għal-Liġi tal-Baħar; Jinkoraġġixxi lill-Kummissjoni biex twettaq studji speċifiċi ta' statistika u oħrajn fuq bażi xjentifika dwar l-aspetti ambjentali u soċjoekonomiċi dwar ir-reġjuni marittimi sabiex tissorvelja u tikkontrolla l-effetti ta' l-iżvilupp ta' attivitajiet ekonomiċi, sportivi u rikreattivi fuq dawk ir-reġjuni; Huwa mħasseb dwar in-nuqqas ta' persuni mħarrġa sew f'setturi importanti bbażati fuq l-art ta' l-ekonomija marittima; iqis li hawnhekk ukoll, kampanji dwar l-impjiegi li jsiru b'mod konġunt mill-Istati Membri u mill-intrapriżi kkonċernati jistgħu jgħinu biex tittaffa l-problema; Jistieden lill-Kummissjoni u lill-Istati Membri biex jinvolvu lill-parteċipanti kollha kkonċernati fl-istadji kollha tal-proċess tat-titjib tal-politika marittima ta' l-UE, kemm fl-implimentazzjoni kif ukoll fl-infurzar tal-leġiżlazzjoni eżistenti u fit-tfassil ta' inizjattivi ġodda; Turiżmu kostali sostenibbli Jenfasizza l-fatt li, jekk jiġi żviluppat b'mod għaqli, it-turiżmu jkun sors sostenibbli ta' dħul għall-ekonomiji lokali, filwaqt li jiżgura l-ħarsien u t-titjib ta' l-ambjent kif ukoll il-promozzjoni u l-preservazzjoni ta' karatteristiċi kulturali, storiċi u ambjentali, is-snajja u t-turiżmu marittimu sostenibbli; għalhekk iħeġġeġ b'mod partikulari l-investiment fl-infrastruttura tat-turiżmu marbut mat-tbaħħir, l-għadis u l-kruċieri, u l-ħarsien u l-promozzjoni tat-teżori arkeoloġiċi tal-baħar; Jenfasizza li l-prinċipju tas-sussidjarjetà japplika għat-turiżmu; jisħaq fuq il-ħtieġa li jkunu rrispettati l-pjanijiet nazzjonali bbażati fuq l-esperjenza u l-aħjar prattiki; Jisħaq fuq il-fatt li n-nuqqas ta' dejta xierqa u komparabbli huwa wieħed mill-problemi ewlenin biex tinkiseb dejta affidabbli dwar is-sitwazzjoni ta' l-impjiegi fit-turiżmu kostali; Iqis ukoll li ambjent nadif u kwalità tajba ta' l-arja u l-ilma huma vitali għas-sopravivenza tas-settur u li, għalhekk, il-proġetti Ewropej futuri kollha dwar it-turiżmu għandhom jitqiesu mill-aspett ta' l-aċċettabilità u s-sostenibilità ekoloġika; Jinnota li l-Ewropa hija destinazzjoni favorita għal kruċieri; jenfasizza li l-provediment ta' servizzi għandu jkun organizzat b'tali mod li jiggarantixxi kompetizzjoni miftuħa u li jkun issodisfat il-bżonn ta' infrastruttura aħjar rigward din l-attività; Huwa tal-fehma li n-negozju staġjonali tradizzjonali għandu jkun żviluppat f'attività ta' matul is-sena kollha; jenfasizza li s-settur għandu jagħmel użu mill-opportunità li jinvesti f'attivitajiet tat-turiżmu sostenibbli u ta' matul is-sena kollha; iqis li l-estensjoni ta' l-istaġun tista' toħloq impjiegi u ġġib suċċess ekonomiku; jenfasizza li, f'termini ta' sostenibilità u 'edukazzjoni ambjentali', eżempji ta' l-aħjar prattiki jista' jkollhom influwenza sinifikanti fuq il-kunċett tat-turiżmu; jenfasizza li l-għan għas-settur u għall-ambjent kostali huwa li jibbenefikaw mill-estensjoni tal-perjodu tan-negozju staġjonali; Jemmen li l-Aġenda 21 Ewropea għas-sostenibilità tat-turiżmu Ewropew trid tqis l-ispeċifiċità tat-turiżmu kostali – u t-turiżmu tal-gżejjer – u tippreżenta inizjattivi utli u taqsam prattiki tajbin li huma effiċjenti biex tiġi miġġielda l-istaġjonalità, bħal, pereżempju, l-iżvilupp tat-turiżmu taċ-ċittadini anzjani; Jistieden lill-Kummissjoni biex tipproponi strateġija tat-turiżmu marittimu Ewropea li tadotta approċċ integrat għall-politika; Ambjent marittimu sostenibbli Ifakkar fir-riżoluzzjoni tiegħu ta' l-14 ta' Novembru 2006 dwar Strateġija Tematika għall-Protezzjoni u l-Konservazzjoni ta' l-Ambjent Marittimu Testi Adottati, P6_TA(2006)0486 . u jtenni, b'mod partikulari, il-ħtieġa għal: · l-UE biex ikollha bħala l-objettiv ġenerali tagħha l-użu sostenibbli ta' l-ibħra u l-konservazzjoni ta' l-ekosistemi ta' l-ibħra, inkluża politika ta' l-UE b'saħħitha dwar il-protezzjoni ta' l-ibħra, biex ikun evitat aktar telf ta' bijodiversità u deterjorament ta' l-ambjent tal-baħar, · l-inklużjoni ta' definizzjoni komuni għall-UE kollha ta' status ambjentali tajjeb, · l-Aġenzija Ewropea għall-Ambjent biex tipprovdi evalwazzjonijiet regolari ta' l-ambjent tal-baħar, li jirrikjedu li jkun hemm titjib fil-ġbir, fir-rapporti u fl-iskambju ta' dejta nazzjonali, · rikonoxximent ta' l-importanza ta' konsultazzjoni, koordinazzjoni u koperazzjoni minn qabel ma' pajjiżi ġirien fl-adozzjoni u fl-implimentazzjoni tad-Direttiva dwar l-Istrateġija Marittima li jmiss, kif enfasizzat fil-pożizzjoni tiegħu ta' l-14 Novembru 2006 Jirrikonoxxi li ambjent tal-baħar tajjeb jikkostitwixxi l-bażi għal żvilupp sostenibbli tas-settur tat-tbaħħir fl-UE u jfakkar fl-impenn ta' l-UE biex tinkorpora d-dimensjoni ambjentali fl-aspetti kollha tal-politika Komunitarja; Jinsisti li ambjent nadif tal-baħar, b'bijodiversità suffiċjenti biex tiżgura l-iffunzjonar xieraq ta' l-ekosistemi komponenti tiegħu, huwa essenzjali għall-Ewropa; jinsisti wkoll li l-valur intrinsiku ta' zoni marittimi jfisser li l-benefiċċji ta' status ambjentali xieraq tal-baħar fl-UE jestendi lilhinn sew mill-kisbiet ekonomiċi potenzjali li jirriżultaw mill-isfruttament tal-komponenti varji ta' l-ibħra, ta' l-ilmijiet kostali u tal-baċiri ta' xmajjar u li, għalhekk, il-konservazzjoni u, f'ħafna każijiet, ir-rijabilitazzjoni ta' l-ambjent tal-baħar ta' l-UE hija importanti ħafna; Ifakkar fil-prinċipju li jsostni l-approċċ imsejjes fuq l-ekosistema għall-immaniġġjar ta' l-attivitajiet tal-bniedem, li huwa wieħed mill-elementi ewlenin ta' l-Istrateġija Tematika dwar l-Ambjent tal-Baħar; jinsisti li dan il-prinċipju jkun applikat ukoll fir-rigward tal-politika marittima; Jenfasizza bl-iktar mod qawwi li l-kriterji użati sabiex jiddefinixxu status ambjentali tajjeb għandu jkollhom applikazzjoni wiesgħa biżżejjed peress li dawn l-objettivi relatati mal-kwalità probabilment se jikkostitwixxu l-kriterji ta' referenza għal programmi ta' azzjoni għal żmien twil fil-ġejjieni; Iqis ukoll li jridu jittieħdu miżuri kemm jista' jkun malajr għat-titjib tal-kwalità ta' l-ilma u, għaldaqstant, huwa mħasseb dwar l-iskeda estiża li ġiet proposta fil-proposta għal direttiva dwar strateġija tal-baħar; Jinsisti li l-implimentazzjoni ta' netwerk ta' zoni protetti tal-baħar tiġi mħaffa; Huwa konvint li ambjent nadif tal-baħar huwa kruċjali għall-ispeċijiet tal-baħar, inklużi kemm il-ħut kummerċjali u kemm ħut ieħor li mhux sfruttat kummerċjalment, u li r-riforniment ta' stokkijiet tal-ħut li naqsu jiddependi fuq tnaqqis fit-tniġġis tal-baħar kif ukoll fuq il-livelli tas-sajd; iqis li, sabiex ikun żgurat li l-għalf tal-ħut użat fl-UE ma jkunx kontaminat, huwa essenzjali li jitnaqqsu s-sustanzi li jniġġsu li ġejjin mill-baħar; Jiġbed l-attenzjoni għall-impatt kultant diżastruż ta' organiżmi eżotiċi fl-ekosistema tal-baħar u jirrikonoxxi li l-ispeċijiet aljeni invażivi huma theddida sinifikanti għall-bijodiversità tal-baħar; jistieden lill-Kummissjoni biex tieħu miżuri urġenti għall-prevenzjoni tat-trasferiment ta' organiżmi fl-ilma tas-saborra u biex tintroduċi kontrolli effettivi rigward it-tbattil ta' ilma tas-saborra fl-ilmijiet ta' l-UE; Iqis li l-kunċett ta' "raggruppamenti" jista' jkollu impatt pożittiv fuq l-ambjent tal-baħar jekk il-konservazzjoni ta' l-ambjent naturali, il-kontroll tat-tniġġis, u teknoloġiji ambjentali oħrajn ikunu inkorporati fit-tfassil u fl-implimentazzjoni ta' gruppi mill-istadji ta' ppjanar 'il quddiem; Jilqa' b'sodisfazzjon ir-rikonoxximent mill-Kummissjoni li "sistema komprensiva ta' ppjanar ta' spazju" hija meħtieġa biex tiżgura ambjent regolatorju stabbli u bażi legali li torbot għat-teħid ta' deċiżjonijiet; iqis li kriterju essenzjali għal ippjanar effettiv ta' spazju bbażat fuq l-ekosistema jrid ikun l-organizzazzjoni ta' attivitajiet b'tali mod li jitnaqqas l-impatt ta' attivitajiet li jagħmlu ħsara lill-ambjent fuq zoni sensittivi f'sens ekoloġiku filwaqt li fl-istess ħin isir użu ta' riżorsi fiz-zoni l-oħra kollha b'mod sostenibbli ekoloġikament; f'dan il-kuntest jinsisti dwar l-użu ta' l-istrument ta' l-Evalwazzjoni Ambjentali Strateġika skond id-Direttiva 2001/42/KE tal-Parlament Ewropew u tal-Kunsill tas-27 ta' Ġunju 2001 dwar l-evalwazzjoni ta' l-effetti ta' ċerti pjanijiet u programmi dwar l-ambjent ĠU L 197, 21.7.2001, p. Jinnota li l-kisba ta' status ambjentali tajjeb tirrikjedi wkoll li l-attivitajiet tal-bniedem li jitwettqu barra minn zoni sensittivi ekoloġikament jiġu regolati b'mod strett sabiex titnaqqas kemm jista' jkun kwalunkwe possibilità ta' impatt negattiv fuq l-ambjent tal-baħar; Politika integrata tas-sajd Huwa tal-fehma li l-attività tas-sajd trid tikkontribwixxi għaż-żamma ta' komunitajiet kostali vijabbli; jenfasizza li biex din tintlaħaq, interessi ta' sajd qrib il-kosta u fuq skala żgħira u sajjieda bil-qasba bħala passatemp iridu jingħataw aċċess għall-industrija tas-sajd, u li tali attivitajiet tas-sajd jinkoraġġixxu t-turiżmu, jipproteġu l-wirt kostali prezzjuż tagħna u jgħinu biex iżommu l-komunitajiet tagħna ta' mal-baħar flimkien; Jesprimi t-tħassib tiegħu li, filwaqt li s-settur hu lest li jaċċetta l-iżvilupp ta' approċċ għall-immaniġġjar ta' l-industrija tas-sajd ibbażat fuq l-ekosistemi, bħala riżultat tar-restrizzjonijiet addizzjonali li jistgħu jirriżultaw min-netwerk Natura 2000 u minn zoni protetti tal-baħar (MPAs) oħra possibbli, l-aċċess mhux ristrett u l-attivitajiet tas-sajd f'dawn iz-zoni jistgħu jiġu kompromessi; hu tal-fehma li l-iżvilupp ta' attivitajiet ta' l-industrija tas-sajd li ma jagħmlux ħsara lill-objettivi ta' protezzjoni għandhom jitħallew fl-MPAs; hu tal-fehma wkoll li, fil-każ ta' attivitajiet ta' l-industrija tas-sajd li jagħmlu ħsara, jew potenzjalment jagħmlu ħsara, lill-objettivi ta' ħarsien ta' l-MPAs, għandhom isiru sforzi akbar, inkluż permezz ta' riċerka u żvilupp, sabiex il-metodi ta' sajd isiru aktar favur l-ambjent sabiex jiġi faċilitat aċċess akbar għal zoni bħal dawn kull fejn dan ikun ġustifikabbli; Jinnota, iżda, li s-sajd se jkollu jiġi ristrett fil-futur permezz ta' approċċ ta' prekawzjoni biex jiżgura li jinżammu ekosistemi b'saħħithom u jiġu protetti speċijiet u ambjenti naturali rari, vulnerabbli jew ta' valur u li dan żgur se jinkludi livell ogħla ta' protezzjoni ambjentali minn qabel, bl-involviment ta' netwerk ta' MPAs maħluq skond id-dispożizzjonijiet stipulati fi ħdan il-qafas tal-Politika Komuni tas-Sajd (CFP) u sistema ta' mmaniġġjar integrat taz-zoni kostali, sabiex jiġi żgurat li d-degradazzjoni bla bżonn ta' l-ambjenti naturali u t-tnaqqis drastiku tal-bijodiversità jitwaqqfu; Jistieden lill-Kummissjoni biex tqis kif xieraq l-esperjenzi ta' suċċess fl-immaniġġjar ta' l-industrija tas-sajd minn awtoritajiet lokali u reġjonali sabiex dawn ikunu jistgħu jiġu applikati bħala mudelli f'reġjuni oħra, b'mod partikulari dawk l-esperjenzi li jinvolvu mmaniġġjar integrat u sostenibbli tal-baħar permezz ta' projbizzjoni fuq tagħmir tas-sajd mhux selettiv, qbil bejn id-daqs tal-flotot tas-sajd u r-riżorsi disponibbli, ippjanar kostali, regolazzjoni ta' l-attivitajiet tat-turiżmu, bħall-osservazzjoni taċ-ċetaċji, tfassil ta' pjanijiet ta' mmaniġġjar għal siti fin-netwerk Natura 2000 u ħolqien ta' zoni protetti; 106. jenfasizza li l-irwol ta' konsultazzjoni siewi tal-Kunsilli Konsultattivi Reġjonali (RACs) għandu jiġi rikonoxxut ukoll u l-RACs għandhom jiġu kkonsultati dwar l-immaniġġjar tal-baħar; Japprova l-impenn li ħadet l-UE fis-Samit Dinji fl-2002 u mtenni fil-komunikazzjoni reċenti tal-Kummissjoni (L-implimentazzjoni tas-sostenibilità fl-industrija tas-sajd ta' l-UE permezz ta' l-ogħla rendiment sostenibbli possibbli) biex il-popolazzjonijiet tal-ħut jerġgħu jiġu għal-livelli li jkunu kapaċi jipproduċu l-ogħla rendiment sostenibbli possibbli (MSY) sa l-2015, fejn ikun possibbli; hu tal-fehma li dan l-aħjar li jsir hu billi jiġi evitat l-użu ta' punti ta' referenza arbitrarji bbażati fuq mudell matematiku sempliċi; iqis li interpretazzjoni alternattiva ta' l-MSY, fejn jintuża kunċett bħall-aħjar użu possibbli mill-qabdiet kumulattivi fuq perjodu ta' żmien fiss (possibilment ta' għaxar snin), tista' tipprovdi mod realistiku u possibbli biex jitjieb l-istatus ta' l-industrija tas-sajd fl-UE; Iqis li mod importanti biex jitnaqqas ir-rimi huwa billi titjieb is-selettività tas-sajd, permezz ta' modifiki fit-tagħmir u fit-tekniki tas-sajd; jirrikonoxxi li l-koperazzjoni u l-għerf tas-sajjieda f'din il-kwistjoni huma essenzjali u li s-sajjieda li huma innovattivi f'dan is-sens għandhom jiġu ppremjati; Jitlob li jkun hemm aktar sforzi sabiex tieqaf il-problema ta' għajb tal-qbid sekondarju u tar-rimi li hija konsegwenza ewlenija tal-Qbid Totali Permess (TACs) u tas-sistema ta' kwoti tas-CFP; hu tal-fehma li s-serq permezz ta' qbid sekondarju ta' mammiferi tal-baħar, ta' għasafar tal-baħar u ta' fkieren huwa stmellija li trid titwaqqaf u li, barra minn hekk, il-ħsara kkawżata minn tagħmir tas-sajd fuq qigħan tal-baħar sensittivi tirrikjedi li dawn jingħataw protezzjoni speċjali; jirrimarka li x-xbieki mitlufa jwasslu għal 'ghost-fishing' li jista' jikkawża tnaqqis konsiderevoli fl-istokkijiet tal-ħut; Jemmen ħafna li hemm bżonn urġenti li jkun promoss u applikat programm ta' tfassil ta' mapep/ippjanar ta' spazju għall-ilmijiet tal-Komunità sabiex tiġi ssodisfati l-ħtieġa li jinżamm settur ta' l-industrija tas-sajd sostenibbli u ġeografikament rappreżentattiv; jemmen li t-tfassil ta' mapep taz-zoni huwa eżerċizzju adattat fir-rigward ta' l-impjanti fuq il-baħar għall-enerġija mir-riħ jew għall-produzzjoni ta' l-enerġija, is-sekwestru tal-karbonju u l-estrazzjoni ta' ramel u żrar jew fir-rigward ta' l-akkwakultura u li t-tfassil ta' mapep tal-pożizzjoni taz-zoni protetti tal-baħar, inklużi s-siti ta' Natura 2000 ta' ambjenti naturali u speċijiet sensittivi oħra, iwasslu għal użu aktar effiċjenti u sostenibbli ta' l-ambjent marittimu tagħna; jenfasizza li biex ikun possibbli ppjanar ta' spazju effettiv, iz-zoni ta' attività tas-sajd iridu jitfasslu fuq il-mapep, u dan għandu jkun faċilitat billi l-aċċess għas-sistemi ta' monitoraġġ tal-bastimenti u għad-dejta fil-ġurnal ta' abbord jitjieb u jiġi standardizzat; iqis li d-deċiżjonijiet ta' ppjanar rigward l-ilmijiet tal-Komunità għandhom jittieħdu f'konsultazzjoni sħiħa mas-settur tas-sajd u mal-komunitajiet affettwati direttament; Jenfasizza s-sinifikat soċjoekonomiku li qed jiżdied fit-trobbija tal-ħut hekk kif l-istokkijiet tal-ħut tal-baħar madwar id-dinja qed jonqsu; jemmen li l-bejgħ annwali tal-prodotti ta' l-akkwakultura dalwaqt jaqbeż il-bejgħ tal-qabda fil-miftuħ; jenfasizza li l-UE kienet minn ta' quddiem f'dan l-iżvilupp eċċitanti u għandha tinsisti biex iżżomm il-pożizzjoni ta' quddiem tagħha u tinkoraġġixxi aktar żvilupp b'mod li jkun kompatibbli ma' użi kostali u marittimi oħra; jenfasizza l-importanza tat-trobbija tal-ħut għal komunitajiet rurali bosta drabi remoti fejn ftit opportunitajiet oħra ta' xogħol jeżistu; jenfasizza li, fil-kuntest ta' approċċ ta' mmaniġġjar integrat taz-zoni kostali, zoni definiti b'mod ċar fejn il-farms għat-trobbija tal-ħut jistgħu jinġabru f'daqqa għandhom jiġu promossi u li dan għandu jkun marbut ma' sistema regolatorja simplifikata li tinkoraġġixxi l-intraprenditorija u s-sostenibilità; jemmen li għandhom jiġu żviluppati tekniki ġodda fis-settur ta' l-akkwakultura biex jippermettu mmaniġġjar aħjar tal-kwalità, l-assigurazzjoni tat-traċċabilità matul il-katina ta' produzzjoni u dik ta' valur miżjud u r-rikonoxximent ġenerali tat-trobbija tal-ħut bħala fattur ewlieni fis-settur marittimu; Jiġbed l-attenzjoni għall-fatt li ċerti prattiki ta' l-akkwakultura qed jikkontribwixxu għat-tnaqqis ta' xi stokkijiet; jirrimarka li l-qbid ta' ċerti speċijiet fil-baħar, li jkunu għadhom żgħar, għat-tismin ma jħallihomx jirriproduċu u b'hekk ma jkunx qed jiġi żgurat il-bilanċ bijoloġiku bejn l-ispeċijiet; hu tal-fehma li l-prezzijiet għoljin li wħud minn dawn l-ispeċijiet jilħqu f'xi swieq globali huma l-kawża prinċipali għal din l-indifferenza sħiħa għall-bżonn li jiġu ppreservati ċerti ekosistemi tal-baħar; Jirrimarka li operazzjonijiet militari wkoll iħallu impatt fuq is-settur tas-sajd; zoni ta' sparar fuq il-baħar huma zoni fejn ħadd ma jista' jmur jistad jew iwettaq forom oħra ta' tbaħħir fihom, iżda dawn jistgħu joffru oasi għall-bijodiversità; madankollu, l-użu ta' sonar bi frekwenza estremament baxxa, partikolarment minn sottomarini, għandu effett serju fuq il-mammiferi tal-baħar u stokkijiet tal-ħut oħra u għandu jkun regolat b'mod strett u limitat għal zoni partikolari; Jenfasizza l-bżonn ta' monitoraġġ tas-sajd fl-ilmijiet internazzjonali, minħabba li dan ukoll jaffettwa r-riżorsi ta' l-industrija tas-sajd fl-EEZs fi ħdan l-Unjoni Ewropea. Riċerka marittima, enerġija, teknoloġija u innovazzjoni Iqis li l-biċċa l-kbira mill-isfidi ambjentali u ta' sostenibilità jeħtieġu rispons li jagħmel użu xieraq ta' l-għerf xjentifiku u teknoloġiku li, għal dak il-għan, irid ikun appoġġjat b'mod xieraq permezz ta' finanzjament suffiċjenti mill-KE u mill-Istati Membri; jistieden lill-Kummissjoni biex tippreżenta strateġija għal Riċerka Marittima Ewropea u għal koordinazzjoni u netwerks aħjar ta' istituti Ewropej tar-riċerka marittima; għal dan il-għan iħeġġeġ biex jinħoloq 'konsorzju Ewropew għax-xjenza marittima', bil-parteċipazzjoni ta' l-istituti Ewropej kollha tar-riċerka marittima u l-appoġġ mill-UE; jitlob li l-għerf miksub jiddaħħal u jinżamm f'ċentru Ewropew ta' dejta marittima li l-istituti kollha tar-riċerka marittima jkollhom aċċess għalih; jiffavorixxi f'dan il-kuntest il-promozzjoni ta' konferenza marittima Ewropea fuq bażi regolari biex tipprovdi forum għar-riċerkaturi u l-industrija; Jirrikonoxxi li l-governanza tajba tar-riżorsi ta' l-ambjent tal-baħar tirrikjedi bażi soda ta' informazzjoni; jenfasizza għalhekk l-importanza ta' għerf xjentifiku sod ta' l-ambjent tal-baħar sabiex iservi ta' għajnuna fit-teħid ta' deċiżjonijiet effiċjenti f'sens ta' nfiq u biex jiġu evitati miżuri li ma jżidux valur; jinsisti, għalhekk, li r-riċerka marittima tingħata trattament speċjali f'termini ta' allokazzjoni ta' riżorsi biex ikun jista' jsir titjib ambjentali sostenibbli u effettiv; Jistieden lill-Kummissjoni u lill-Istati Membri biex ifasslu u jimplimentaw programm ta' sondaġġ għall-qiegħ il-baħar Ewropew u l-ilmijiet kostali Ewropej, bil-ħsieb li jkun żviluppat atlas tal-baħar Ewropew fuq din il-bażi; Japprova l-opinjoni fil-Green Paper li jeżistu problemi sinifikanti u serji bid-dejta disponibbli dwar il-kundizzjoni ta' l-ambjent tal-baħar u dwar l-attivitajiet li jew qed jitwettqu jew għandhom impatt fih; jappoġġja, għalhekk, is-sejħa għal programmi mtejba ħafna għal ġbir ta' dejta, tfassil ta' mapep u servejs, lokalizzazzjoni ta' bastimenti, etc. f'dawk iz-zoni li jinvolvu l-Istati Membri, il-Konvenzjonijiet tal-Baħar, il-Kummissjoni u entitajiet Komunitarji oħra, bħall-Aġenzija Ewropea għall-Ambjent u l-EMSA; jenfasizza l-importanza ta' l-iskambju ta' l-aħjar prattiki f'livell nazzjonali, reġjonali u Ewropew; Jitlob li r-riċerka marittima tiġi mdaħħla fis-Seba' Programm ta' Qafas ta' Riċerka ta' l-UE bħala tema ċentrali u bħala suġġett prinċipali għal programmi ta' qafas ta' riċerka fil-ġejjieni; iħeġġeġ biex l-kontribuzzjoni potenzjali ta' l-oċeani biex tinstab soluzzjoni għall-problemi ta' l-enerġija fl-Ewropa tkun inkluża bħala għan ewlieni fir-riċerka, li trid tiġi inkoraġġuta; Jenfasizza l-potenzjal enormi ta' żvilupp ta' l-enerġija mir-riħ fuq il-baħar u l-kontribuzzjoni ewlenija li tista' tagħmel għall-indipendenza ta' l-Ewropa mill-importazzjonijiet ta' l-enerġija u għall-ħarsien tal-klima, filwaqt li jirrimarka li sforzi enormi għadhom meħtieġa bis-sħiħ biex ikun żviluppat dan il-potenzjal; għalhekk jistieden lill-Kummissjoni biex tfassal pjan ta' azzjoni għall-enerġija mir-riħ fuq il-baħar li jinkorpora approċċ Ewropew effiċjenti għat-teknoloġija ta' fuq il-baħar, li jippromwovi netwerks iktar estensivi u li jindika l-prospetti tal-kisba ta' kapaċità ta' ġenerazzjoni ta' l-enerġija ta' mill-inqas 50 GW sa l-2020: għalhekk jistenna fuq kollox l-adozzjoni ta' approċċ 'one-stop shop' u l-promozzjoni ta' infrastruttura ta' netwerk intelliġenti fuq il-baħar; jilqa' b'sodisfazzjon ir-rakkomandazzjoni tal-Kummissjoni għal pjan strateġiku Ewropew dwar it-teknoloġija ta' l-enerġija u jħeġġeġ li jkunu hemm sforzi bil-għan li tkun żviluppata l-enerġija mir-riħ fuq il-baħar fuq skala kbira; Jirrikonoxxi l-importanza taz-zona kostali għall-iżvilupp ta' enerġija li tiġġedded li tifforma parti kruċjali u integrali mill-isforzi ta' l-UE biex tiġi miġġielda l-bidla fil-klima globali; jirrimarka li t-tqassim xieraq f'zoni għall-għanijiet ta' ppjanar ta' spazju marittimu biex jippermetti l-iżvilupp ta' siti għall-isfruttament ta' l-enerġija mir-riħ, mill-marea u minn forom oħra ta' enerġija għalhekk se jkun meħtieġ sabiex jitnaqqas kemm jista' jkun il-konflitt ma' utenti oħrajn ta' l-ambjent tal-baħar u tkun evitata d-degradazzjoni ta' l-ambjent, filwaqt li jitqiesu l-evalwazzjonijiet ta' l-impatt ambjentali (EIA); jilqa' b'sodisfazzjon l-opportunitajiet sinifikanti offruti mill-industrija li qed tikber ta' l-enerġija li tiġġedded għall-ħolqien tax-xogħol u tal-kompetenza teknika fl-UE; Jenfasizza, filwaqt li prattika ħażina trid tispiċċa, l-importanza ta' żviluppi mhux relatati ma' l-industrija tas-sajd li jistgħu jkunu kompatibbli mas-settur tas-sajd billi, pereżempju, jitħeġġeġ it-tfassil ta' pjattaformi għall-produzzjoni ta' l-enerġija jew pjattaformi ta' turbini tar-riħ li jgħinu biex tkun inkoraġġuta u sostnuta ekosistema li tkun qed tikber, biex b'hekk jgħinu biex jinħolqu postijiet għat-trobbija u għar-riproduzzjoni ta' speċijiet tal-baħar f'zona fejn ma jistax isir sajd; Jappoġġja l-bidla għall-ġenerazzjoni ta' l-enerġija mingħajr karbonju, iżda għandu jiġi żgurat li t-tfassil u l-post ta' ġeneraturi ta' l-enerġija li tiġġedded jipprovdu salvagwardji adegwati għall-fawna u l-flora marittimi; għalhekk, jitlob li jkun hemm ippjanar bir-reqqa ta' installazzjonijiet marittimi għall-produzzjoni ta' enerġija li tiġġedded; jinnota li hemm ħafna perikli potenzjali assoċjati mal-produzzjoni ta' l-enerġija li jridu jiġu evitati; jenfasizza li strutturi maħsuba biex jużaw l-enerġija mir-riħ jew mill-mewġ jistgħu jaffettwaw iċ-ċikli naturali tas-saff il-baxx tal-baħar; jenfasizza li estwarji jistgħu jitilfu zoni affettwati mill-frugħ tal-baħar li huma sors ta' ikel għall-għasafar minħabba l-introduzzjoni ta' digi li jaħdmu bil-frugħ tal-baħar (barrages) li jnaqqsu z-zoni affettwati mill-frugh tal-baħar; jenfasizza, bl-istess mod, li bidliet fis-saħħa tal-frugħ tal-baħar jistgħu jaffettwaw sikek ta' 'horse mussel' u 'flame-shell', roqoq ta' 'maerl', anemoni u qroll artab; Iqis li hemm fejn isir titjib konsiderevoli fir-rigward tat-teknoloġija tad-desalinizzazzjoni biex jiġi evitat it-tniġġis ta' ilmijiet kostali, speċjalment jekk dawn iz-zoni huma parti min-netwerk Natura 2000; jistieden lill-awtoritajiet kompetenti sabiex jevalwaw l-impatt ambjentali ta' l-impjanti ta' desalinizzazzjoni, b'mod partikulari f'dawk iz-zoni fejn l-ilma jista' jinkiseb permezz ta' mezzi iktar sostenibbli; Iqis li, minħabba l-iżvilupp partikolarment mgħaġġel ta' l-impjanti ta' desalinizzazzjoni li jarmu tunnellati ta' ilma mielaħ u prodotti oħra fil-baħar, il-Kummissjoni għandha tinvestiga l-effett ta' tali impjanti fuq il-plankton u fuq qiegħ il-baħar u fuq il-bidliet u l-mutazzjonijiet iġġenerati fl-ekosistema; Jemmen li s-sistema ta' navigazzjoni bis-satellita Galileo u s-sistema GMES joffru potenzjal qawwi għas-settur marittimu; jinkoraġġixxi lill-Kummissjoni biex tippromwovi l-użu ta' dawn is-sistemi fil-qafas ta' l-istrateġija marittima; Jenfasizza l-importanza ta' l-ICT fil-loġistika tal-port; hu konvint li l-proposti leġiżlattivi l-ġodda, bħal dik dwar l-Identifikazzjoni tal-Frekwenza tar-Radju (RFID), għandhom l-iskop li jħeġġu l-użu ta' dawn it-teknoloġiji; jistieden lill-Kummissjoni biex toħloq standards ta' l-ICT madwar l-UE kollha għall-portijiet kollha fl-Unjoni u biex ikollha rwol ewlieni fin-negozjati għall-ħolqien ta' standards internazzjonali tat-teknoloġija; Jirrimarka li, billi r-reġjuni l-iktar periferiċi jinsabu fl-inħawi ta' l-Oċean Atlantiku u ta' l-Oċean Indjan u huma f'pożizzjoni ideali sabiex ikunu osservati fenomeni bħal dawk relatati ma' ċikli tat-temp u mal-vulkanoloġija u, barra minn hekk, li l-oċeanografija, il-bijodiversità, il-kwalità ambjentali, l-immaniġġjar tar-riżorsi naturali, l-enerġija u l-ilma, il-ġenetika, is-saħħa pubblika, ix-xjenzi tas-aħħa, sistemi u servizzi ġodda ta' telekomunikazzjoni f'dawn it-territorji huma oqsma għar-riċerka Ewropea per eċċellenza, dawn ir-reġjuni għandhom jitqiesu meta jkunu qed jiġu ppjanati programmi ta' riċerka u żvilupp fil-ġejjieni; Iqis it-teknoloġija blu bħala waħda mill-iktar teknoloġiji promettenti ta' l-għexieren ta′ snin li ġejjin, b′ħafna użi possibbli fil-farmaċewtika, fil-kożmetiċi, fl-industrija ta' l-ikel u fir-rimedju tal-ħsarat ambjentali; jemmen li l-isforzi fir-riċerka f'dan il-qasam għandhom jissaħħu u l-Istati Membri jistgħu jieħdu vantaġġ mill-ħolqien ta′ Fondi ta′ Investiment Blu, kif propost fil-Green Paper u li tista' tintlaħaq sinerġija aħjar b′koordinazzjoni aħjar ta′ l-isforzi ta' l-Istati Membri fir-riċerka f'dan il-qasam; jenfasizza li kwalunkwe żvilupp fit-teknoloġija blu għandu jiġi rregolat bil-qawwa u evalwat sew sabiex jiġi evitat l-isfruttament żejjed u dannu ulterjuri lil ekosistemi tal-baħar diġà fraġli u mhedda; Jirrimarka li s-sedimenti ta' qiegħ l-oċeani jinkludu kwantitajiet kbar ta' idrati ta' gass li jistgħu jissupplimentaw jew jissostitwixxu l-idrokarboni tradizzjonali; jenfasizza li aċċess żgurat għal dawn ir-riżorsi u l-evalwazzjoni tagħhom u l-iżvilupp ta' mezzi kif wieħed jisfruttahom jikkostitwixxu sfida kbira li l-Ewropa għandha teżamina mill-qrib; jemmen li l-estensjoni tal-pjattaforma kontinentali ta' l-Istati Membri ta' l-UE lilhinn minn 200 mil nawtiku, skond l-Artikolu 76 tal-konvenzjoni ta' Montego Bay, hija opportunità biex jiġi ppreservat l-aċċess għal riżorsi supplimentari potenzjali; Jaqbel mal-Kummissjoni li l-ħolqien ta' spazju marittimu komuni Ewropew jista′ jżid b'mod konsiderevoli l-effiċjenza ta′ l-immaniġġjar ta' l-ilmijiet territorjali u jemmen li spazju marittimu bħal dan se jikkontribwixxi għall-integrazzjoni tas-suq intern għat-trasporti u s-servizzi marittimi intra-UE, speċjalment fir-rigward tas-simplifikazzjoni ta' proċeduri amministrattivi u tad-dwana u f'konformità mal-Konvenzjonijiet ta′ l-UNCLOS u l-IMO inklużi l-''libertà ta' navigazzjoni'' u d-''dritt għall-passaġġ mhux offensiv'' fi ħdan iz-Zona Ekonomika Esklussiva (EEZ) f'ilmijiet internazzjonali (Baħar Miftuħ); jinnota li l-liġi Komunitarja diġà ħadet passi konsiderevoli f'din id-direzzjoni iżda li f'xi każijiet l-implimentazzjoni fl-Istati Membri għadha lura; jistieden lill-Istati Membri sabiex jimplimentaw il-liġijiet Ewropej minnufih; Jenfasizza l-vantaġġi u l-potenzjal ta' trasport bil-baħar fuq distanzi qosra bħala mod ta' trasport sostenibbli u effiċjenti li faċilment jevita l-konġestjoni fuq l-art u għandu kapaċità biżżejjed għat-tkabbir; għalhekk jistieden lill-Kummissjoni biex tappoġġja u tippromwovi t-trasport bil-baħar fuq distanzi qosra billi timplimenta bis-sħiħ l-atti dwar it-trasport bil-baħar fuq distanzi qosra; iqis li l-fatt li t-trasport bil-baħar fuq distanzi qosra għadu jitqies fil-liġi bħala trasport internazzjonali jikkostitwixxi ostaklu għat-tkabbir tiegħu; għalhekk jistieden lill-Kummissjoni sabiex tressaq proposta biex tintegra t-trasport bil-baħar fuq distanzi qosra fis-suq intern Ewropew; jenfasizza li din m'għandhiex tkun ta' tfixkil għall-Konvenzjonijiet ta′ l-UNCLOS u l-IMO inklużi l-''libertà ta' navigazzjoni'' u d-''dritt għall-passaġġ mhux offensiv'' fi ħdan l-EEZ f'ilmijiet internazzjonali (Baħar Miftuħ); Juri dispjaċir dwar il-progress li sar s'issa fir-rigward ta′ l-implimentazzjoni tal-proġett TEN Nru 21, 'toroq tal-baħar', u jistieden lill-Kummissjoni sabiex taħtar koordinatur li jħaffef l-implimentazzjoni tat-toroq tal-baħar; Iqis li l-politika marittima l-ġdida adottata mill-UE għandha tiffoka wkoll fuq il-ħarsien u l-promozzjoni ta' riżorsi arkeoloġiċi marittimi; Iqis li l-implimentazzjoni b'mod sħiħ u fil-ħin tal-leġiżlazzjoni ambjentali kollha ta' l-UE (fost l-oħrajn id-direttiva ta' qafas dwar l-ilma Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika dwar l-ilma (ĠU L 327, 22.12.2000, p. 1). , id-direttivi dwar l-ambjent naturali u l-għasafar, id-direttiva dwar in-nitrati Direttiva tal-Kunsill 91/676/KEE tat-12 ta' Diċembru 1991 dwar il-protezzjoni ta' ilma kontra t-tniġġis ikkawżat min-nitrati minn sorsi agrikoli (ĠU L 375, 31.12.1991, p. 1). , id-direttiva dwar il-kubrit fil-karburanti likwidi Direttiva tal-Kunsill 1999/32/KE tas-26 ta' April 1999 dwar it-tnaqqis fil-kontenut tal-kubrit f′ċerti karburanti likwidi u li temenda d-Direttiva 93/12/KEE (ĠU L 121, 11.5.1999, p. 13). , id-direttiva dwar is-sanzjonijiet għat-tniġġis ikkawżat minn vapuri Direttiva 2005/35/KE tal-Parlament Ewropew u tal-Kunsill tas-7 ta' Settembru 2005 dwar it-tniġġis ikkawżat minn vapuri u l-introduzzjoni ta' sanzjonijiet għal ksur (ĠU L 255, 30.9.2005, p. 11). ) hija importanti ħafna għall-konservazzjoni tal-kwalità ta' l-ambjent tal-baħar, u li l-Kummissjoni għandha tagħmel il-pressjoni neċessarja biex tinkoraġġixxi lill-Istati Membri biex jimplimentawha, anke, jekk ikun meħtieġ, b'azzjoni legali; Huwa konvint li l-prinċipju ta' prekawzjoni, kif stipulat fl-Artikolu 174(2) tat-Trattat KE, irid jifforma l-bażi tat-tipi kollha ta' sfruttament taz-zoni marittimi ta′ l-UE; jenfasizza li n-nuqqas ta' ċertezza xjentifika m'għandhiex għalhekk tintuża bħala skuża għal posponiment ta' azzjoni preventiva; Jinnota li l-Green Paper issemmi bosta kontribuzzjonijiet utli li jistgħu jitwettqu mill-militar, inklużi t-tiftix u s-salvataġġ, għajnuna għad-diżastri u sorveljanza fuq il-baħar; juri dispjaċir, iżda, li m'hemm xejn imsemmi dwar id-degradazzjoni ambjentali li tista' tkun ikkawżata mill-korp militari, bħal ittestjar ta' armi, kostruzzjoni ta' bażijiet navali u l-użu ta' sistemi ta' sonar ta' taħt l-ilma li jkollhom intensità għolja li jista' jkollhom effett ta' ħsara fuq iċ-ċetaċji li jwassal għan-nuqqas ta' smigħ, għal ħsara fl-organi interni u għall-inkaljar tal-massa b'konsegwenza fatali; jinsisti, f'dan ir-rigward, li attivitajiet militari jkunu inkorporati b'mod sħiħ fil-politika marittima u jkunu suġġetti għal evalwazzjoni sħiħa ta' l-impatt ambjentali u għal responsabilità sħiħa. Jistieden lill-Kummissjoni u lill-Istati Membri biex jinkludu fil-politika marittima tagħhom investigazzjonijiet komprensivi dwar l-istokkijiet ta' munizzjoni antiki minn gwerer preċedenti li ntefgħu f'ibħra Ewropej, u l-perikli li dawn jippreżentaw għall-persuni u għall-ambjent, u biex jeżaminaw il-possibilitajiet li jagħmluhom sikuri u/jew li jirkuprawhom, u biex jieħdu azzjoni adegwata; Jistieden lill-Kummissjoni sabiex ikollha rwol iktar prominenti f'organizzazzjonijiet internazzjonali; jenfasizza madankollu li l-Komunità ma tistax u m'għandhiex tirrappreżenta, u iktar u iktar tissostitwixxi, lill-Istati Membri ta' l-UE; itenni l-istedina tiegħu lill-Kunsill sabiex japplika biex l-UE tingħaqad ma' l-IMO; Jenfasizza li l-UE trid tkun involuta b'mod attiv fil-governanza marittima fil-livell internazzjonali biex tippromwovi kundizzjonijiet ugwali għall-ekonomija marittima mingħajr ma tikkomprometti l-ambizzjoni dwar is-sostenibilità ambjentali ta' l-attivitajiet marittimi; Jenfasizza li l-implimentazzjoni u l-infurzar tal-leġiżlazzjoni eżistenti ta' l-IMO, ta' l-ILO u ta' l-UE wasslu għal settur marittimu aktar sikur, aktar nadif u ekonomikament aktar vijabbli; jilqa' b′sodisfazzjon il-fatt li l-Annessi I u II tal-Konvenzjoni MARPOL li daħlu fis-seħħ fl-1 ta' Jannar 2007 ġew riveduti; jistieden lill-Istati Membri ta′ l-UE biex jirratifikaw minnufih il-Konvenzjonijiet rilevanti kollha ta′ l-IMO u ta′ l-ILO, partikolarment l-Anness VI tal-Konvenzjoni MARPOL, il-Konvenzjoni dwar iż-Żejt tal-Banker, il-Konvenzjoni Internazzjonli dwar il-Kontroll ta' Sistemi 'Anti-fouling' li jagħmlu l-ħsara, fuq il-Vapuri, u l-Konvenzjoni HNS; jitlob li r-ratifikazzjoni jew in-nuqqas ta' ratifikazzjoni jintużaw bħala kriterju fit-tiftix ta' vapuri f'operazzjonijiet ta' kontroll mill-Istat fil-portijiet; Jinkoraġġixxi lill-Istati Membri u lill-Kummissjoni sabiex jipparteċipaw b'mod attiv f'diskussjonijiet, taħt l-awspiċji ta' l-IOPCF, biex jiġi miġġieled it-tbaħħir inferjuri u għalhekk, jippromwovu tbaħħir ta' kwalità; jenfasizza li, fuq perjodu medju ta' żmien, għandha tiġi kkunsidrata reviżjoni tal-Konvenzjoni dwar ir-Responsabilità Ċivili u l-Fondi ta' Kumpens Internazzjonali għat-Tniġġis miż-Żejt; Iqis li l-EMSA, il-FRONTEX, l-Aġenzija għas-Sajd u l-Aġenzija għall-Ambjent għandhom diversi strumenti disponibbli li jistgħu jiġu magħquda b'mod utli sabiex jipprovdu appoġġ effettiv għal politika marittima Ewropea; għalhekk iħeġġeġ lill-Kummissjoni mhux biss biex twarrab l-ostakli għall-koperazzjoni bejn dawn l-aġenziji, iżda biex tifformalizza wkoll din il-koperazzjoni sabiex jinkiseb dan li ġej: (1) sikurezza fil-baħar u protezzjoni ta' l-ambjent tal-baħar (inklużi spezzjonijiet tas-sajd), protezzjoni mit-terroriżmu, piraterija u atti kriminali fil-baħar u sajd illegali, mhux irregolat u mhux irrapportat (IUU), (2) spezzjonijiet koordinati tas-sajd u nfurzar ugwali madwar l-UE kollha b'pieni u sanzjonijiet ugwali jkunu applikati fil-qrati ta' l-Istati Membri (3) monitoraġġ strett tal-konformità ma' rotot magħżula ta' tbaħħir u prosekuzzjoni għal rimi illegali minn bastimenti; (4) tweġiba rapida u koordinata f'każ ta' inċident, filwaqt li jittieħdu l-miżuri meħtieġa minnufih, inkluża l-għażla ta' postijiet ta' kenn u portijiet għal użu f'emerġenza u tiġi miġġielda l-immigrazzjoni illegali; itenni s-sejħa tiegħu, inkluża fir-rapport finali tal-Kumitat Temporanju dwar it-titjib tas-sikurezza fil-baħar (MARE), biex jitwaqqaf servizz ta' gwardja kostali Ewropew u jistieden lill-Kummissjoni biex tippreżenta studju dwar il-fattibilità tiegħu kemm jista' jkun malajr; Jistenna li l-Politika Ewropea ta' Viċinanza tqis b'mod xieraq il-politika marittima għall-Unjoni u l-bżonn li jkun hemm koperazzjoni ma' l-Istati ġirien ta' l-UE f'dak li għandu x'jaqsam ma' l-ambjent, mas-sikurezza u mas-sigurtà ta' l-ibħra u fil-baħar; Iqis li s-sajd IUU hu problema serja u li qed tiżdied, li qed tikkawża kemm il-qerda ta' stokkijiet tal-ħut importanti kif ukoll kompetizzjoni inġusta bejn is-sajjieda li jirrispettaw ir-regoli u s-sajjieda li ma jirrispettawhomx; jinnota li, f'ċerti industriji tas-sajd fl-UE, il-qabdiet IUU huma parti sinifikanti tal-qabda totali; jistenna bil-ħerqa l-komunikazzjoni li ġejja tal-Kummissjoni u l-proposti leġiżlattivi biex jiġi miġġieled is-sajd IUU u biex jiġi aġġornat il-Pjan ta' Azzjoni 2002 ta' l-UE; Jitlob li jitkompla l-approċċ integrat għall-politika marittima Ewropea fil-ġejjieni; jenfasizza li dan għandu jinkludi mill-inqas laqgħat ta' koordniazzjoni regolari tal-Kummissarji rilevanti u skambji pubbliċi regolari ta' opinjonijiet mal-parteċipanti l-oħra, pereżempju f'konferenzi bijennali; jistieden lill-Presidenzi futuri tal-Kunsill sabiex jinkludu l-politika marittima fil-programmi ta' ħidma tagħhom; jistieden ukoll lill-Kummissjoni sabiex tindika kull sena l-proġetti kollha ffinanzjati mill-UE b'rilevanza marittima. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni, lill-Kumitat Economiku u Soċjali Ewropew u lill-Kumitat tar-Reġjuni. Il-Green Paper tal-Kummissjoni 'Lejn Politika Marittima ta' l-Unjoni għall-Ġejjieni: viżjoni Ewropea għall-oċeani u l-ibħra' qed tirfes fuq qasam ġdid fil-politika minn perspettivi varji. Dan huwa rifless b'mod partikolari mill-fatt li għal sitt xhur fil-Parlament saret diskussjoni sħuna dwar liema kumitat għandu jkun responsabbli; Dan juri li l-approċċ integrat jew ħolistiku li l-Kummissjuni qed tipprova tmexxi 'l quddiem, li jikkollega ma xulxin l-oqsma differenti tat-tarzni, l-industrija tal-baħar, is-sikurezza tal-vapuri u tal-baħar, it-turiżmu, is-sajd, il-politika tal-portijiet, l-ambjent marittimu, ir-riċerka, l-industrija, l-ippjanar ta' l-ispazju u oħrajn mhuwiex xi ħaġa awtomatika. Ħarsa lejn l-istituzzjonijiet amministrattivi u politiċi frammentarji li jimmaniġġjaw il-politika marittima fl-Istati Membri turi kemm hu diffiċli fil-prattika biex jiġi implimentat approċċ integrat. DGs individwali tal-Kummissjoni jippubblikaw proposti li aktarx jidhru li huma settorjali milli ħolistiċi, minkella l-Green Paper. Wara d-diffikultajiet tal-bidu fil-Parlament Ewropew, ir-rapporteur (Kumitat għat-Trasport u t-Turiżmu) u r-raporteurs konġunti (Kumitat għall-Ambjent, is-Saħħa Pubblika u s-Sikurezza ta' l-Ikel, il-Kumitat għas-Sajd, il-Kumitat għall-Industrija, ir-Riċerka u l-Enerġija, il-Kumitat għall-Iżvilupp Reġjonali) iffurmaw ġrupp ta' ħidma, sabiex anki fl-istadju tar-rapport settorjali, jintlaħaq konsensus kemm jista' jkun kbir għar-rapport finali. Independentement mill-proċeduri formali għall-kooperazzjoni bejn il-kumitati, b'dan il-mod instab metodu ta' ħidma estremament kooperattiv. Għaldaqstant, fl-20 ta' Marzu 2007 ġie organizzat smigħ b'mod konġunt mill-kumitati kollha involuti, b'rappreżentanti u esperti mis-setturi varji, u bil-parteċipazzjoni tal-Presidenza Ġermaniża tal-Kunsill u l-"Presidenza suċċessiva" Portugiża. Dan l-abbozz ta' rapport għalhekk jinkludi kważi l-proposti kollha mir-rapporteurs konġunti. B'mod ġenerali jidher li jeżisti kunsens wiesa' fost l-Istati Membri, is-setturi relattivi u r-reġjuni dwar l-approċċ integrat tal-Kummissjoni għall-politika marittima. Dan jista' jkun minħabba l-fatt li kunċetti astratti ta' oqsma politiċi individwali huma pjuttost frekwenti, rekwiżiti fissi qed jiġu evitati u meta jkun hemm dubju l-verb fil-temp kondizzjonali jipprovdi mod kif wieħed joħroġ mill-argument. Issa wieħed għad irid jara jekk se jibqa' jkun hemm ftehim ġenerali dwar il-Green Paper meta jiġu fformulati politiki settorjali konkreti. Il-mod kif il-Kunsill u/jew l-Istati Membri jittrattaw il-konklużjonijiet tal-Parlament dwar is-seba' inizjattivi leġiżlattivi tal-pakkett Erica III, li l-Green Paper jirreferi għalih speċifikament bħala element importanti tas-sikurezza tal-vapuri Ewropej u s-sikurezza marittima, juri kemm huma serji l-intenzjonijiet għall-politika marittima futura. Ir-rapporteur, għalhekk, jipproponi li fl-opinjoni tal-Parlament Ewropew jitpoġġew numru ta' talbiet konkreti lill-Kummissjoni u lill-Istati Membri. Dawn it-talbiet jikkonċernaw kemm appoġġ akbar għaz-zoni kollha ta' l-ekonomija marittima u għar-riċerka marittima u l-innovazzjoni kif ukoll għal impenji għal aktar sostenibilità. Ir-rapporteur iqis it-trasport marittimu pilastru importanti ta' l-ekonomija Ewropea. Għaldaqstant, wieħed mill-għanijiet ta' politika marittima Ewropea huwa li t-trasport marittimu tonqoslu l-burokrazija u jiġi nkuraġġit. It-trasport bil-vapur għandu jkun ippreferit b'mod ċar mit-trasport bit-toroq jew bl-ajru minħabba l-impatt relattivament żgħir tiegħu fuq l-ambjent. Madankollu t-trasport marittimu mhuwiex "nadif"; apparti l-inċidenti inkwetanti, għandu effetti kollaterali ċari f'forma ta' tniġġis ambjentali li joħolqu l-gassijiet ta' l-egżost u l-iskular legali u illegali ta' żejt u sustanzi kimiċi; Għandhom jittieħdu miżuri li jagħmlu t-trasport marittimu aktar favorevoli għall-ambjent u għall-klima. Il-Green Paper issemmi l-politika tal-klima iżda tittrattaha fil-qosor biss. Ir-rapporteur u r-rapporteurs konġunti jikkunsidraw li l-politika marittima tal-ġejjieni għandha tagħti attenzjoni partikolari lill-bidla fil-klima u lill-metodi kif tiġġildilha. In-negozju ta' l-emissjonijiet fl-industrija tal-baħar, forom rinnovabbli ta' l-enerġija bħall-enerġija tar-riħ u x-xemx għall-vapuri, forniment ta' enerġija minn fuq l-art għall-vapuri fil-portijiet, enerġija offshore tar-riħ u oħrajn għandhom jiddeterminaw b'aktar qawwa l-aġenda politika Ewropea fil-futur Ir-rapporteur ma jara l-ebda vantaġġ għall-industrija Ewropea f'dawn il-miżuri, anzi għall-kuntrarju: l-industriji Ewropea għandhom futur biss jekk ikunu innovattivi. Prodotti standardizzati, b'mod partikolari fil-bini tal-vapuri, diffiċli jiġu prodotti fl-Ewropa bi prezzijiet kompetittivi. L-Unjoni Ewropea għandha l-opportunità tkun minn ta' quddiem biex tmexxi politika marittima innovattiva u sostenibbli. Dan jitlob mill-Istati Membri li jaġixxu b'sens ta' skop komuni. Il-Parlament Ewropew fil-futur se jivvaluta kull Presidenza tal-Kunsill bil-progress li tkun għamlet fil-politika marittima Ewropea. OPINJONI tal-Kumitat għall-Ambjent, is-Saħħa Pubblika u s-Sikurezza ta' l-Ikel għall-Kumitat għat-Trasport u t-Turiżmu dwar 'Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Rapporteur għal opinjoni: (*) Tisħiħ tal-koperazzjoni bejn il-kumitati - Artikolu 47 tar-Regoli ta' Proċedura ĠUSTIFIKAZZJONI QASIRA Il-Green Paper dwar Politika Marittima għall-ġejjieni għall-UE hija dokument apprezzabbli ħafna, minħabba li, kif id-dokument innifsu, jinnota: it-tgawdija kontinwa tagħna tal-benefiċċji li [l-ibħra tagħna] jipprovdu tkun possibbli biss permezz ta' rispett f'sens profond għalihom fi żmien meta r-riżorsi tagħhom huma mhedda minn pressjonijiet serji u bl-abilità tekonoloġika dejjem tiżdied tagħna biex nisfruttawhom. It-tnaqqis aċċellerat ta' bijodiversità marittima b'mod partikulari minħabba t-tniġġis, l-impatti tal-bidla fil-klima u sajd mingħajr limiti huma sinjali ta' twissija li ma nistgħux ninjoraw. (paġni 5-6) Wasal il-waqt li l-Kummissjoni tieħu l-inizjattiva li tipprova tiżviluppa politika marittima koordinata u koerenti. Minbarra li tirrimarka b'mod frekwenti dwar sa liema punt l-ambjent marittimu ġie degradat, il-Paper tistipula punti importanti oħrajn li r-rapporteur għal opinjoni tiegħek jaqbel magħhom: - deterjorament ta' l-ambjent marittimu jnaqqas il-potenzjal ta' l-impjiegi; - kwalunkwe politika ta' l-UE trid tkun żviluppata f'kuntest internazzjonali; - żvilupp u introduzzjoni ta' teknoloġiji ġodda biex jiżguraw sostenibilità ambjentali jistgħu jwasslu għal impjiegi u opportunitajiet ta' esportazzjoni; - id-dejta dwar l-ambjent marittimu mhix sodisfaċenti (nuqqas ta' dejta, dejta li ma tistax tkun imqabbla bejn l-Istati Membri, eċċ) u saru proposti għal titjib. Teżisti ħtieġa urġenti għal sistema ta' ppjanar spazjali għal attivitajiet marittimi bbażati fuq approċċ ta' ekosistema li meta jkun meħtieġ jistabbilixxi restrizzjonijiet fuq l-attivitajiet (ara paġna 34). Il-Paper tistipula li l-politika marittima għandha tkun ibbażata fuq żewġ pilastri - l-Istrateġija ta' Liżbona u l-Istrateġija Tematika għall-Protezzjoni u l-Konservazzjoni ta' l-Ambjent Marittimu. Ir-rapporteur għal opinjoni tiegħek jirrikonoxxi li jista' jkun diffiċli li jkunu rrikonċiljati t-talbiet tat-tkabbir ekonomiku u l-konservazzjoni ambjentali, iżda jħoss li enfasi żejda fuq il-benefiċċji tat-tkabbir ekonomiku fuq perjodu ta' żmien qasir tista', fuq perjodu ta' żmien twil, twassal għal ħsara konsiderevoli, kemm f'sens ambjentali kif ukoll f'sens ekonomiku. Huwa ċar mill-Paper, li l-Kummissjoni tirrikonoxxi l-potenzjal għat-tkabbir ekonomiku li jista' jirriżulta minn impenn għal konservazzjoni ta' l-ambjent fil-baħar - jissemmew l-enerġija offshore, il-forom ta' trasport bil-baħar li jagħmlu inqas ħsara lill-ambjent, bini ta' vapuri u teknoloġiji oħrajn biex jiżguraw is-sostenibilità ambjentali. Ir-rapporteur għal opinjoni tiegħek iħeġġeġ lill-Kumitat biex jiżgura li d-Direttiva dwar l-Istrateġija Marittima, li hija l-pilastru leġiżlattiv ta' l-impenn ta' l-UE għall-konservazzjoni fil-baħar, ma tkunx imdgħajfa waqt il-proċess ta' l-adozzjoni finali tagħha, lanqas b'riżultat ta' diskussjonijiet dwar il-Politika Marittima. Huwa importanti b'mod partikulari li tinżamm id-definizzjoni ta' status status ambjentali tajjeb ta' l-ambjent marittimu inkluża fid-Direttiva, kif ukoll li tingħata spinta lill-Istati Membri biex japplikaw b'mod sħiħ leġiżlazzjoni ambjentali oħra, bħad-Direttiva Habitats, Natura 2000, u oħrajn. Il-bidla fil-klima hija ta' importanza tant fundamentali għall-UE, u għall-bqija tad-dinja, li l-kampanja ta' l-UE biex tnaqqas it-tniġġis trid tkun waħda mill-ogħla prijoritajiet tagħha. It-trasport fil-forom kollha tiegħu (ajru, toroq u baħar) jikkontribwixxi għal sehem dejjem jiżdied ta' emmissjonijiet ta' gassijiet bl-effett serra, u hemm bżonn urġenti li l-Kummissjoni tagħmel proposti biex tnaqqashom, li jkollhom il-benefiċċju addizzjonali li jikkontribwixxu għall-impjiegi permezz ta' l-iżvilupp ta' għarfien teknoloġiku li pajjiżi oħrajn se jkunu jeħtieġu. Fl-aħħarnett, suġġett wieħed jispikka minħabba n-nuqqas tiegħu fil-Paper. Il-militar jissemma' biss għal kontribuzzjonijiet pożittivi potenzjali tiegħu għal politika marittima, permezz tat-tiftix u s-salvataġġ, infurzar tal-liġi, eċċ. Xejn ma jissemma' dwar il-qerda ambjentali li tista' tkun ikkawżata mill-korpi militari ta' l-Istati Membri u mill-attivitajiet tagħhom. Dan in-nuqqas għandu jissemma' fir-riżoluzzjoni. SUĠĠERIMENTI Il-Kumitat għall-Ambjent, is-Saħħa Pubblika u s-Sikurezza ta' l-Ikel jistieden lill-Kumitat għat-Trasport u t-Turiżmu, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li ser jadotta: Ifakkar mill-ġdid fir-riżoluzzjoni tiegħu ta' l-14 ta' Novembru 2006 dwar l-Istrateġija Tematika għall-Protezzjoni u l-Konservazzjoni ta' l-Ambjent Marittimu P6_TA(2006)0486 . u b'mod partikulari jerġa' jtenni mill-ġdid il-ħtieġa għal · l-objettiv ġenerali ta' l-UE li jkun l-użu sostenibbli ta' l-ibħra u l-konservazzjoni ta' l-ekosistemi ta' l-ibħra, inkluża politika ta' l-UE b'saħħitha għal protezzjoni ta' l-ibħra, li timmira biex ikun evitat aktar telf ta' bijodiversità u deterjorament ta' l-ambjent ta' l-ibħra; · l-inklużjoni ta' definizzjoni komuni għall-UE kollha ta' status ambjentali tajjeb; · l-Aġenzija Ewropea għall-Ambjent biex tipprovdi evalwazzjoni regolari ta' l-ambjent ta' l-ibħra, li jeħtieġ titjib fil-livell nazzjonali ta' ġbir ta' dejta, ta' rappurtar u ta' skambju; · rikonoxximent ta' l-importanza ta' konsultazzjoni, koordinazzjoni u koperazzjoni minn qabel ma' pajjiżi ġirien fl-adozzjoni u fl-implimentazzjoni tad-Direttiva futura dwar l-Istrateġija Marittima ( COM(2005)0505 – C6-0346/2005 – 2005/0211(COD) ), as stressed in its position of 14 November 2006 Jirrikonoxxi li ambjent tal-baħar tajjeb jikkostitwixxi l-bażi għal żvilupp sostenibbli tas-settur tat-tbaħħir fl-UE u jfakkar fl-impenn ta' l-UE biex jirnexxielha tinkorpora d-dimensjoni ambjentali fl-aspetti kollha tal-politika Komunitarja; Jinsisti li ambjent nadif ta' l-ibħra, b'bijodiversità suffiċjenti biex tiżgura l-iffunzjonar xieraq ta' l-ekosistemi komponenti tiegħu, huwa essenzjali għall-Ewropa; jinsisti wkoll li l-valur intrinsiku ta' zoni marittimi jfisser li l-benefiċċji ta' status ambjentali tajjeb ta' l-ibħra fl-UE jestendi lil hinn sew mill-kisbiet ekonomiċi potenzjali mill-isfruttament tal-komponenti varji ta' l-ibħra, ta' l-ilmijiet kostali u ta' baċiri ta' xmajjar u li għalhekk il-konservazzjoni u, f'ħafna każijiet, ir-rijabilitazzjoni ta' l-ambjent ta' l-ibħra ta' l-UE hija obbligatorja; Ifakkar fil-prinċipju ta' l-approċċ imsejjes fuq l-ekosistema għall-immaniġġjar ta' l-attivitajiet tal-bniedem, li huwa wieħed mill-elementi ewlenin ta' l-Istrateġija Tematika dwar l-Ambjent Marittimu; jinsisti li dan il-prinċipju jkun applikat ukoll fir-rigward tal-Politika Marittima; Għalhekk huwa konvint li riżorsi li jiġġeddu ta' l-ambjent ta' l-ibħra jistgħu u għandhom ikunu użati b'mod sostenibbli biex l-isfruttament tagħhom, u l-benefiċċji ekonomiċi li jirriżultaw, ikunu jistgħu jkomplu fuq perjodu ta' żmien fit-tul; għalhekk, jenfasizza l-bżonn li l-politiki varji kkonċernati jkunu adattati għar-rekwiżiti ta' ambjent tal-baħar tajjeb; f'dan ir-rigward, jistieden ukoll użu akbar ta' l-enerġija mir-riħ fuq l-art jew fuq il-baħar biex ikun sfruttat b'mod sostenibbli l-potenzjal tagħha mill-perspettiva ta' l-impjiegi u tal-politika ekonomika; Jenfasizza li l-enerġija mill-qawwa tar-riħ fuq l-art jew fuq il-baħar għandha potenzjal sostanzjali ħafna għall-iżvilupp u tista' tagħti kontribuzzjoni kbira għall-ħarsien tal-klima, u għalhekk jistieden lill-Kummissjoni biex tieħu azzjoni billi twaqqaf sezzjoni jew unità ta' koordinazzjoni għall-enerġija mir-riħ u billi tniedi pjan ta' azzjoni għall-enerġija mir-riħ; Ma jistax jenfasizza biżżejjed li l-kriterji magħżula sabiex jiddefinixxu status ambjentali tajjeb għandhom ikunu ta' applikazzjoni wiesgħa biżżejjed peress li probabbilment dawn l-objettivi ta' kwalità ser jikkostitwixxu l-kriterji ta' referenza għal programmi ta' azzjoni għal żmien twil fil-ġejjieni; Jikkunsidra wkoll li għandhom jittieħdu miżuri kemm jista' jkun malajr għat-titjib tal-kwalità ta' l-ilma u, għaldaqstant, huwa mħasseb dwar il-kalendarju b'perjodu ta' żmien imtawwal li ġie propost fil-proposta għal direttiva dwar strateġija marittima; Jemmen, għalhekk, li huwa importanti li tiġi kkoordinata skeda għat-tfassil tal-pjanijiet ta' azzjoni għal strateġija marittima ma' programmi importanti fuq livell ta' l-UE, bħall-Fondi Strutturali ta' l-EU, sabiex jinkisbu l-ikbar benefiċċji possibbli ta' koordinazzjoni mal-programmi eżistenti; iqis li għalhekk il-pjanijiet ta' azzjoni għandhom jitfasslu sa mhux aktar tard mill-2012 sabiex tiġi faċilitata l-koordinazzjoni ma' l-abbozzar tal-programmi strutturali mill-2014; jenfasizza li l-koordinazzjoni mal-fond agrikolu ta' l-UE (FEADER) hija ta' importanza partikulari għal dawk ir-reġjuni fejn l-agrikoltura hija responsabbli għal parti sinifikanti ta' skariku fil-baħar; Jinsisti li l-implimentazzjoni ta' netwerk ta' zoni protetti tal-baħar tiġi mħaffa; Imwissi bl-impatti tal-bidla fil-klima fuq l-ekosistemi ta' l-ibħra anke fl-iktar ċirkustanzi pożittivi ta' protezzjoni tal-klima, jistieden biex tingħata attenzjoni xierqa lill-vulnerabilità addizzjonali ta' l-ambjent ta' l-ibħra għal fatturi ta' pressjoni oħrajn minħabba dawn l-impatti; jinsisti li l-emmissjonijiet ta' gassijiet bl-effett serra minn attivitajiet marittimi jridu jkunu indirizzati b'mod urġenti b'miżuri effettivi bħall-inklużjoni tat-trasport marittimu fl-iskambju ta' l-emmissjonijiet u użu ikbar ta' enerġiji li jiġġeddu biex iħaddmu l-vapuri; Iqis li tnaqqis sostanzjali ta' ossidju tan-nitroġenu u ta' materja f'partikuli jista' jinkiseb jekk l-enerġija tiġi fornuta lill-vapuri mill-art waqt li jkunu fil-port u għalhekk jistieden lill-Kummissjoni biex tappoġġja miżuri xierqa; Huwa mħasseb mir-rapporti li jgħidu li l-emmissjonijiet marittimi tad-dijossidu tal-karbonju huma ogħla milli kien maħsub qabel, u jirrappreżentaw sa 5% ta' l-emmissjonijiet globali, u huma maħsuba li se jiżdiedu b'75% bejn il-15 u l-20 sena li ġejjin sakemm ma tittiħidx azzjoni biex tegħleb din it-tendenza; jinnota li l-emmissjonijiet tal-gassijiet b'effett serra minn bastimenti tas-sajd huma sinifikanti; filwaqt li jinnota n-nuqqas ta' progress fl-IMO dwar din il-kwistjoni, minkejja l-mandat mogħti fil-Protokoll ta' Kyoto għaxar snin ilu, iħeġġeġ lill-Kummissjoni biex tipproponi leġiżlazzjoni biex tnaqqas b'mod effettiv l-emmissjonijiet marittimi tal-gassijiet b'effett serra u biex l-UE tieħu azzjoni deċiżiva biex tinkludi s-settur marittimu fil-konvenzjonijet internazzjonali dwar il-klima; Jinnota li ħafna tniġġis fl-ambjent tal-baħar joriġina minn sorsi bbażati fuq l-art, anke, iżda mhux limitat għal fdal agrikolu u tniġġis industrijali, li għandhom impatt partikolarment ta' ħsara fuq ibħra magħluqin jew kważi magħluqin; jenfasizza li l-UE trid tagħti attenzjoni partikulari lil dawn l-oqsma u tieħu miżuri biex tillimita u tevita aktar tniġġis; jikkunsidra wkoll li t-teknoloġija GMES (Monitoraġġ Globali għall-Ambjent u s-Sigurtà) ġdida tista' tintuża b'suċċess għal dak il-għan; Filwaqt li jirrikonoxxi li l-emmissjonijiet ta' tniġġis ta' l-arja li joriġinaw mill-vapuri se jaqbżu lil dawk li joriġinaw minn fuq l-art fil-futur qrib, ifakkar fit-talba tiegħu fil-kuntest ta' l-Istrateġija Tematika dwar il-Kwalità ta' l-Arja lill-Kummissjoni u lill-Istati Membri biex jieħdu miżuri urġenti biex inaqqsu l-emmissjonijiet mis-settur tat-tbaħħir u biex il-Kummissjoni tressaq proposti - biex tistabbilixxi standards għall-emissjonijiet ta' NOx għall-vapuri li jużaw il-portijiet ta' l-UE; - biex tiddikjara l-Baħar Mediterran u l-Baħar ta' l-Atlantiku tal-Grigal bħala Zoni ta' Kontroll ta' l-Emmissjonijiet tal-Kubrit (SECAs) skond il-Konvenzjoni MARPOL; - biex tnaqqas, minn 1.5% għal 0.5%, il-kontenut massimu ta' kubrit permess fil-fjuwils marittimi użati fis-SECAs minn bastimenti tal-passiġġieri; - biex tintroduċi miżuri fiskali bħal taxxi jew ħlasijiet fuq l-emissjonijiet ta' SO2 u NOx mill-bastimenti; - biex tħeġġeġ l-introduzzjoni ta' ħlasijiet divrenzjati għall-użu tal-portijiet u tal-kanali navigabbli li jiffavorixxu l-bastimenti b'emissjonijiet baxxi ta' SO 2 and NO x ; - biex tħeġġeġ lill-bastimenti sabiex jużaw id-dawl mix-xatt meta jkunu fil-portijiet; - biex tħejji direttiva ta' l-UE dwar il-kwalità tal-fjuwils tal-baħar; Jinnota bi tħassib li l-Baħar Baltiku huwa attwalment wieħed mill-ibħra l-aktar imniġġsa fid-dinja, u jfakkar lill-Kummissjoni bis-sejħa preċedenti tiegħu għall-abbozzar ta' rakkomandazzjoni dwar strateġija ta' l-UE għall-Baltiku, fejn jiġu proposti miżuri għat-titjib tal-kundizzjoni ta' l-ambjent tal-Baħar Baltiku, b'mod partikulari biex titnaqqas l-ewtrofikazzjoni tal-Baltiku u biex jiġu evitati emmissjonijiet ta' żejt u ta' sustanzi oħra li huma tossiċi u li jagħmlu l-ħsara fil-baħar; ifakkar li l-istrumenti eżistenti għall-koperazzjoni, bħall-programmi INTERREG, għandhom jiġu sfruttati bis-sħiħ meta jkunu qed jiġu implimentati proġetti interreġjonali sabiex jitjieb l-istat ta' l-ambjent Baltiku; Jenfasizza l-bżonn li jiġu inklużi l-isforzi biex jiġu żviluppati innovazzjonijiet xjentifiċi u teknoloġiċi fil-qasam tar-riċerka marittima fi ħdan programmi konġunti ta' riċerka Ewropej, u billi jiżdied il-finanzjament għal dawn il-programmi; Huwa konvint li ambjent tal-baħar nadif huwa kruċjali għall-ispeċijiet tal-baħar, kemm għall-ħut kummerċjali u kif ukoll għal ħut ieħor li mhux sfruttat, u li kwalunkwe irkupru ta' stokkijiet tal-ħut li naqsu jiddependi fuq tnaqqis fit-tniġġis tal-baħar u kif ukoll fl-isforz tas-sajd; iqis li biex ikun żgurat li l-għalf tal-ħut użat fl-UE mhux kontaminat, huwa essenzjali li jitnaqqsu elementi li jniġġsu ġejjin mill-baħar; Iqis li l-implimentazzjoni b'mod sħiħ u fil-waqt tal-leġiżlazzjoni ambjentali kollha ta' l-UE (fost l-oħrajn id-Direttiva ta' Qafas għall-Ilma ĠU L 327, 22.12.2000, p. (Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika għall-ilma). , id-Direttivi dwar il-konservazzjoni ta' l-habitat naturali ĠU L 206, 22.7.1992, p. (Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' l-habitat naturali u tal-fawna u l-flora selvaġġa). u dwar l-għasafar selvaġġi ĠU L 103, 25.4.1979, p. (Direttiva tal-Kunsill 79/409/KEE tat-2 ta' April 1979 dwar il-konservazzjoni ta' l-għasafar selvaġġi). , id-Direttiva dwar in-nitrati ĠU L 375, 31.12.1991, p. (Direttiva tal-Kunsill 91/676/KEE tat-12 ta' Diċembru 1991 dwar il-protezzjoni ta' l-ilma kontra t-tniġġis ikkawżat min-nitrati minn sorsi agrikoli). , id-Direttiva dwar il-kubrit fil-karburanti likwidi ĠU L 121, 11.5.1999, p. (Direttiva tal-Kunsill 1999/32/KE tas-26 ta' April 1999 dwar it-tnaqqis tal-kontenut tal-kubrit f'ċerti karburanti likwidi u li temenda d-Direttiva 93/12/KEE). , id-Direttiva dwar is-sanzjonijiet għat-tniġġiż ikkawżat minn vapuri ĠU L 255, 30.9.2005, p. (Direttiva 2005/35/KE tal-Parlament Ewropew u tal-Kunsill tas-7 ta' Settembru 2005 dwar it-tniġġiż ikkawżat minn vapuri u l-introduzzjoni ta' sanzjonijiet għal ksur). ) hija imperattiva għal konservazzjoni tal-kwalità ta' l-ambjent tal-baħar, u li l-Kummissjoni għandha tadotta l-pressjoni kollha meħtieġa biex tinkoraġġixxi l-Istati Membri biex jimplimentawha, anke, jekk ikun meħtieġ, b'azzjoni legali; Jiġbed l-attenzjoni għall-impatt kultant diżastruż ta' organiżmi eżotiċi fl-ekosistema tal-baħar u jirrikonoxxi li l-ispeċijiet aljeni invażivi huma theddida importanti għall-bijodiversità tal-baħar; jistieden lill-Kummissjoni biex tieħu miżuri urġenti għall-prevenzjoni tat-trasferiment ta' organiżmi f'ilma tas-saborra u biex tintroduċi kontrolli effettivi rigward it-tbattil ta' ilma tas-saborra fl-ilmijiet ta' l-UE; Fil-kuntest tat-titjib fl-infurzar tal-leġiżlazzjoni ambjentali ta' l-UE u fil-prevenzjoni ta' tniġġis tal-baħar, ifakkar fit-talba tiegħu ta' qabel biex il-Kummissjoni tistudja l-fattibilita li jitwaqqaf servizz ta' gwardja kostali Ewropew; Jirrikonoxxi li l-governanza tajba tar-riżorsi ta' l-ambjent tal-baħar tirrikjedi bażi soda ta' informazzjoni; għalhekk jenfasizza l-importanza ta' għarfien xjentifiku sod ta' l-ambjent tal-baħar sabiex jiġi mgħejjun it-teħid ta' deċiżjonijiet li jkun effettiv f'sens ta' spejjeż u biex jiġu evitati miżuri li ma jżidux valur; għalhekk jinsisti li r-riċerka tal-baħar tingħata enfasi f'termini ta' allokazzjoni ta' riżorsi biex ikun jista' jsir titjib ambjentali sostenibbli u effettiv; Huwa konvint li l-prinċipju prekawzjonali, kif stipulat fl-Artikolu 174(2) tat-Trattat KE, irid jifforma l-bażi tat-tipi kollha ta' sfruttament taz-zoni marittimi fl-UE; għalhekk jenfasizza li nuqqas ta' ċertezza xjentifika m'għandhiex tintuża bħala skuża għal postponiment ta' azzjoni preventiva; Iqis li l-kunċett ta' responsabilità soċjali korporattiva huwa ta' valur limitat fil-kuntest tal-konservazzjoni ta' l-ambjent tal-baħar, meta mqabbel mal-leġiżlazzjoni, u li għalhekk bażi ta' leġiżlazzjoni xierqa trid tkompli tenfasizza l-programm Komunitarju għal konservazzjoni ambjentali, li għandu jkun imsaħħaħ b'azzjonijiet volontarji mwettqa minn kumpaniji li jixtiequ juru l-imġiba responsabbli tagħhom; Jenfasizza li l-UE trid tkun involuta b'mod attiv fit-tmexxija marittima fil-livell internazzjonali sabiex tippromwovi l-istess kundizzjonijiet għal ekonomija marittima mingħajr ma tikkomprometti l-ambizzjoni dwar is-sostenibilità ambjentali ta' attivitajiet marittimi; Jirrikonoxxi l-importanza taz-zona kostali għall-iżvilupp ta' enerġija li terġa' tiġġedded li tifforma parti kruċjali u integrali mill-isforzi ta' l-UE biex tiġġieled il-bidla fil-klima globali; jinnota li t-tqassim xieraq f'zoni għall-għanijiet ta' ppjanar ta' spazju marittimu biex jippermetti l-iżvilupp ta' siti għall-isfruttament ta' enerġija mir-riħ, mill-marea u minn sorsi oħra għalhekk se tkun meħtieġa sabiex ikun minimizzat il-konflitt ma' utenti oħrajn ta' l-ambjent tal-baħar u tkun evitata d-degradazzjoni ta' l-ambjent, filwaqt li jitqiesu l-evalwazzjonijiet ta' l-impatt ambjentali (EIA); jilqa' l-opportunitajiet sinifikattivi offruti mill-industriji dejjem ikbar ta' l-enerġija li terġa' tiġġedded għall-ħolqien tax-xogħol u ta' l-għarfien tekniku fl-UE; Jikkonferma mill-ġdid il-pożizzjoni tiegħu ta' l-14 ta' Novembru 2006 dwar id-Direttiva dwar l-Istrateġija Marittima, u b'mod partikulari fir-rigward tal-projbizzjonijiet u/jew kriterji għar-rimi sistematiku/intenzjonat ta' kwalunkwe materjal solidu, likwidu jew gass fil-kolonna ta' l-ilma, f'qiegħ il-baħar jew fis-saff ta' ħamrija taħt wiċċ il-ħamrija; minnbarra dan, iqis li kwalunkwe ħażna ta' dijossidju ta' karbonju f'qiegħ il-baħar u fis-saff ta' ħamrija ta' taħt il-ħamrija għandha tkun suġġetta għal awtorizzazzjoni skond il-liġi internazzjonali, għal evalwazzjoni ta' l-impatt ambjentali, li għandha ssir qabel, skond id-Direttiva tal-Kunsill 85/337/KEE ĠU L 175, 5.7.1985, p. (Direttiva tal-Kunsill 85/337/KEE tas-27 ta' Ġunju 1985 dwar l-istima ta' l-effetti ta' ċerti proġetti pubbliċi u privati fuq l-ambjent). u l-konvenzjonijiet internazzjonali rilevanti, kif ukoll għall-immonitorjar u kontrolli regolari; Jirrikonoxxi li biex l-Istrateġija Marittima tkun 'pilastru ambjentali' tal-Politika Marittima, hemm bżonn li l-politiki jkunu komplementari bis-sħiħ biex tiġi żgurata konsistenza fl-approċċ ta' l-UE; jirrikonoxxi li l-ħażna tad-dijossidu tal-karbonju fi strutturi ġeoloġiċi taħt qiegħ il-baħar tista' tipprovdi parti minn pakket ta' miżuri għat-tnaqqis ta' l-emmissjonijiet ta' gas b'effett serra fl-atmosfera u jistieden għall-ħolqien ta' qafas ċar leġiżlattiv u regolatorju għall-użu ta' din it-teknoloġija; Jinsisti li l-ippjanar ta' l-iżvilupp kollu tul il-kosta twila tal-Komunità, għal żvilupp urban, għal siti industrijali, għal portijiet u marini, siti rikreattivi eċċ., irid iqis b'mod espliċitu l-konsegwenzi tal-bidla fil-klima u ż-żieda assoċjata fil-livell tal-baħar, inklużi l-frekwenza u s-saħħa dejjem jiżdiedu tal-maltempati u tul ogħla tal-mewġ; jinsisti li ebda stallazzjoni nukleari ġdida ma tinbena f'zoni kostali; Iqis li l-kunċett ta' "clustering" jista' jkollu impatti pożittivi fuq l-ambjent tal-baħar jekk il-konservazzjoni ta' l-ambjent, il-kontroll tat-tniġġis, u teknoloġiji ambjentali oħrajn ikunu inkorporati fit-tfassil u l-implimentazzjoni ta' 'clusters' mill-istadji ta' ppjanar 'il quddiem; jinnota li l-qsim ta' l-aqwa teknoloġiji ambjentali u koperazzjoni (tranżnazzjonali) aħjar bejn il-portijiet u kif ukoll użu aktar effiċjenti tal-kapaċità disponibbli tal-portijiet għandhom jikkostitwixxu komponent importanti tal-kunċett ta' 'cluster'; Jilqa' r-rikonoxximent mill-Kummissjoni li "sistema komprensiva ta' ppjanar ta' spazju" hija meħtieġa biex tiżgura ambjent regolatorju stabbli u bażi legali li torbot għat-teħid ta' deċiżjonijiet; iqis li kriterju essenzjali għal ippjanar effettiv ta' spazju ibbażat fuq l-ekosistema jrid ikun l-organizzazzjoni ta' attivitajiet b'tali mod li l-impatt ta' attivitajiet li jagħmlu ħsara lill-ambjent jinżamm barra minn zoni sensittivi f'sens ekoloġiku u fl-istess ħin li jsir użu ta' riżorsi fiz-zoni l-oħra kollha b'mod sostenibbli ekoloġikament; f'dan il-kuntest jinsisti dwar l-użu ta' l-istrument ta' evalwazzjoni ambjentali strateġika ĠU L 197, 21.7.2001, p. (Direttiva 2001/42/KE tal-Parlament Ewropew u tal-Kunsill tas-27 ta' Ġunju 2001 dwar l-istima ta' l-effetti ta' ċerti pjanijiet u programmi fuq l-ambjent). ; Iżda jinsisti li l-immaniġġjar taz-zona kostali jrid ikollu bħala wieħed mill-objettivi prinċipali l-konservazzjoni ta' l-ambjent tal-baħar, iktar milli jiddedika ftit zoni ta' kampjun bħala simbolu għal konservazzjoni, b'mod partikulari fid-dawl tar-Rakkomandazzjoni 2002/413/KE tal-Parlament Ewropew u tal-Kunsill rigward l-implimentazzjoni ta' l-Immaniġġjar Integrat taz-Zoni Kostali fl-Ewropa ĠU L 148, 6.6.2002, p. F'dan il-kuntest jaqbel mal-Kummissjoni li hemm limitu naturali għall-ammont ta' attività tal-bniedem, f'termini ta' densità ta' popolazzjoni u ta' attività industrijali, li zoni kostali jistgħu jifilħu mingħajr deterjorament ambjentali serju u possibilment irreversibbli; għalhekk, jappoġġja l-opinjoni tal-Kummissjoni li jeħtieġ studju komprensiv biex dawn il-limiti jkunu identifikati b'mod aħjar u biex isiru previżjonijiet u ippjanar skond dan; Jinnota li l-kisba ta' status ambjentali tajjeb tirrikjedi wkoll li l-attivitajiet tal-bniedem li jitwettqu barra minn zoni sensittivi ekoloġikament jiġu regolati b'mod strett sabiex tiġi minimizzata kwalunkwe possibilità ta' impatt negattiv fuq l-ambjent tal-baħar; Jaċċetta l-opinjoni fil-Green Paper li jeżistu problemi serji u sinifikattivi bid-dejta disponibbli dwar il-kundizzjoni ta' l-ambjent tal-baħar u dwar l-attivitajiet li jew qed jitwettqu jew għandhom impatt fih; għalhekk jappoġġja s-sejħa għal programmi mtejba ħafna għall-ġbir ta' dejta, tfassil ta' mapep u servejs, lokalizzazzjoni ta' bastimenti, eċċ. f'dawk iz-zoni li jinvolvu l-Istati Membri, il-Konvenzjonijiet tal-Baħar, lill-Kummissjoni u lill-korpi oħrajn tal-Komunità bħall-Aġenzija Ewropea għall-Ambjent u l-Aġenzija Ewropea għas-Sikurezza Marittima; jenfasizza l-importanza ta' l-iskambju ta' l-aħjar prattiki fuq livell nazzjonali, reġjonali u Ewropew; Jinnota li l-Green Paper issemmi bosta kontribuzzjonijiet utli li jistgħu jitwettqu mill-militar, inklużi t-tiftix u s-salvataġġ, għajnuna għad-diżastri u sorveljanza fuq il-baħar; iżda jiddispjaċih li xejn ma ssemma' dwar id-deterjorament ambjentali li jista' jkun ikkawżat mill-korp militari, bħal ittestjar ta' armi, kostruzzjoni ta' bażijiet navali u l-użu ta' sistemi ta' sonar ta' taħt l-ilma li jkollhom intensità għolja li jista' jkollhom effett ta' ħsara fuq iċ-ċetaċji li jwassal għan-nuqqas ta' smigħ, għal ħsara fl-organi interni u għall-inkaljar tal-massa b'konsegwenza fatali; jinsisti, f'dan ir-rigward, li l-attivitajiet militari jkunu inkorporati b'mod sħiħ fil-politika marittima u jkunu suġġetti għal evalwazzjoni ta' l-impatt ambjentali u għal responsabilità b'mod sħiħ. PROĊEDURA Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta plenarja Rapporteur għal opinjoni: Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) OPINJONI Kumitat għall-Industrija, ir-Riċerka u l-Enerġija għall-Kumitat għat-Trasport u t-Turiżmu Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Rapporteur għal opinjoni: ĠUSTIFIKAZZJONI QASIRA L-Ewropa tista' tidher bħala peniżola mdawra b'oċeani u b'ibħra msoqqija b'numru ta' xmajjar u kanali. Wieħed ma jistax jenfasizza biżżejjed l-importanza ta' l-ibħra u ta' l-oċeani bħala riżorsa naturali li għadha ma ġietx sfruttata sew imma li għandha użu u attivitajiet ekonomiċi diversi. Waqt li l-potenzjal tad-dimensjoni marittima ta' l-Ewropa hu evidenti, s'issa l-politika ta' l-UE dwar it-trasport marittimu, l-industrija, ir-reġjuni kostali, l-enerġija lilhin mill-kosta (offshore), is-sajd u l-ambjent marittimu kienet frammentata u xi drabi konfliġġenti. Hu għalhekk ta' importanza kbira li tiġi żviluppata politika marittima kompleta u immirata biex issaħħaħ l-ekonomija marittima ta' l-UE b'mod sostenibbli. Il-Green Paper tipprometti l-esplorazzjoni ta' sinerġiji li għadhom ma ġewx sfruttati u l-ħolqien ta' viżjoni ġdida fl-immaniġġjar ta' l-oċeani. L-industriji u s-servizzi marittimi jinkludu firxa wiesgħa ta' attivitajiet settorjali minn bini ta' bastimenti u portijiet għal akwakultura u esplorazzjoni ta' energija lilhin mill-kosta. Globalment, bejn 3 u 5 fil-mija tal-Prodott Gross Domestiku ta' l-Ewropa hu stmat li jiġi ġġenerat minn attivitajiet marittimi li joħolqu xogħol għal aktar minn 3 miljun persuna. Il-gruppi (clusters) marittimi ta' l-Ewropa għamlu suċċess kbir u huma fuq quddiem fis-suq globali. It-tarznari Ewropej huma fuq quddiem fis-suq dinji fejn jidħol qligħ u prodotti u metodi innovattivi. L-Ewropa tikkontrolla 40 fil-mija tal-flotta merkantili dinjija u tiddomina s-servizzi internazzjonali tal-vapur tal-linja. Barra minn hekk, fl-industrija tat-tagħmir marittimu, suq li hu ferm kompetittiv u bbażat fuq l-għerf, l-Ewropa hi minn ta' quddiem b'35 fil-mija tas-suq dinji. Il-baħar ukoll għandu rwol importanti ħafna fil-provvista ta' l-enerġija u joffri opportunitajiet interessanti fil-ġenerazzjoni ta' enerġija li tiġġedded, minħabba li enerġija mir-riħ offshore, il-kurrenti ta' l-oċeani, il-mewġ u l-frugh tal-baħar joffru ammont kbir ta' enerġija. Il-bijoteknoloġija marina hi meqjusa bħala waħda mill-iktar setturi interessanti tat-teknoloġija emerġenti li għandha potenzjal qawwi biex tagħti kontribut ta' valur lil kważi kull settur ta' l-industrija, minn dak tal-kura tas-saħħa għal bijorimedju (bioremediation) u mill-kosmetiċi għal nutraceuticals li jinkludu l-alka (algae). Is-setturi li għandhom l-akbar potenzjal ta' żvilupp huma l-cruises, l-akwakultura, l-enerġija li tiġġedded, it-telekomunikazzjoni ta' taħt il-baħar u l-bijoteknoloġija marina. Opportunitajiet potenzjali ta' negozju jitolbu aktar sforzi ta' Riċerka u Żvilupp. L-industrija Ewropea għandha bżonn tkun immexxija mil-għerf biex tkun tista' tikkompeti fuq skala globali. Għalhekk hemm bżonn ta' ħaddiema mħarrġa sew u ta' innovazzjoni kontinwa. Soluzzjonijiet innovativi tat-Teknoloġija ta' l-Informatika u l-Komunikazzjoni (ICT), mill-ġbir u l-użu ta' dejta meħuda mill-baħar għal operazzjonijiet fil-port (proġett Galileo u inizjattiva GMES), huma meqjusa bħala aspetti influwenti ħafna. L-UE trid issir parteċipant globali fil-qasam tal-politika marittima, kemm fir-riċerka kif ukoll f'oqsma oħra. S'issa l-politika ta' l-UE kienet frammentata u l-Unjoni mhux qed titkellem b'vuċi waħda. Hemm bżonn li nirnexxu partikolarlment għaliex il-kumplament tad-dinja tistenna li aħna għandna nkunu parteċipanti globali. SUĠĠERIMENTI Il-Kumitat għall-Industrija, ir-Riċerka u l-Enerġija jistieden lill-Kumitat għat-Trasport u t-Turiżmu, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: Jilqa' bil-ħerqa l-iżvilupp ta' politika marittima kompleta mmirata biex ittejjeb b'mod sostenibbli l-ekonomija marittima ta' l-Unjoni; Iqis li t-tarznari u l-industriji tat-tagħmir marittimu fl-Unjoni irnexxilhom jibqgħu kompetittivi billi investew fi prodotti u proċessi innovattivi u billi ħolqu swieq speċifiċi bbażati fuq l-għerf; jemmen li strateġija marittima Ewropea għandha toħloq il-kundizzjonijiet tajba biex l-Unjoni żżomm il-pożizzjoni ewlenija tagħha f'dawn is-swieq, pereżempju permezz tal-promozzjoni ta' l-iżvilupp ta' mekkaniżmi għat-trasferiment tat-teknoloġija marittima; Jenfasizza l-importanza ta' ħaddiema kwalifikati ħafna sabiex ikun żgurat li l-ekonomija marittima integrata Ewropea tibqa' kompetittiva u għalhekk iħeġġeġ lill-Kummissjoni sabiex tagħmel il-professjonijiet fis-setturi tat-taħriġ marittimu aktar interessanti u tieħu miżuri mfassla biex jirranġaw in-nuqqas attwali ta' staff kwalifikat; Iħeġġeġ lill-Kummissjoni sabiex tippovdi appoġġ fuq il-livell tad-WTO għat-tarzni Ewropej, li b'mod kostanti huma esposti għal kompetizzjoni inġusta mit-tarznara Ażjatiċi; Jinnota li l-Ewropa hija reġjun popolari għat-turiżmu tal-jottijiet, tal-kruċieri u tal-bugħaddasa; jinkoraġġixxi lir-reġjuni marittimi sabiex jinvestu fl-infrastruttura marina tagħhom u f'infrastrutturi relatati oħra sabiex jibbenefikaw mis-suq tagħha li qed jespandi filwaqt li jiżguraw il-ħarsien ta' ambjenti naturali, speċi, u ekosistemi marini b'mod ġenerali; jistieden lill-Kummissjoni biex tistabilixxi standards armonizzati għal faċilitajiet u tagħmir tekniku biex tiżgura livel għoli ta' kwalita' ta' servizz fl-Unjoni kollha; Jikkunsidra li l-politika marittima l-ġdida adottata mill-Unjoni Ewropea għandha tiffoka wkoll fuq il-ħarsien u l-promozzjoni ta' riżorsi arkeoloġiċi marittimi; Jemmen illi s-sistema satellitari tan-navigazzjoni Galileo u s-sistema GMES joffru potenzjal qawwi għas-settur marittimu; jinkoraġġixxi lill-Kummissjoni biex tippromwovi l-użu ta' dawn is-sistemi fil-qafas ta' l-istrateġija marittima; Iqis li, minħabba l-iżvilupp partikolarment mgħaġġel ta' l-impjanti għad-desalinazzjoni ta' l-ilma baħar li jarmu tunnellati ta' ilma mielaħ u prodotti oħra fil-baħar, il-Kummissjoni għandha tinvestiga l-effett ta' impjanti bħal dawn fuq il-plankton u qigħ il-baħar u fuq il-bidliet u l-mutazzjonijiet li ġew iġġenerati fi ħdan l-ekosistema; Jenfasizza l-importanza ta' l-ICT fil-loġistika tal-port; hu konvint li l-proposti leġiżlattivi l-ġodda bħalma huma dawk dwar l-Identifikazzjoni tal-Frekwenza Radju (RFID), għandhom l-iskop li jħeġġu l-użu ta' dawn it-teknoloġiji; jistieden lill-Kummissjoni biex twaqqaf standards ta' l-ICT madwar l-UE kollha għall-portijiet kollha ta' l-Unjoni u li tieħu rwol ewlieni fin-negozjati għat-twaqqif ta' standards internazzjonali tat-teknoloġija; Minħabba li l-oċean huwa sistema kumplessa li hija diffiċli li wieħed jifhem kif taħdem permezz ta' osservazzjoni diretta jistieden lill-Kummissjoni sabiex tippromwovi l-armonizzazzjoni ta' ġbir ta' data u skambju bejn Stati Membri permezz tal-ħolqien ta' Netwerk Ewropew għall-Osservazzjoni u l-Informazzjoni Marittima; Jinnota li l-implimentazzjoni ta' politiki ta' l-UE, bħad-Direttiva Qafas dwar l-Ilma, Natura 2000 u oħrajn, ser jinvolvu wkoll l-iżvilupp ta' netwerks ta' osservazzjoni koordinati; Minħabba l-importanza kbira tat-trasport fuq l-ilma, kemm fis-suq intern u kif ukoll mas-sieħba kummerċjali ta' l-Unjoni, jemmen illi strateġija marittima ġdida ta' l-UE għandha tinkludi strateġija għall-portijiet; Jinnota li l-ħażna tad-Dijossidu tal-Karbonju fi strutturi ġeoloġiċi taħt qigħ il-baħar (sub-seabed) huwa parti importanti minn ġabra ta' miżuri mmirati lejn it-tnaqqis ta' emissjonijiet ta' gassijiet b'effett serra; jitlob il-ħolqien ta' qafas leġiżlattiv u regolatorju ċar għall-iżvilupp ta' dik it-teknoloġija; Jara potenzjal għat-tnaqqis ta' l-użu ta' fjuwils tat-tip fossili u ta' l-emissjonijiet ta' CO 2 fis-settur tat-trasport marittimu, inter alia permezz tal-promozzjoni ta' l-użu ta' bijofjuwils u aktar riċerka dwarhom u permezz ta' żieda fl-użu ta' enerġija tar-riħ għall-propulsjoni tal-vapuri; madanakollu jisħaq dwar il-bżonn ta' ċertifikazzjoni obbligatorja ambjentali u soċjali ta' bijofjuwils u li l-effiċjenza klimatika tul iċ-ċiklu sħiħ ta' l-eżistenza tagħhom u l-bilanċ tas-CO2 jkunu indiskutibbli; Jisħaq dwar l-importanza potenzjali ta' l-enerġija ġġenerata mir-riħ, kurrenti tal-baħar, mewġ u l-frugħ u l-mili tal-baħar (tides), partikolarment fir-reġjuni kostali Ewropej, mhux biss fis-sens ta' forniment ta' enerġija iżda wkoll fis-sens ta' żvilupp ekonomiku u ħolqien ta' impjiegi; Jirrikonixxi li għerf xjentifiku sod ta' l-ambjent marittimu u l-karatteristiċi tiegħu jwassal għal innovazzjonijiet ta' kwalità għolja, li jkunu favur l-ambjent u li jrendu ekonomikament; għalhekk jinsisti li r-riċerka marittima għandha tingħata importanza u enfasi speċjali permezza ta', pereżempju, żieda fir-riżorsi li jiġu allokata għaliha; Jisħaq dwar l-importanza li tiġi żviluppata strateġija Ewropea għall-istudju u t-tbassir ta' l-effetti tal-bidla fil-klima li tkun tinkludi l-ambjent marittimu u z-zoni kostali fi sforz sabiex jitbassru u jittaffew l-effetti ambjentali u ekonomoċi potenzjali fuqhom; Jisħaq dwar l-iżvilupp potenzjali enormi ta' l-enerġija tar-riħ lilhinn mill-kosta (offshore) u l-kontribut ewlenieni li din tista' tagħti lejn l-indipendenza ta' l-Ewropa mill-importazzjoni ta' l-enerġija u lejn il-ħarsien tal-klima, filwaqt li jirrimarka li għad hemm bżonn ta' sforzi enormi sabiex dan il-potenzjal jiġi żviluppat kompletament; għalhekk jistieden lill-Kummissjoni sabiex tfassal pjan ta' azzjoni għall-enerġija tar-riħ li jkun jinkorpora approċċ Ewropew effiċjenti fir-rigward ta' teknoloġija lilhinn mill-kosta, li tippromwovi l-ħolqien ta' netwerks aktar estenżivi u li tindika l-prospetti għall-kisba ta' kapaċità ta' ġenerazzjoni ta' enerġija li ta' l-anqas tkun ta' 50GW sa l-2020: għalhekk jistenna fuq kollox l-adozzjoni ta' approċċ ta' 'one stop shop' u l-promozzjoni ta' infrastruttura ta' netwerk lilhinn mill-kosta intelliġenti; jilqa' b'sodisfazzjon ir-rakkomandazzjoni tal-Kummissjoni għal Pjan strateġiku Ewropew għat-Teknoloġija ta' l-Enerġija u jħeġġeġ li l-isforzi jiġu ffukati fuq żvilupp fuq skala kbira ta' enerġija tar-riħ lilhinn mill-kosta; Iqis it-teknoloġija blu bħala waħda mill-iktar teknoloġiji promettenti tas-snin li ġejjin, bil-possibilta' ta' użu sew fil-farmaċewtika, fil-kożmetiċi, fl-industrija ta' l-ikel u fir-rimedju ambjentali; jemmen li l-isforz fir-riċerka f'dan il-qasam għandu jissaħħaħ u tista' tintlaħaq aktar sinerġija jekk ikunu kkoordinati aħjar l-isforzi ta' l-Istati Membri fir-riċerka f'dan il-qasam; Jisħaq dwar il-potenzjal għall-kisba ta' dimensjoni Ewropea għar-riċerka u l-iżvilupp marittimi permezz ta' tisħiħ ta' l-inizzjattivi ta' netwerk fost universitatjiet, ċentri pubbliċi ta' riċerka u skejjel tekniċi, inkluż il-ħolqien ta' programmi konġunti u l-iskambju ta' studenti u riċerkaturi f'dak il-qasam, bil-għan li jinħoloq netwerk ta' istituti Ewropej għar-riċerka marittima"; Jemmen li l-Unjoni għandha twaqqaf standards ta' ambjent u sikurezza għaż-żarmar ta' bastimenti f'zoni li jaqgħu taħt il-ġuriżdizzjoni tagħha u għandha tistinka biex tarmonizza l-istandards internazzjonali f'dan il-qasam; Iqis li fis-settur tat-trasport għandhom jiġu ffissati objettivi speċifiċi ta' sikurezza u kwalità umana u ambjentali; jemmen li r-riċerka f'teknoloġija mtejba u t-taħriġ ta' ħaddiema huma partikolarment importanti sabiex jiġi żgurat progress tajjeb fil-kisba ta' dawn l-objettivi; Jistieden lill-Kummissjoni sabiex tinvestiga b'mod komprensiv l-aspetti kollha ta' l-impatt ambjentali tat-trasport marittimu mill-kwalità tal-fjuwil disponibbli sa l-emissjonijiet li fl-arja u t-tixrid ta' sustanzi minn vapuri u sabiex tipproponi miżuri għal żvilupp sostenibbli tat-tbaħħir; Jara l-ippjanar ta' spazju marittimu bħala vitali għall-koordinazzjoni li hemm bżonn ta' l-attivitajiet varji li qed iseħħu fl-ambjent marittimu; jemmen li l-Kummissjoni għandha tieħu t-tmexxjija f'din il-koordinazzjoni; Iqis li, billi l-immaniġġjar integrat taz-zona kostali effettiv huwa indispensabbli għas-suċċess ġenerali tal-politika marittima, huwa essenzjali li tiżdied ir-riċerka interdixxiplinarja fl-immaniġġajr kostali u l-ippjanar marittimu reġjonali, li tkun tinvolvi aktar mill-qrib lil dawk ikkonċernati sabiex tiżgura li r-riċerka xjentifika f'dan il-qasam issir bl-akbar trasparenza, kunsens u parteċipazzjoni possibbli. PROĊEDURA Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta plenarja Rapporteur għal opinjoni Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) OPINJONI tal-Kumitat għall-Iżvilupp Reġjonali għall-Kumitat għat-Trasport u t-Turiżmu Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Rapporteur għal opinjoni: SUĠĠERIMENTI Il-Kumitat għall-Iżvilupp Reġjonali jistieden lill-Kumitat għat-Trasport u t-Turiżmu, bħala l-kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni tiegħu: Jenfasizza l-fatt li, jekk jiġi żviluppat b'mod għaqli, it-turiżmu jkun sors sostenibbli ta' dħul għall-ekonomiji lokali, u jiżgura l-ħarsien u t-tisbiħ ta' l-ambjent kif ukoll il-promozzjoni u l-preservazzjoni ta' aspetti kulturali, storiċi u ambjentali, is-snajja, u t-turiżmu marittimu sostenibbli; għalhekk iħeġġeġ b'mod partikulari l-investiment fl-infrastruttura tat-turiżmu marbut mat-tbaħħir, l-għadis u l-kruċieri, u l-ħarsien u l-protezzjoni tat-teżori arkeoloġiċi ta' taħt il-baħar; Iħeġġeġ il-Kummissjoni u l-Istati Membri sabiex japprovaw attivitajiet ekonomiċi tradizzjonali li ma jagħmlu l-ebda ħsara lill-ekosistemi tal-baħar, li jżidu l-valur tal-prodotti lokali, u li joffru lis-setturi, alternattivi vijabbli li jagħmlu aktar enfasi fuq il-kompetittività; Jistieden lill-Istati Membri sabiex jużaw aħjar il-fondi strutturali u ta' koeżjoni biex jiżviluppaw aktar is-servizzi ta' trasport intermodali fil-portijiet biex tkun iffaċilitata l-bidla mit-trasport fuq l-art għat-trasport bil-baħar, tiżdied l-effiċjenza ta' l-enerġija u jitnaqqsu l-emissjonijiet CO 2 li jirriżultaw mis-sistema tat-trasport Ewropea; Jinkuraġġixxi lill-Kummissjoni sabiex twettaq studji speċifiċi, statistiċi u ta' tipi oħra, li jkunu bbażati fuq ix-xjenza, ta' l-aspetti ambjentali u soċjoekonomiċi tar-reġjuni marittimi sabiex tkun kapaċi tissorvelja u tikkontrolla l-effetti ta' l-iżvilupp ta' attivitajiet ekonomiċi f'dawn ir-reġjuni; Jenfasizza l-importanza, fi ħdan politika marittima olistika, li tiġi żviluppata u implimentata politika ta' l-immaniġġjar integrat taz-zona tal-kosta (ICZM), li tkopri użi multipli taz-zoni kostali u l-impatt tagħhom fuq il-politiki ta' l-iżvilupp; jitlob, f'dan il-kuntest, għal armonizzazzjoni akbar tal-leġiżlazzjoni nazzjonali rilevanti mal-liġi Komunitarja; Iħeġġeġ lill-Kummissjoni u lill-Aġenzija Ewropea għas-Sikurezza Marittima sabiex jaħdmu mill-qrib biex jinkoraġġixxu l-adozzjoni tar-regoli dwar l-operat tal-portijiet, ta' l-industrija tas-sajd, tal-konservazzjoni ta' l-ekosistemi tal-baħar u tal-wirt, tat-tniġġis, ta' sistemi ta' sorveljanza mill-bogħod ('remote sensing') u ta' sistemi ta' ppożizzjonar ta' satelliti li jistgħu jiġu applikati wkoll f'pajjiżi terzi sabiex tingħata għajnuna biex l-ibħra jitpoġġew fuq livell sostenibbli u jitnaqqsu l-effetti tal-kompetizzjoni inġusta fil-livell globali; Iħeġġeġ lir-reġjuni u lill-Istati Membri sabiex jużaw l-istrumenti ta' politika ta' koeżjoni sabiex jiksbu aktar integrazzjoni fil-politika marittima u kostali, jippromwovu l-intraprenditorija u joħolqu SMEs, u b'hekk jgħinu biex tingħeleb il-problema ta' l-impjieg staġjonali; jitlob, b'mod partikolari, sabiex tinħoloq netwerk ta' reġjuni ta' eċċellenza marittima fil-qafas ta' l-Objettiv ta' Koperazzjoni Territorjali Ewropea ; Jitlob sabiex jinħolqu Organizzazzjonijiet ta' Immaniġġjar Marittimu (MMOs) f'kull Stat Membru tal-kosta biex tkun possibbli s-simplifikazzjoni ta' l-immanniġġjar fid-dawl tal-firxa wiesgħa ta' dipartimenti tal-gvern u korpi oħra li għandhom sehem dirett fl-immaniġġjar marittimu; Jitlob għall-iżvilupp tal-miżuri meħtieġa u xierqa kollha sabiex ikunu evitati u mmaniġjati r-riskji tal-ħsara lil zoni tal-kosta minħabba diżastri naturali (i.e. l-għargħar, l-erożjoni, il-maltempati, it-tsunamis, il-vulkani, iċ-ċikluni) u effetti tal-bidla fil-klima, bħal ma huma ż-żieda fil-livelli tal-baħar, in-nuqqas tax-xita, id-deżertifikazzjoni u l-iskarzzezza ta' l-ilma ta' l-art, filwaqt li jiġu kkunsidrati l-ħtiġijiet differenti ta' protezzjoni tar-reġjuni tal-kosta varji ta' l-UE u li jkun assigurat li l-kostruzzjoni tad-difiżi tal-kosta ma' tmurx lil hinn minn dak li hu meħtieġ, sabiex ma jsirx ħsara bla bżonn lill-ambjent; barra minn hekk jenfasizza l-ħtieġa li jiġu adottati miżuri globali u Komunitarji sabiex titratta t-theddidiet lill-ekosistemi tal-kosta Ewropej li jinħolqu minn dawn il-fenomeni naturali u minn attivitajiet varji tal-bniedem, bħal ma huma l-bini ta' l-alloġġi u tat-toroq, il-faċilitajiet turistiċi u zoni kummerċjali u industrijali; Iħeġġeġ lill-Kummissjoni u lill-Istati Membri sabiex jippromwovu u jżidu s-sħubijiet bejn l-universitajiet u ċ-ċentri ta' riċerka tagħhom min-naħa waħda, u bejn n-negozji min-naħa l-oħra bil-għan li jitfasslu strateġiji u proġetti prattiċi biex jgħinu fl-ispinta tat-tkabbir sostenibbli u l-impjiegi fi sferi differenti tal-"grupp" ('cluster') marittimu; Jenfasizza l-fatt li sistema komprensiva ta' l-ippjanar ta' spazju hija meħtieġa sabiex ikun assigurat ambjent regolatorju stabbli, sabiex l-iżvilupp kollu matul il-linji tal-kosti twal tal-Komunità kif ukoll fl-art ġewwa mill-kosta jqis il-konsegwenzi tal-bidla fil-klima u jieħu approċċ ibbażat fuq l-ekosistemi; jinnota, b'mod partikulari, li attivitajiet tal-bniedem barra minn zoni sensittivi s'sens ekoloġiku li għandhom effetti ħżiena fuq l-ambjent tal-baħar għandhom ikunu regolati wkoll, sabiex jitnaqqas l-impatt negattiv tagħhom; Jenfasizza l-importanza tal-kontribuzzjoni li tista' tagħti l-politika ta' koeżjoni ta' l-UE, permezz ta' l-objettiv tagħha ta' "Koperazzjoni territorjali Ewropea", it-twaqqif ta' netwerks kostali, insulari u tar-reġjuni l-aktar imbiegħda (kif ukoll il-Politika Ewropea għall-Viċinanzi), lill-politika marittima olistika permezz ta' l-iskambju ta' l-aħjar prattiki u tal-promozzjoni ta' strateġiji konġunti għall-kompetittività ta' dawn ir-reġjuni; jitlob ukoll għall-inkorporazzjoni ta' sistema ta' l-aħjar prattiki fl-iżvilupp ta' inizzjattivi interreġjonali; Jitlob għall-ħolqien ta' Pjattaforma Marittima Ewropea għall-iskambju u l-promozzjoni ta' l-aħjar prattiki bejn il-partijiet interessati Ewropej, nazzjonali, reġjonali u lokali, b'mod partikulari fir-rigward ta' gruppi ekonomiċi reġjonali, netwerks ta' riċerka, l-ippjanar ta' art, il-protezzjoni tar-riżorsi naturali u governanza tajba; barra minn hekk jistieden lill-Kummissjoni sabiex tipprepara katalogu ta' proġetti fil-qasam tal-politika marittima, li huma diġà ffinanzjati mill-Komunità, sabiex ikunu iffaċilitati l-promozzjoni u l-monitoraġġ tal-prattiki tajba; Jistieden lill-Istati Membri sabiex jieħdu miżuri biex itejbu l-kompetittività tan-negozji tar-reġjuni tal-kosta billi jinkoraġixxu r-riċerka, il-ħolqien ta' ċentri ta' eċċellenza marittima u l-iżvilupp u l-innovazzjoni teknoloġika kif ukoll il-koperazzjoni bejn in-negozji (netwerks, gruppi ('clusters'), imsieħba pubbliċi) u l-forniment ta' servizzi ta' appoġġ imtejba mmirati biex titnaqqas id-dipendenza ta' dawk ir-reġjuni fuq numru limitat ħafna ta' attivitajiet ekonomiċi (tradizzjonali); Iħeġġeġ lill-Kummissjoni sabiex tikkunsidra aktar il-karatteristiċi speċifiċi tal-gżejjer fit-tfassil tal-politika marittima ta' l-UE, kemm biex jiġu kkumpensati l-iżvantaġġi naturali kif ukoll jimmassimizzaw il-valur tas-sitwazzjoni ġeografika tagħhom sabiex itejbu l-integrazzjoni tagħhom fl-UE; jitlob għall-implimentazzjoni ta' programmi u miżuri speċifiċi għall-gżejjer sabiex titjieb l-infrastruttura fil-portijiet, biex b'hekk jiżguraw aċċess imtejjeb għas-swieq kontinentali; Jenfasizza l-irwol prinċipali li r-reġjuni l-aktar imbiegħda għandu jkollhom fit-tfassil u fl-implimentazzjoni ta' strateġija marittima Ewropea futura, fil waqt li jikkunsidraw il-pożizzjoni ġeografika tagħhom u l-għarfien estensiv tagħhom dwar l-ibħra; jinnota, b'mod partikulari, il-kontribuzzjoni importanti li r-reġjuni l-aktar imbiegħda jistgħu jagħtu lill-promozzjoni tal-kunċett "l-Ewropa ta' l-Ibħra" f'kontinenti oħra; Jisħaq dwar il-ħtieġa għal strateġija bbilanċjata għar-reġjuni marittimi f'dak li jikkonċerna l-ambjent u l-ekonomija peress li t-tnejn huma importanti ndaqs għall-iżvilupp sostenibbli tagħhom u għall-kundizzjonijiet ta' l-għajxien f'dawk ir-reġjuni; għalhekk jenfasizza l-ħtieġa għal bilanċ bejn l-istrateġija tal-baħar u dik marittima tal-Komunità; jistieden lill-Kummissjoni sabiex tħares dan il-bilanċ; Jenfasizza l-importanza tad-dimensjoni ta' l-artijiet interni u ta' l-interazzjoni bejn z-zoni interni, l-ilmijiet navigabbli u x-xmajjar, l-inħawi kostali u l-baħar fl-iżvilupp ta' politika marittima olistika; Jinkuraġġixxi l-iżvilupp ta' netwerks ġodda għall-implimentazzjoni ta' proġetti u attivitajiet fil-forma ta' sħubijiet bejn is-settur privat, l-NGOs, l-awtoritajiet lokali u r-reġjuni, bil-għan li jinħolqu dinamiżmu, innovazzjoni u effiċjenza akbar u sabiex jitjieb il-livell ta' l-għajxien fiz-zoni ta' max-xtut; Jenfasizza l-ħtieġa li jkunu appoġġjati u msaħħa l-isforzi li qed isiru biex tifforma politika Ewropea ta' riċerka marittima li hija konsistenti mal-politika marittima internazzjonali kontemporanja u fl-istess waqt tikkunsidra l-protezzjoni ta' l-ambjent u l-importanza vitali tal-baħar mhux biss għall-UE imma wkoll għall-komunità internazzjonali; Jenfasizza l-ħtieġa li jkun hemm koeżjoni soċjali, ekonomika u territorjali għar-reġjuni kostali u insulari, u li jiġu implimentati miżuri b'mod partikulari fil-qasam tat-trasport marittimu, l-enerġija, is-sigurtà ta' għejuni xierqa ta' ilma, u l-ħarsien ta' l-ambjent fraġli tal-kosta u tal-ġżejjer; Jenfasizza l-ħtieġa li t-teknoloġiji standard jiġu mibdula ma' teknoloġiji li jirrispettaw l-ambjent u jistieden lill-Kummissjoni u lill-Istati Membri sabiex jipprovdu inċentivi finanzjarji u/jew tnaqqis fit-taxxa u assistenza, permezz ta' l-użu ta' programmi ta' riċerka innovattivi li jinkoraġġixxu u jiffaċilitaw din il-bidla; Jinkoraġġixxi liċ-ċentri ta' riċerka fl-Ewropa kollha biex jikkoperaw fir-riċerka tagħhom f'teknoloġiji innovattivi dwar il-magni tal-vapuri; jinnota li din ir-riċerka għandha tqis il-ħarsien ta' l-ambjent u b'mod speċjali il-ġlieda kontra t-tniġġis tal-baħar u tal-kosta u l-qerda ta' l-ekosistemi; barra minn hekk jitlob għall-ħolqien ta' "netwerk Ewropew għar-riċerka dwar l-ibħra" li għandu jappoġġja ir-riċerka marittima Ewropea komuni, li tista' tagħmel lill-UE mexxej globali fil-qasam; Jinkoraġġixxi l-ħolqien ta' "grupp ta' esperti" informali magħmula mill-Kummissjoni u l-partijiet interessati rilevanti fil-qasam, li għandu jikkontrolla l-koperazzjoni marittima sostenibbli fl-ibħra Ewropej u jipprepara għal aktar proġetti ambizzjużi li għandhom jitwettqu wara l-2013; Jenfasizza l-ħtieġa li r-reġuni kostali, il-gżejjer u r-reġjuni l-aktar imbiegħda jkunu żviluppati b'mod sostenibbli sabiex jibqgħu postijiet attraenti fejn wieħed jgħix, jaħdem u jinvesti għall-ġenerazzjonijiet futuri wkoll, billi jitjiebu l-aċċessibilità u l-infrastrutturi tat-trasport intern, b'mod partikulari bl-introduzzjoni ta' aktar flessibilità fil-forniment ta' miżuri ta' appoġġ ekonomiku għat-trasport. Filwaqt li jitqiesu bidliet demografiċi staġjonali, jirrimarka dwar il-ħtieġa li jiġu adottati miżuri bi qbil mal-prinċipju ta' sussidjarjetà sabiex jitjiebu s-servizzi ta' interess ġenerali (is-saħħa, l-edukazzjoni, l-ilma u enerġija, l-informazzjoni, it-teknoloġiji tal-komunikazzjoni, is-servizzi tal-posta, u t-trattament ta' l-ilma tad-dranaġġ, u ta' l-iskart); Jistieden lill-Kummissjoni sabiex tagħti attenzjoni speċjali lin-numru li dejjem qed jonqos u taż-żieda fl-età taċ-ċittadini Ewropej li jaħdmu fl-oqsma relatati mal-baħar; jemmen li għandhom jittieħdu aktar passi sabiex ikun promoss it-taħriġ u t-tagħlim tul il-ħajja għal dawk il-ħaddiema; Jenfasizza l-ħtieġa li jitjieb l-ireġistrar tad-dejta marittima permezz ta' l-appoġġ tal-proposta li titwaqqaf Netwerk Marina Ewropea għall-Osservazzjoni u d-Dejta (EMODN) li għandha tintegra d-dejta eżistenti ma' dik ġdida, b'hekk tippermetti l-monitoraġġ fuq tul ta' żmien u proċess ta' kwalità għolja ta' evalwazzjoni tar-riskji; Jenfasizza li politika marittima Ewropea olistika għandu jkollha dimensjoni ta' relazzjonijiet esterni, b'mod speċjali ma' pajjiżi terzi fil-viċinat immedjat, li tirrispondi għall-isforzi ta' tmexxija ta' l-ibħra extraterritorjali 'l barra mill-ibħra Ewropej, u li tirrispondi għall-proċess regolatorju, li jaffettwa l-politiki nazzjonali ta' l-Istati Membri; Isostni li l-koperazzjoni territorjali Ewropea għanda rwol importanti fit-twaqqif ta' ċentri ta' riċerka reġjonali, fl-immaniġġjar konġunt tar-riżorsi ta' l-ilma u ta' l-estwarju, fl-immaniġġjar tar-riżorsi ta' l-enerġija, l-art, il-kosti, u s-sikurezza, u fil-promozzjoni ta' żvilupp soċjali u pjanar strateġiku fis-setturi varji li jiffurmaw il-'grupp' marittimu; iqis li l-istrateġija msemmija hawn fuq għandha tkun implimentata wkoll billi jiġi sfruttat kompletament il-potenzjal ta' l-ENP; Jitlob li jkun hemm politika marittima futura fl-Unjoni sabiex ikunu rrispettati l-impenji li ħadu l-Istati Membri fil-qafas tat-trattati internazzjoanli (jiġifieri l-Konvenzjoni għall-Protezzjoni ta' l-Ambjent Marittimu ta' l-Atlantiku tal-Grigal - OSPAR) u jikkonformaw ma' jew itejbu l-impenji possibbli f'oqfsa futuri ta' l-UE; Jistieden lill-Kummissjoni sabiex tikkunsidra wkoll l-allokazzjoni mill-ġdid ta' fondi mhux impenjati minħabba r-regola ta' l-N+2 jew l-N+3 lejn intervenzjonijiet ta' finanzjament strutturali fil-qafas tal-politika marittina futura ta' l-UE, b'mod partikulari relatata mat-titjib tal-kwalità tal-ħajja fir-reġjuni kostali, l-ambjent tal-baħar u l-impjiegi lokali fl-industrija marittima; Jenfasizza l-bżonn ta' aktar riċerka xjentifika fl-interazzjoni ta' partijiet differenti ta' l-ekosistema tal-baħar u l-effetti fuqha tal-bidla fil-klima u ta' l-isfruttament mill-bniedem tar-riżorsi naturali; Jinkoraġġixxi l-inizjattivi u l-attivitajiet kollha magħmula mill-FRONTEX u jinkoraġġixxi wkoll, filwaqt li jitqiesu l-karatteristiċi partikulari ta' kull gżira, koordinazzjoni u koperazzjoni aktar b'saħħithom u aktar mill-qrib fost il-gżejjer sabiex jiġu affaċċjati u miġġielda b'mod effettiv il-migrazzjoni illegali u t-traffikar tad-droga; Iħeġġeġ lill-Kummissjoni biex teżamina l-ħtieġa li jinħoloq korp Ewropew għall-għassa tal-kosta sabiex jgħin lir-reġjuni insulari u tal-kosta u lill-Istati Membri fis-sorveljanza tal-fruntieri esterni ta' l-UE; iħeġġeġ lill-Kummissjoni sabiex teżamina wkoll l-irwol possibbli ta' korp Ewropew għall-għassa tal-kosta fil-ġlieda kontra s-sajd illegali u mhux regolat fl-ibħra Ewropej; Jistieden lill-Istati Membri sabiex, fis-sistemi edukattivi u ta' taħriġ tagħhom, irawwmu l-fehma ta', u apprezzament għall-wirt marittimu u jinkoraġġixxu r-reklutaġġ f'xogħolijiet u professjonijiet relatati mal-baħar; jitlob ukoll sabiex ikun hemm edukazzjoni mfassla b'aktar reqqa fuq il-bżonnijiet speċifiċi ta' l-entitajiet varji involuti fil-"grupp" marittimu; Jitlob lill-Kummissjoni u lill-Istati Membri biex jassiguraw livell adegwat ta' parteċipazzjoni mill-awtoritajiet lokali u reġjonali fl-implimentazzjoni ta' politika marittima integrata u fl-immaniġġjar tar-reġjuni tal-kosta; jitlob ukoll għall-appoġġ ta' netwerks reġjonali tematiċi għall-iżvilupp ta' proġetti komuni fl-oqsma tat-trasport, ta' l-infrastruttura, tal-ħarsien ta' l-ambjent, tal-koordinazzjoni ta' l-industriji tas-sajd u koperazzjoni fil-kummerċ; Jistieden lill-Kummissjoni sabiex tinvestiga dwar kif għandhom ikunu implimentati b'suċċess l-ippjanar ta' l-artijiet u l-immaniġġjar integrat ta' l-inħawi tal-kosta, b'referenza partikulari għaċ-ċirkostanzi speċjali tal-ġżejjer. PROĊEDURA Lejn Politika Marittima ta' l-Unjoni għall-ġejjieni: Viżjoni Ewropea għall-Oċeani u l-Ibħra Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib – data tat-tħabbir fis-seduta plenarja Rapporteur Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) OPINJONI tal-Kumitat għas-Sajd għall-Kumitat għat-Trasport u t-Turiżmu Lejn Politika Marittima għall-Unjoni fil-ġejjieni: Viżjoni Ewropea għall-Oċeani u l-Ibħra Rapporteur għal opinjoni: SUĠĠERIMENTI Il-Kumitat għas-Sajd jistieden lill-Kumitat għat-Trasport u t-Turiżmu, bħala l-kumitat responsabbli, sabiex jinkorpora l-emendi li ġejjin fir-rapport tiegħu: A. billi l-koordinazzjoni tas-setturi differenti involuta fl-affarijiet marittimi hi essenzjali għar-realizzazzjoni tal-potenzjal sħiħ ta' l-interessi marittimi ta' l-UE, B. billi l-applikazzjoni ta' l-Istrateġija ta' Liżbona għall-politiki marittimi ma tikkonċernax biss l-objettivi marbuta mat-titjib tal-kompetittività iżda għandu jkollha wkoll impatt fuq pilastri oħra ta' l-istrateġija, bħall-ħolqien ta' impjiegi marittimi aktar sostenibbli u ta' kwalità aħjar fl-UE, C. billi s-sajd huwa settur akonomiku regolat ħafna u għalhekk għandu jkun hemm miżuri fis-seħħ sabiex jiġi żgurat li dawn ir-regolamenti jsarrfu fi prattika tajba u f'riżultati tajbin; billi, sabiex tiġi implimentata s-sostenibilità, huwa neċessarju li wieħed iqis il-ħafna fatturi varji li jinfluwenzaw l-istat ta' l-istokkijiet tal-ħut bħall-bidla fil-klima, il-predaturi, it-tniġġis, l-esplorazzjoni u t-tħaffir għaż-żejt u l-gass, l-istallazzjonijiet marittimi li jużaw il-qawwa tar-riħ għall-produzzjoni ta' l-enerġija, u l-estrazzjoni tar-ramel u ż-żrar, D. billi fi żmien għoxrin sena s-settur tas-sajd ta' l-UE se jkun ġie ttrasformat minħabba l-fatturi barranin bħall-bidla fil-klima u l-azzjonijiet tal-bniedem, u billi l-evidenza ta' trasformazzjoni bħal din diġà tidher fil-każ tal-bakkaljaw tal-Baħar tat-Tramuntana, huwa kruċjali li jiġu indirizzati b'mod effettiv il-kawżi tal-bidla fil-klima, E. billi l-għan ewlieni tal-politika marittima Ewropea għandu jkun li tiġi mmassimizzata, b'mod sostenibbli, il-kwalità tal-ħajja tal-persuni li jgħixu f'żoni kostali jew li l-ħajja tagħhom hija affettwata bl-affarijiet marittimi, u billi dan jirrikjedi politiki li jirrikonoxxu l-bżonnijiet speċifiċi tal-komunitajiet kostali u l-problemi li dawn il-komunitajiet jaffaċċjaw, u li jibbilanċjaw b'mod effettiv l-aspetti ekonomiċi, soċjali u ambjentali ta' żvilupp sostenibbli, F. billi fl-implimentazzjoni ta' Politika Marittima Ewropea għandha tingħata attenzjoni sħiħa għall-prinċipju ta' sussidjarjetà, b'rikonoxximent partikulari ta' l-istrutturi kostituzzjonali, legali u amministrattivi li joperaw fi ħdan l-Istati Membri individwali, Jistieden lil kull Stat Membru kostali biex jikkunsidra mezzi li jippermettu s-simplifikazzjoni ta' l-immaniġġjar, minħabba l-firxa wiesgħa ta' dipartimenti governattivi, id-Direttorati Ġenerali tal-Kummissjoni u korpi oħra, inklużi l-awtoritajiet lokali u reġjonali li għandhom kontribuzzjoni diretta fl-immaniġġjar tal-baħar; l-irwol ta' konsultazzjoni siewi tal-Kunsilli Konsultattivi Reġjonali (RACs) għandu jiġi rikonoxxut ukoll u l-RACs għandhom jiġu kkonsultati dwar l-immaniġġjar tal-baħar; Iqis li, filwaqt li ħafna aspetti tal-politika marittima huma koordinata l-aħjar fuq il-livell ta' l-UE, l-implimentazzjoni speċifika ta' miżuri ta' mmaniġġjar fis-sajd u f'oqsma oħra tal-politika marittima jseħħu fuq livelli nazzjonali, reġjonali u lokali u għalhekk kwalunkwe politika marittima futura Ewropea għandha topera fuq il-livell ta' l-UE fejn dan huwa l-aktar xieraq, filwaqt li jiġu rispettati b'mod sħiħ l-opinjonijiet u l-interessi ta' dawk li jgħixu fil-komunitajiet kostali ta' l-Ewropa; Jitlob il-ħolqien ta' netwerk Ewropew ta' riċerka tal-baħar li jinkuraġġixxi l-iskambju ta' informazzjoni fost korpi u setturi ta' riċerka Ewropej u li jżomm lill-UE fuq quddiem fir-rigward ta' l-innovazzjoni u l-għarfien ta' l-ambjent tal-baħar; Meta wieħed iqis li s-settur marittimu huwa wieħed mill-ftit oqsma fejn l-prinċipju ta' min iniġġes iħallas m'huwiex imħaddan, jemmen li l-industriji ta' skariku affluwenti, l-industriji involuti fl-estrazzjoni ta' ramel u ta' żrar u t-tħassib dwar l-enerġija marittima għandhom jikkontribwixxu għal fond ta' l-UE immirat lejn il-ħarsien tal-bijodiversità u l-ekosistemi tal-baħar kollha, u b'mod partikulari lejn l-istokkar mill-ġdid u l-konservazzjoni tas-sajd; B'kunsiderazzjoni li l-bini ta' lqugħ fil-baħar għall-protezzjoni miż-żieda fil-livelli tal-baħar, jista' jwassal għal telf ta' abitat, filwaqt li ż-żieda fiha nfisha tikkawża 'tagħsir tal-kosta' ta' bassasiet tal-melħ u pjanuri tat-tajn u l-erożjoni ta' duni tar-ramel, kollha kemm huma huma ambjent rikk għal pjanti u annimali, jappella għal strategija fuq żmien twil biex jinżamm l-ilqugħ tal-kosta, issir protezzjoni kontra ż-żieda fil-livelli tal-baħar u biex it-telf ta' l-ambjent naturali jkun imminimizzat, b'mod partikulari fil-gżejjer; Hu tal-parir li l-attività tas-sajd ser ikollha tikkontribwixxi wkoll għaż-żamma ta' komunitajiet kostali vijabbli permezz ta' aċċess ta' l-industrija tas-sajd għal interessi ta' sajd qrib il-kosta u fuq skala żgħira u sajjieda għar-rikreazzjoni u li dawn l-attivitajiet jalimentaw lit-turiżmu, jipproteġu l-wirt kostali sinjur tagħna u jgħinu biex iżommu flimkien il-komunitajiet ta' mal-baħar tagħna; Jinnota l-iskarsezza ta' esperti u professjonisti mħarrġa sew li qed taffaċċja din l-industrija; jissuġġerixxi li jitfasslu korsijiet ta' taħriġ speċjalizzat għall-kaptani u l-ekwipaġġ ta' dgħajjes tas-sajd biex jipprovdu tagħlim bażiku tax-xjenza li teffettwa l-industrija tagħhom, inkluż l-għarfien ta' l-importanza tat-tmexxija u sostenibilità ambjentali bħala għajnuna għall-iżvilupp progressiv ta' strateġija bbażata fuq l-ekosistemi għall-immaniġġjar tajjeb tas-sajd; Iħeġġeġ lill-Kummissjoni biex toħloq pjanijiet ta' taħriġ mill-ġdid vokazzjonali għas-sajjieda, li jinkuraġġuhom biex jiffokaw fuq prattiki ġodda li jippromwovu l-użu ta' għarfien relatat max-xogħol fuq il-baħar; jinnota li s-setturi ta' l-akwakultura lilhin mill-kosta u ta' l-ekoturiżmu huma fost il-miri possibbli; Jinnota l-importanza li tittejjeb l-impressjoni tas-settur tas-sajd, li bħalissa ma tantx hi rispettata; huwa ta' l-opinjoni li t-titjib fis-saħħa u fis-sikurezza fuq id-dgħajjes, u salarji u kondizzjonijiet aħjar għall-ekwipaġġ, jistgħu jintlaħqu biss f'industrija sostenibbli u profittabbli u li aktar riżorsi jridu jiġu dedikati għal riċerka u edukazzjoni mmirati biex itejbu l-għarfien u l-kapaċitajiet; Jinnota li l-ħolqien ta' kundizzjonijiet li jiżguraw iġjene, sikurezza u kumdità għall-ħaddiema fl-industrija tas-sajd, kemm għas-sajjieda stess u kif ukoll għan-nies li jaħdmu f'setturi 'upstream' u 'downstream', huwa objettiv ewlieni ta' politika għall-ibħra u l-oċeani; Jitlob li jinħoloq netwerk Ewropew ta' kulleġġi għal persuni li jaħdmu fis-settur marittimu li jkun marbut mill-qrib mar-riċerka marittima u li jippromwovi taħriġ għal ħaddiema ta' kapaċità għolja; Jesprimi t-tħassib tiegħu li, filwaqt li s-settur hu lest li jaċċetta l-iżvilupp ta' approċċ għall-immaniġġjar tas-sajd ibbażat fuq ekosistemi, bħala riżultat tar-restrizzjonijiet addizzjonali li jistgħu jirriżultaw min-netwerk ta' Natura 2000 u minn żoni protetti tal-baħar (MPAs) oħra possibbli, l-aċċess mhux ristrett u l-attivitajiet tas-sajd f'dawn iż-żoni jistgħu jiġu kompromessi; hu ta' l-opinjoni li l-iżvilupp ta' attivitajiet ta' l-industrija tas-sajd li ma jagħmlux ħsara lill-objettivi ta' protezzjoni għandhom jitħallew fl-MPAs; huwa tal-fehma li, fil-każ ta' l-attivitajiet tas-sajd li jagħmlu ħsara, jew potenzjalment jagħmlu ħsara, lill-objettivi ta' ħarsien ta' l-MPAs, għandhom isiru sforzi akbar, inkluż permezz ta' riċerka u żvilupp, sabiex il-metodi ta' sajd isiru aktar tajba għall-ambjent sabiex jiġi faċilitat aċċess akbar għal żoni bħal dawn fejn dan ikun ġustifikabbli; Madankollu, jinnota li s-sajd ser ikollu jiġi ristrett fil-futur permezz a approċċ prekawzjonarju biex jiżgura li nżommu ekosistemi b'saħħithom u nipproteġu speċijiet u abitati rari, vulnerabbli jew ta' valur u li dan żgur ifisser aktar protezzjoni ambjentali minn qabel, li tinvolvi netwerk ta' MPAs maħluq skond id-dispożizzjonijiet stipulati fi ħdan il-qafas tal-Politika Komuni dwar is-Sajd (is-CFP) u sistema ta' mmaniġġjar taż-żoni kostali integrata, sabiex jiġi żgurat li nwaqqfu d-degradazzjoni bla bżonn ta' abitati u t-tnaqqis drastiku tal-bijodiversità; Jenfasizza l-bżonn ta' aktar riċerka xjentifika fl-interazzjoni ta' bejn il-partijiet differenti ta' l-ekosistema tal-baħar u l-effetti fuqha tal-bidla fil-klima u ta' l-isfruttament mill-bniedem tar-riżorsi naturali; Jistieden lill-Kummissjoni biex tqis l-esperjenzi ta' suċċess fl-immaniġġjar tas-sajd minn awtoritajiet lokali u reġjonali sabiex dawn ikunu jistgħu jiġu applikati bħala mudelli f'reġjuni oħra, b'mod partikulari dawk l-esperjenzi li jinvolvu mmaniġġjar integrat u sostenibbli tal-baħar permezz ta' projbizzjoni fuq tagħmir tas-sajd mhux selettiv, permezz ta' proporzjon bejn id-daqs tal-flottot tas-sajd u r-riżorsi disponibbli, ippjanar kostali, regolamentazzjoni ta' l-attivitajiet tat-turismu, bħall-osservazzjoni taċ-ċetaċji, tfassil ta' pjanijiet ta' maniġment għal siti fin-netwerk Natura 2000 u ħolqien ta' żoni protetti; Japprova l-impenn li ħadet l-UE fis-Samit Dinji fl-2002 u mtenni fil-Komunikazzjoni tal-Kummissjoni riċeneti (L-implimentazzjoni tas-sostenibilità fis-sajd ta' l-UE permezz permezz ta' l-ogħla rendiment sostenibbli possibbli) biex il-popolazzjonijiet tal-ħut jerġgħu jiġu għal-livelli li jkunu kapaċi jipproduċu l-ogħla rendiment sostenibbli possibbli (MSY) sa l-2015 fejn ikun possibbli; huwa tal-fehma li dan l-aħjar li jsir huwa billi jiġi evitat l-użu ta' punti ta' referenza arbitrarji bbażati fuq mudell matematiku sempliċi; jikkunsidra li interpretazzjoni alternattiva ta' l-MSY, fejn jintuża kunċett bħall-immassimizzar tal-qabdiet kumulattivi fuq perjodu ta' żmien fiss (possibilment ta' għaxar snin), tista' tipprovdi mod realistiku u possibbli biex jitjieb l-istatus tas-sajd fl-UE; Jitlob li jkun hemm aktar sforzi sabiex jiefqu l-qbid sekondarju u r-rimi bl-addoċċ li huma konsegwenza ewlenija tal-Qbid Totali Permess (Total Allowable Catches - TACs) u s-sistema ta' kwoti tas-CFP; hu ta' l-opinjoni li d-depredazzjoni tal-qbid sekondarju ta' mammiferi tal-baħar, għasafar tal-baħar u fkieren hija viltà li trid titwaqqaf u li, barra minn hekk, il-ħsara kkawżata minn tagħmir tas-sajd fuq qigħan tal-baħar sensittivi tirrikjedi li dawn jingħataw protezzjoni speċjali; jinnota li x-xbieki mitlufa jwasslu għal "ghost-fishing" li jista' jikkawża tnaqqis konsiderevoli fl-istokkijiet tal-ħut; Iħeġġeġ lill-Kummissjoni biex tieħu miżuri biex tikkontrolla s-sajd illegali, mhux irrapportat u mhux regolat (IUU), li huwa responsabbli għat-tnaqqis ta' numru kbir ta' stokkijiet ta' speċijiet importanti; jenfasizza li t-tnaqqis drastiku fl-istokkijiet ta' dawn l-ispeċijiet li jseħħ minħabba l-prattiki illegali jista' jkollu konsegwenzi diżastrużi għall-preservazzjoni ta' l-ekosistemi tal-baħar, li direttament jew indirettament jaffetwaw attivitajiet relatati oħra barra s-sajd, bħall-ekoturiżmu akwatiku; Jikkunsidra li mod importanti biex jitnaqqas ir-rimi huwa billi titjieb is-selettività tas-sajd, permezz ta' modifiki tat-tagħmir u tat-tekniki tas-sajd; jirrikonoxxi li l-koperazzjoni u l-għarfien tas-sajjieda f'din il-kwistjoni huma essenzjali u li s-sajjieda li huma innovattivi f'dan is-sens għandhom jiġu ppremjati; Jikkunsidra li s-sajd IUU huwa problema kbira u li qed tiżdied, u qed tikkawża kemm il-qerda ta' stokkijiet tal-ħut importanti u kif ukoll kompetizzjoni inġusta bejn is-sajjieda li jirrispettaw dawn ir-regoli u dawk li ma jirrispettawhomx; jinnota li, f'ċerti industriji tas-sajd fl-UE, il-qabdiet IUU huma parti sinifikanti tal-qabda totali; jistenna bil-ħerqa l-komunikazzjoni li ġejja tal-Kummissjoni u l-proposti leġiżlattivi kontra s-sajd IUU u li jaġġornaw il-Pjan ta' Azzjoni 2002 ta' l-UE; Jistieden lill-Kummissjoni biex tieħu azzjoni għall-kontroll ta' sustanzi li jniġġsu (tniġġis ambjentali tal-baħar) li joriġinaw mill-iskart agrikolu, mid-drenaġġ jew affluwenti industrijali, jew miż-żibel, ħafna drabi boroż tal-plastik, li bihom il-mammiferi, il-fkieren u l-għasafar tal-baħar jistgħu jifgaw; sustanzi li jniġġsu bħal dawn huma periklu dejjem ikbar, li għandhom impatt qawwi fuq is-settur tas-sajd u fuq it-turiżmu u kif ukoll inaqqsu l-kwalità u s-saħħa tal-prodotti tas-sajd destinati għall-konsum mill-bniedem; rigward il-basitmenti li jbaħħru fl-oċeani, jistieden lill-Kummissjoni biex tħeġġeġ lill-Istati Membri biex jimplimentaw l-Anness V tal-konvenzjoni MARPOL ta' l-IMO, li jipprojbixxi r-rimi fil-baħar ta' skart tal-plastik u ta' l-irmiet li jirriżulta mill-inċinerazzjoni tal-plastik; jistieden lill-Kummissjoni biex temenda d-Direttiva 2005/59/KE dwar il-faċilitajiet ta' ġbir fil-portijiet biex jitjiebu l-adegwatezza u d-disponibilità ta' faċilitajiet bħal dawn fl-UE u biex finalment jitnaqqas ir-rimi ta' skart fil-baħar; Jitlob sabiex il-ġarr ta' żejt u ta' merkanzija oħra tossika permezz ta' vapuri fuq il-baħar, fil-futur jiġi limitat għal żoni maħsuba apposta; għandu jkun hemm regoli xierqa għal attivitajiet ta' trażbord f'dawn iż-żoni u t-trażbordi kollha jridu jiżguraw li jiġu protetti żoni importanti, b'mod partikulari fejn iż-żoni ta' trażbord jikkoinidu ma' żoni tan-Natura 2000 jew jikkonfinaw magħhom; konformità mad-Direttivi ta' l-Għasafar u l-Abitati tkun trid tiġi garantita wkoll; il-ġarr bil-vapuri jikkontribwixxi għat-tniġġis tal-baħar u potenzjalment għat-tħarbit fl-ekosistema, permezz ta' l-introduzzjoni ta' speċijiet aljeni mill-iskariki ta' ilma tas-saborra u l-użu ta' kimiċi f'żebgħa 'anti-fouling' li jaffettwaw l-ormoni tal-ħut; l-irqajja' taż-żejt ukoll huma periklu marittimu ewlieni; Jistieden lill-Kummissjoni biex tħeġġeġ lill-Istati Membri biex jirratifikaw il-Konvenzjonijiet Internazzjonali dwar l-Ilma tas-Saborra u Sistemi Antifouling, filwaqt li jikkontribwixxu wkoll għall-implimentazzjoni effettiva u prattika tal-MARPOL 73/78, li flimkien ikopru r-riskji u l-impatti ta' l-ispeċijiet aljeni invażivi, ta' l-ilma tas-saborra u taż-żebgħa 'anti-fouling'; Jemmen ħafna li hemm bżonn urġenti għall-promozzjoni u għall-implimentazzjoni ta' programm ta' ppjanar ta' l-ispazju / ta' mmappjar għall-ilmijiet tal-Komunità sabiex jiġu ssodisfati l-bżonnijiet taż-żamma ta' settur tas-sajd sostenibbli u geografikament rappreżentattiv; tfassil ta' mapep ta' zoni idealment adattati għall-impjanti kollha fuq il-baħar għall-enerġija mir-riħ u għall-produzzjoni ta' l-enerġija jew għas-sekwestru tal-karbonju u l-estrazzjoni ta' ramel u żrar jew akkwakultura jew tfassil ta' mapep tal-pożizzjoni ta' l-MPAs, inklużi s-siti tan-Natura 2000 u l-lokazzjoni ta' abitati u speċijiet sensittivi oħra jwasslu għal użu aktar effiċjenti u sostenibbli ta' l-ambjent marittimu tagħna; biex ikun possibbli ppjanar ta' spazju effettiv, iż-żoni ta' attività tas-sajd iridu jitfasslu fuq il-mapep, u dan għandu jkun faċilitat billi l-aċċess għall-VMS u d-dejta fil-ġurnal ta' abbord jitjieb u jiġi standardizzat; jikkunsidra li d-deċiżjonijiet ta' ppjanar rigward l-ilmijiet tal-Komunità għandhom jiġu kkunsultati bis-sħiħ mas-settur tas-sajd u mal-komunitajiet affetwati direttament; Filwaqt li prattika ħażina trid tispiċċa, jirrimarka l-importanza ta' żviluppi mhux relatati mas-sajd li jistgħu jkunu kompatibbli mas-settur tas-sajd billi, pereżempju, jitħeġġeġ id-disinn tal-pjattaformi għall-produzzjoni ta' l-enerġija jew pjattaformi ta' turbini tar-riħ li jgħinu s-sostenn ta' ekosistema li tkun qed tikber, biex jgħinu l-istabbiliment ta' postijiet għat-trobbija u għar-riproduzzjoni ta' speċijiet tal-baħar f'żona eskussiva għas-sajd; Jappella għal ippjanar b'reqqa ta' installazzjonijiet marittimi ta' sorsi li jiġġeddu ta' l-enerġija; hemm ħafna perikli potenzjali assoċjati mal-produzzjoni ta' l-enerġija li jridu jiġu evitati; strutturi maħsuba biex jiġġeneraw l-enerġija mir-riħ jew mill-mewġ jistgħu jaffettaw iċ-ċikli naturali tas-saff il-baxx tal-baħar; estwarji jistgħu jitilfu żoni affettwati mill-frugħ tal-baħar li huma sors ta' ikel għal għasafar minħabba l-introduzzjoni ta' diġi li jaħdmu bil-frugħ tal-baħar (barrages) li jnaqqsu ż-żoni affettwati mill-frugh tal-baħar; bl-istess mod, bidliet fis-saħħa tal-flugħ tal-baħar jistgħu jaffettwaw bosta ħlejjaq tal-baħar bħas-sikek ta' 'horse-mussel' u 'flame-shell', roqoq ta' 'maerl', anemoni u koralli rotob; jinnota li xi reġjuni b'potenzjal għoli ta' enerġija mill-ibħra tagħhom, bħal reġjuni li jkunu jinsabu l-bogħod mill-art prinċipali, m'humiex kapaċi li jgawdu mill-benefiċċji min-netwerks ta' l-enerġija transewropej minħabba l-iżolament ġeografiku tagħhom; Jenfasizza s-sinifikat soċjoekonomiku li qed jiżdied fit-trobbija tal-ħut hekk kif l-istokkijiet tal-ħut tal-baħar madwar id-dinja qed jonqsu; dalwaqt, l-ammont tal-prodotti ta' l-akwakoltura li jinbiegħu kull sena madwar id-dinja ser jaqbeż l-ammont li jinqabad mill-baħar; l-UE kienet minn ta' quddiem f'dan l-iżvilupp eċitanti u għandha tinsisti biex iżżomm il-pożizzjoni tagħha u tinkoraġġixxi aktar żvilupp b'tali mod li jkun kompatibbli ma' użi kostali u marittimi oħra ; l-importanza tat-trobbija tal-ħut għall-komunitajiet remoti u rurali fejn jeżistu ftit opportunitajiet oħra ta' xogħol ma tistax tkun enfasizzata biżżejjed; fil-kuntest ta' approċċ ta' maniġment integrat taż-żoni kostali, żoni definiti b'mod ċar fejn il-farms għat-trobbija tal-ħut jistgħu jiġu miġbura għandhom jiġu promossi u dan għandu jkun marbut ma' sistema regolatorja simplifikata li tinkuraġġixxi l-intraprenditorjat u s-sostenibilità; għandhom jiġu żviluppati tekniki ġodda fis-settur ta' l-akwakultura u dan għandu jippermetti mmaniġġjar aħjar tal-kwalità, assigurazzjoni tat-traċċabilità matul il-produzzjoni u ktajjen ta' valur miżjud u r-rikonoxximent ġenerali tat-trobbija tal-ħut bħala fattur ewlieni fis-settur marittimu; Jiġbed l-attenzjoni għall-fatt li ċerti prattiki ta' l-akwakultura qed jikkontribwixxu għat-tnaqqis ta' xi stokkijiet; jinnotali li l-qbid ta' ċerti speċijiet fil-baħar, li jkunu għadhom żgħar, għat-tismin ma jħallihomx jirriproduċu u b'hekk ma jkunx qed jiġi żgurat il-bilanċ bijoloġiku ta' bejn l-ispeċijiet; huwa tal-fehma li l-prezzijiet għoljien li wħud minn dawn l-ispeċijiet jilħqu f'xi swieq tad-dinja huma l-kawża prinċipali għal din l-indifferenza kompleta għall-bżonn li jiġu ppreservati ċerti ekosistemi tal-baħar; Jirrimarka li operazzjonijiet militari wkoll iħallu impatt fuq is-settur tas-sajd; żoni ta' sparar fuq il-baħar huma żoni fejn ħadd ma jista' jmur jistad jew ibaħħar fihom, madankollu dawn jistgħu joffru oasi għall-bijodiversità; minkejja dan, l-użu ta' sonar bi frekwenza ultra baxxa, partikolarment minn sottomarini, għandu effett serju fuq il-mammiferi tal-baħar u stokkijiet tal-ħut oħra u għandu jkun regolat b'mod strett u limitat għal żoni maħsuba; Jirrimarka li l-immappjar tridimensjonali ta' qiegħ il-baħar ser ikun ta' valur enormi mhux biss għall-industrija tas-sajd imma wkoll għas-settur ta' l-enerġija, għall-konservazzjonisti u anke għall-interessi tad-difiża; il-valur kummerċjali sinifikanti ta' dawn il-mapep huwa evidenti u dawn jistgħu jgħinu biex tissolva l-kwistjoni ta' ffinanzjar għal din l-attività; dejta aħjar fis-settur marittimu tista' ġġib magħha tbassir tat-temp aħjar u informazzjoni dwar l-għoli tal-mewġ mistenni; Jappoġġja t-twaqqif ta' gwardja kostali Ewropea; dan hu neċessarju biex wieħed jindirizza t-tniġġis tal-baħar, l-immigrazzjoni illegali u t-terroriżmu imma huwa wkoll meħtieġ fil-ġlieda kontra sajd illegali, mhux irregolat u mhux irrappurtat (IUU) u biex jogħlew l-istandards tas-sikurezza marittima; l-Aġenzija għall-Kontroll tas-Sajd ta' l-UE l-ġdida f'Vigo għandha tikkoordina l-attivitajiet ma' l-Istati Membri kostali kollha biex tiżgura approċċ konġunt għas-sorveljanza marittima; għandu jkun hemm infurzar ugwali madwar l-UE fejn pieni u sanzjonijiet indaqs jiġu applikati fil-qrati ta' l-Istati Membri. Ifakkar li fil-paragrafu 34 tar-riżoluzzjoni tiegħu tat-23 ta' Settembru 2003, dwar it-tijib fil-baħar b'reazzjoni għall-inċident ta' Prestige ĠU C 77 E, 26.3.2004, p. 76. huwa kien talab għat-twaqqif ta' gwardja kostali Ewropea, talba li ġiet imtennija riċentement (fil-paragrafu 19 tar-riżoluzzjoni tiegħu tal-15 ta' Frar 2007, dwar l-implimentazzjoni tal-pjan ta' azzjoni ta' l-UE kontra sajd illegali mhux irrappurtat u mhux irregolat P6_TA(2007)0044 . ); iħeġġeġ lill-Kummissjoni biex tippreżenta proposta speċifika f'dan il-qasam sa l-aħħar tas-sena; Jenfasizza l-bżonn li jiġi mmonitorjat is-sajd fl-ilmijiet internazzjonali, minħabba li dan ukoll jaffettwa r-riżorsi tas-sajd fl-EEZs fi ħdan l-Unjoni Ewropea. PROĊEDURA Lejn Politika Marittima ta' l-Unjoni għall-ġejjieni: Viżjoni Ewropea għall-oċeani u għall-ibħra Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta plenarja Rapporteur Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) PROĊEDURA